
Traducerea şi adaptarea în limba română de 


IOAN DRĂGHICI. 


ALCRIS 


Capitolul 1 


Din ce în ce mai stânjenită de privirile insistente ale 
necunoscutului, Mary se hotărî să se întoarcă ușor pe tabure- 
tul ei de la bar, iniţiativă care nu rezolvă nimic deoarece acum 
se afla în fața imaginii perseverentului în oglindă. Mai puse 
câteva cuburi de gheaţă în sucul ei de portocale, prefăcându-se 
că se concentrează asupra acestei îndeletniciri. 

Fiind una dintre puţinele femei din această regiune 
aproape pustie, în care activitatea principală era exploatarea 
opalelor, Mary era obișnuită să atragă atenţia. De obicei 
rămânea insensibilă, deoarece până în ziua asta nici un miner 
n-o supărase vreodată cu adevărat. 

Bărbatul acesta, însă, era cu totul diferit. Din acest 
motiv, de altfel, nu rezistă mult timp tentaţiei de a-și ridica, 
în cele din urmă, capul. Pentru început, tricoul și blugii lui 
bine croiţi nu proveneau cu siguranță din magazinul din 
oraş. În plus, îi era greu să-și imagineze aerul acesta autori- 

tar pe faţa unui miner. Exagerând puţin, avea aproape o 
înfățișare de militar. Ce să mai spună de lărgimea umerilor 
lui! 

Fără voia ei, Mary surâse, amuzată de cârlionţul rebel care 
scăpase din masa îngrijit pieptănată a părului castaniu, ca să 
cadă pe fruntea necunoscutului. Acesta îl dădea mereu la o 
parte, cu enervare, dar îndărătnicul recădea imediat pe frunte, 
parcă în bătaie de joc. Din cauza acestui cârlionţ, Mary nu 
reușea să-l găsească pe necunoscut complet antipatic. 

Pe neașteptate, privirile lor se întâlniră în oglindă. El tre- 
buie să-și fi dat seama că ea îl cerceta cu insistență. Bătăile 
inimii lui Mary se accelerară și ea simţi cum roșește. Îşi cobori 
capul, sperând că părul ei lung și blond îi va ascunde roșeața 
bruscă a obrajilor. Sesiză apoi o mișcare și înţelese, îngrozită, 
că el se apropia. 

— Am impresia că este prima dată când vă văd la Lightning 
Ridge. 

Timbrul vocii lui o încântă imediat pe Mary. 

— Vin rareori în oraș, răspunse ea într-un murmur abia 
auzit, fără să-și ridice capul. 

Oare nu-și dădea seama că ea n-avea nici cea mai mică 
dorinţă de a începe o conversaţie? Se pare că nu, deoarece 
continuă: 

— Aveţi o exploatare în această regiune? 

— Da. La Four Mile. 

Mary nu-și lua nici un risc limitându-se la indicaţii atât de 
vagi. La Four Mile erau o mulțime de mine ca a ei. 

— Ia te uită, și eu la fel! Sunteţi mulţumită de ea? 

Mary nu răspunse nimic. Se ferea cu siguranță să-i spună că 
în trei săptămâni, și cu materiale și cunoștințe mai curând 
restrânse, descoperise piatra cea mai mare pe care o văzuse 
vreodată în regiune. În buzunarul blugilor ei se găsea în 
momentul de faţă, înfăşurat într-o batistă, un Arlechin, unul 
dintre cele mai rare și cu siguranță dintre cele mai frumoase 
opale din toată regiunea. 

Din clipa în care îl scosese din pământ, Mary încetase să-și 
mai facă griji pentru viitor. Piatra aceasta îi va aduce o avere! 
O curăţase cu mare grijă și chiar dacă munca ei rămânea 
imperfectă, era sigură că va obţine mai multe mii de dolari, 
destul pentru a supraviețui pe timpul perioadei în care va tre- 
bui să înceteze orice activitate. Vânzarea minei va rotunji suma 
de care va avea atunci nevoie. 

Bărbatul se sprijini cu coatele de bar, cu cizma pusă pe 
rama montată în podea. Jocul mușchilor lui o tulbură pe Mary. 
Cine era oare ca să producă o impresie atât de neașteptată 
asupra ei? Ridicându-și bărbia, își cufundă privirea în ochii lui. 

— Ascultati, nu sunt deloc în dispoziţia de a susţine o con- 
versaţie. 

— Permiteţi-mi totuși să vă ofer un al doilea suc de porto- 
cale. După aceea, am să vă las în pace, promit. De fapt, mă 
numesc Lewis Frost. 

— Şi eu Mary Dean, răspunse ea, din reflex. 

Ce-o găsise oare să-şi dea numele? Hotărât lucru, nu se va 
elibera cu ușurință de politețea urbană! 


8 VALERIE DUHAMEL 


— Îmi pare rău, dar trebuie să plec. Am o întâlnire. 

Nu mintea. Pentru a sărbători exceptionala ei 
descoperire, îi va face o vizită lui Lucy Boxter, prietena ei 
coafeză. Mary va profita de această vizită ca să-i ceară să-i 
aranjeze puţin părul. Căsătorită cu un miner, Lucy amena- 
jase o cameră din casa lor de pe Morilla Street ca să-și 
primească acolo clientela. 

Mary aruncă o privire la ceas: mai avea un sfert de oră. 

— Am impresia că nu sunteți de prin partea locului, Mary. 

Ce tupeu! Îi spunea deja pe nume, ca și cum se cunoșteau 
de foarte mult timp. 

— Cum aţi ajuns la această concluzie? 

— La Lightning Ridge, timpul își pierde toată importanța pe 
care o are în oraș. De altfel, acesta este motivul pentru care 
mulți orăşeni vin să-și petreacă vacanţele aici şi nu mai pleacă 
niciodată. 

Mary nu se lăsă câtuși de puţin păcălită: el voia numai să 
ştie dacă era în trecere sau hotărâtă să se stabilească aici. 
Lightning Ridge aduna la un loc oameni de toate vârstele și de 
toate naționalităţile. Erau foarte puţini cei care nu se simțeau 
cuceriți pe loc de viaţa liniștită și fără întâmplări neplăcute 
care se ducea aici. 

Mary înțelegea cu ușurință că oamenii se îndrăgosteau de 
această regiune, deoarece o frecventa ea însăși cu asiduitate 
de la vârsta de doisprezece ani. Copilă fiind, își petrecea aici 
toate vacantele şcolare la unchiul ei Lou, la mină. El o învățase 
să sape şi să selecționeze cele mai bune opale. 

Zilele acelea fuseseră cele mai frumoase din viaţa ei. 
Moartea neașteptată a mamei sale, survenită când Mary își 
sărbătorea a şaisprezecea aniversare, pusese din nefericire 
capăt acestei relaţii. Începând din ziua aceea, Mary fusese 
nevoită să se ocupe de tatăl ei și să-și crească fraţii gemeni, în 
vârstă de numai opt ani. Vizitele la Lightning Ridge deveniseră 
un lux pe care posibilităţile ei nu i le mai permiteau. 

Anul următor, aflase că unchiul Lou se stinsese în plină 
muncă, sub pământ, doborât de o criză de inimă, la peste 
optzeci de ani. Lui Mary îi fusese greu să precizeze vârsta lui 
exactă, dar un lucru era sigur, murise în compania unicei lui 
pasiuni: opalul. Mary îi plânse mult moartea. Apoi se consolă 
gândindu-se că Lou trăise mulțumit și chiar fericit. 

Nu fusese deloc surprinsă să primească, transmisă de un 
vechi prieten al defunctului, o scrisoare semnată de unchiul 
ei: îi lăsa moștenire lui Mary exploatarea minei lui. Mary își 
promise că, îndată ce gemenii vor ajunge la vârsta să se des- 
curce singuri, se va întoarce s-o viziteze, ca în pelerinaj. Cum 
ar fi putut să prevadă, pe vremea aceea, că locul acesta va 
deveni singurul ei refugiu? 

O pocnitură din degete o trezi la realitate. 

— lertaţi-mă, mă gândeam la altceva, se scuză ea. 

— S-ar spune că duceti toată greutatea planetei pe umerii dum- 
neavoastră fragili, remarcă Lewis. Nu vreţi într-adevăr să beti nimic? 

— Nu, într-adevăr. Trebuie să plec. 

Mary își goli paharul și cobori de pe taburetul înalt de la 
bar. 

— Altă dată, poate. 

Într-o aşezare atât de puţin întinsă ca Lightning Ridge și 
care nu număra mai mult de opt sute de locuitori, existau 
foarte multe şanse ca drumurile lor să se încrucișeze din nou. 
Mary nu știa dacă trebuia să se plângă de asta sau să se bucure, 
deoarece numitul Lewis Frost o tulbura puțin prea mult, după 
părerea ei. 

Simti că el o urmărea cu privirea în timp ce ieșea din unicul 
hotel-restaurant-bar al orașului şi luptă împotriva tentatiei de 
a întoarce capul. Nu era nevoie să-l încurajeze pe Frost, oricât 
de fermecător era. Nu avea nici o nevoie de noi complicații. 
Viaţa o învățase recent că era preferabil să nu acorzi niciodată 
încredere primului venit. 


ee 


— Ai vești de la tatăl tău, Mary? întrebă Lucy, spălând părul 
prietenei sale. 

— Nu, răspunse ea, cu pleoapele închise. Nici nu aștept, de altfel. 

— După tot ce ai făcut pentru familia ta, nu reușesc să 
înțeleg cum a putut să te dea atât de ușor afară din casă! 

— Haide, tata nu m-a dat afară, protestă Mary. Am preferat 
pur și simplu să plec, deoarece nu mă înțelegeam bine cu 
soţia lui. 

— Tocmai asta-i problema, nu tu trebuia să pleci, ci ea! 

Mary scoase un oftat resemnat. Lucy era persoana cea mai 
cinstită și mai loială pe care o cunoștea. Chiar prea mult, 

câteodată. Atunci când soțul ei se hotărâse să exploateze o 
mină de opal la celălalt capăt al Australiei, ea îl urmase fără să 
pună cea mai mică întrebare. Pentru Lucy, legătura căsătoriei, 
ca şi legăturile familiale, erau indestructibile și ea nu putea 
înțelege ingrozitoarea despărțire la care Mary fusese con- 
strânsă. 

Mary însă nu-i împărtășea indignarea. Ştia cât de mult îl 
răvăşise moartea mamei ei pe John Dean, tatăl ei. Cea mai 
drăgăstoasă fiică, însă, nu poate locui cu o soţie. Mary nu 
avusese de altfel niciodată intenţia, copleșită cum era de 
responsabilităţile ei faţă de Chris și Cal. De aceea, fusese 
mulțumită că John o întâlnise pe Linda deoarece, practic de 
aceeași vârstă cu Mary, tânăra femeie cucerise pe loc 
afecțiunea gemenilor. 

John îi povestise lui Mary că gelozia unei fiice vitrege 
dusese la catastrofa primei căsătorii a Lindei. Cum să se mire 
că aceasta, aflând că John era și el tatăl unei fiice de vârstă 
adultă, era îngrijorată? Aluziile stăruitoare ale lui John ca și ale 
Lindei nu încetaseră, limpezi ca apa de izvor: Mary avea intere- 
sul să-și caute cât mai repede un apartament. 

De altfel, Mary nu cerea decât să-și câștige independenţa, 
dar asta n-o făcu să simtă mai puţină durere văzându-se 
îndepărtată în felul acesta, după atâţia ani de devotament pen- 
tru familia ei. Puțin după aceea, se mutase în apartamentul pe 
care John, fără îndoială pentru a-și linişti conștiința, îl închiri- 
ase pentru ea. În ziua plecării, fusese singurul care și-a luat 
rămas-bun de la ea şi i-a urat noroc. 

— Unde sunt băieţii? se interesase Mary. 

Tatăl ei tușise, stânjenit. 

— Linda i-a dus la cinema. Considera că era preferabil să 
fim singuri, tu și cu mine. 

— Bineînţeles. 

Ştiau amândoi foarte bine că, în realitate, Linda se temea ca 
în ultima clipă băieţii să n-o implore pe Mary să rămână. 
Aceasta oftase. 

— Nu-i nimic, tată. Înţeleg. 

Tatăl ei nu-şi manifestase niciodată foarte deschis senti- 
mentele. Prin urmare, Mary fusese de două ori mai surprinsă 
văzându-l deschizându-și braţele și strângând-o o clipă la 
piept. Când îi dăduse drumul, își vârâse mâna în buzunar şi-i 
întinsese un plic lui Mary. 

— În semn de mulțumire pentru tot ce ai făcut pentru noi, 
draga mea. 

Mary nu avusese nevoie să deschidă plicul pentru a ști că 
era vorba de un cec. 

— Dar nu vreau nimic, tată! Ai plătit deja nu numai garanţia 
pentru apartamentul meu, ci și chiria pe primele luni. Asta 
ajunge cu prisosinţă! 

— Pentru opt ani din viața ta? Sunt foarte conștient de sa- 
crificiile la care a trebuit să consimţi ca să te ocupi de noi. Într-un 
fel, sunt bucuros că poţi în sfârșit să te gândești la tine. 

Prea emoționată ca să continue să protesteze, Mary sfârșise 
prin a accepta. Suma reprezenta un adevărat sacrificiu pentru 
John, care își câștiga destul de greu existenţa. 

— Banii aceştia aparţineau mamei tale, îi explicase el. Îi 
pusese deoparte pentru căsătoria ta. Dar sunt sigur că le vei 
da acum cea mai bună întrebuințare. 

Mary clătinase din cap, cu o strângere de inimă. Își luase 
după aceea valiza, cu lacrimi în ochi. 

— La revedere, tată. 


Kokk 


În ziua aceea, pentru Mary începuse o nouă viață. 

După moartea mamei sale, nefiind în situația de a se putea 
gândi la studii superioare, urmase prin corespondenţă cursuri 
de decoraţiuni interioare, încununate cu obținerea diplomei. 
Alesese această meserie în principal pentru că îi permitea să-și 
organizeze programul în funcţie de cel al gemenilor. Devenise 
cu timpul expertă în restaurarea locuințelor vechi și obținuse 
destul de repede o solidă reputaţie în profesie. 

În domeniul acesta, activităţile rămâneau totuși limitate 
și, în primele luni, darul tatălui ei o scuti pe Mary de multe 
griji. 

Singurătatea ei nu era de natură să-i ridice moralul. După 
atâţia ani petrecuţi între gemeni și nenumăraţii lor colegi și 
prieteni de joacă, tăcerea apartamentului ei i se părea asurzi- 
toare. Fără Derek Sloan, ar fi căzut fără îndoială foarte repede 
pradă disperării. 

Fiul unui bogat agent de schimb, Derek urmase drumul 
tatălui său în lumea finanțelor. Mary îl cunoscuse în ziua când 
îi dusese pe gemeni la Bursă, ca să le explice rolul acesteia în 
economia unei naţiuni. 

La început băieţii fuseseră fascinaţi, dar se plictisiseră 
foarte repede, și o șterseseră fără știrea ei. Căutându-i înne- 
bunită peste tot, se izbise de un tânăr de vârsta ei, înalt și 
zvelt, care o ajutase să-i găsească pe neastâmpărații ștrengari. 
După aceea, el îi invitase pe toţi la cofetărie ca să le ofere 
înghețată. Povestirile lui despre extraordinare tranzacţii finan- 
ciare pe care le prezida câteodată îi captivaseră pe Chris și Cal 
timp de cel puţin o oră. Spre marea surpriză a lui Mary, insis- 
tase s-o revadă, dar fără gemeni, de data asta. 

Săptămâna următoare, petrecuse cu el seara cea mai 
romantică de care avusese parte vreodată, întrebându-se ce 
farmec putea să-i găsească un bărbat atât de bogat, seducător 
și inteligent ca Derek Sloan. 

— Te subestimezi, îi replicase el când Mary, cu candoarea ei 
obișnuită, îi pusese întrebarea. Când te privesc, văd o creatură 
gingașă care m-a fermecat cu ochii ei mari și verzi ca smaraldul. 

— Uiţi petele mele de roșeaţă, glumise ea. 

— Sărutări ale soarelui care trebuie să-ţi fi luminat leagănul 
după ce te-ai născut. Și părul tău, parcă numai fire de mătase. 

Fire de mătase, buclele acestea prea adeseori greu de dis- 
ciplinat? Cât despre „sărutările“ dizgraţioase ale soarelui, o 
duceau la disperare pe Mary de ani de zile. Dar îi zâmbi lui 
Derek cu multă afecţiune. 

— Pentru un bărbat care lucrează în lumea finanţelor, ai un 
suflet de poet. 

Dar, dacă era poet, n-avea în schimb nici o moralitate, cum 
Mary nu întârzie să descopere. 

Îndată ce Derek află că Mary deţinea un apartament, el 
manifestă de două ori mai mult farmec. Dacă n-ar fi fost atât 
de singură, Mary n-ar fi cedat fără îndoială atât de ușor. Dar, 
rămasă de azi pe mâine fără familie și fără prieteni, se agăţă de 
Derek cu toate forțele ei. 

A şaisprezecea aniversare a gemenilor înseamnă pierzania lui 
Mary. Nu-i trecuse nici o clipă prin minte că Linda ar putea să refuze 
s-o invite la petrecerea tradiţională care avea loc în ziua aceea. 

— Nu va exista nici măcar un adult, numai colegii băieţilor, 
îi explică Linda când Mary îi telefonă ca să afle vești. 

— Nu-mi pasă. Îţi voi da o mână de ajutor la pregătirea 
bufetului, propuse prompt Mary. 

— Nu-ţi bate capul cu asta. O să mă ajute una dintre pri- 
etenele mele. 

— Prin urmare, n-ai nevoie de mine? 

— Nu, într-adevăr. leşi, distrează-te. Ai meritat-o din plin, 
iar acum băieţii au o mamă. 

Mary închisese telefonul, cu impresia că nu fusese nicio- 
dată atât de inutilă și nedorită. Lui Derek i-a fost de-ajuns o 
privire ca să înţeleagă că de acum înainte era la discreţia lui. 
Trecându-și un braţ în jurul mijlocului lui Mary, o conduse 
până la canapea, pe care ea se întinse. Apoi, îngenuncheat 
lângă ea, Derek o invită să-și pună capul pe umărul lui. 

— Plângi, o să-ţi facă bine. 

Mary nu se lăsă rugată. De la moartea mamei sale, nu 
vărsase niciodată atâtea lacrimi. Derek o îmbrăţișă, o mângâie, 
îi şterse ochii și îi masă cu tandreţe umerii. Apoi, încetul cu 
încetul, mângâierile lui căpătară un alt aspect și intenţiile lui 
deveniră repede evidente. Dar Mary se simţea atât de tristă 
încât nu se gândi nici o clipă să-l respingă. 

Derek o iniție prin urmare în plăcerile trupești, cu o 
asemenea blândeţe încât și astăzi inima lui Mary se strângea la 
această amintire. EI ştia că era primul bărbat din viaţa ei și 
ținea ca ziua aceasta să rămână de neuitat pentru Mary. 

Şi aşa a fost. Gesturile savante și tandre ale lui Derek îi ali- 
nară pe deplin supărarea. O iubea, nu mai avea nici o îndoială. 
Se vor căsători, vor avea copii, și totul va reveni la normal. Cu 
timpul, Linda se va îmblânzi și Mary își va regăsi fericirea de 
odinioară. 

Cu toate acestea, pe Mary o așteptau amare deziluzii. În 
ziua când încercă să vorbească despre viitor cu Derek, el 
schimbă imediat subiectul, cu atâta abilitate încât la început 
Mary nu crezu că era o eschivare deliberată. Nu i-a trebuit însă 
decât puţin timp ca să se încline în faţa evidenţei. 

— Sunt însărcinată, Derek, îl anunţă ea într-o seară, cu ochi 
strălucitori, la întoarcerea de la doctor. 

— Este imposibil. N-am făcut dragoste decât o singură dată. 

— Te asigur că nu glumesc. Sunt însărcinată în șase 
săptămâni. 

Figura lui Derek se lumină. 

— Şase săptămâni? Atunci nu este prea târziu. 

— Prea târziu pentru ce? întrebă cu inocentă Mary. 

— Pentru a remedia situaţia. 

Îngrozită, Mary înţelese intenţiile lui Derek: voia să ucidă 
copilul! Șocul fu atât de mare pentru ea încât se refugie într-un 
mutism din care nici unul din eforturile lui Derek nu reuși s-o 
scoată. Văzând că își pierdea timpul, se întoarse acasă la el. 

Câteva zile mai târziu, Mary primi un telefon de la tatăl lui 
Derek. El o anunţa că fiul lui plecase în Statele Unite unde 
urma Să lucreze câtva timp pe Wall Street ca să-și 
perfecționeze cunoștințele în domeniul financiar. Mary nu-i 
puse nici o întrebare. Putin o interesa dacă tatăl lui Derek era 
sau nu la curent cu starea ei. Dacă Derek își refuza copilul, ea 
nu va insista. 

Ideea de a se stabili la Lightning Ridge îi veni lui Mary câte- 
va zile mai târziu. Se miră singură că nu se gândise la asta mai 
devreme. Era locul ideal pentru a analiza în liniște situaţia și a 
se gândi la viitorul ei și al copilului. La nașterea acestuia, va 
vinde mina și, cu alocaţia de părinte unic, va dispune astfel de 
un capital suficient pentru a trăi până când va reîncepe să 
lucreze. 

A fost cât pe ce să-i povestească totul tatălui ei, dar respinse 
repede această idee. La ce bun să-i întunece proaspăta feri- 
cire? Linda ar vedea în asta încă un complot ca să se reintro- 
ducă în familie și Mary nu dorea să-și trăiască graviditatea în 
mijlocul unor conflicte inevitabile. Va avea tot timpul să-i 
anunţe pe toţi când va aduce copilul pe lume. 

Lucy termina de uscat părul lui Mary, când aceasta din 
urmă rupse tăcerea. 

— Trăieşti aici de un bun număr de ani, nu-i așa, Lucy? 

— Zece, mai exact. 

— Cunoști din întâmplare un oarecare Lewis Frost? 

Lucy dădu din cap. 

— Lewis Frost, de la Orana? 

— Chiar el. Îmi făcea ochi dulci la cafea, adineauri. 

Lucy scoase un fluierat lung. 

— Sper că nu l-ai împiedicat. După mutra pe care o 
faci, înțeleg că da. Nefericito, bărbatul acesta valorează o 
avere! 

Mary își incruntă sprâncenele. 

— Îmi spunea că posedă o mină, la Four Mile. 

— Într-adevăr. Dar pentru el nu este decât o distracţie. Vine 
rareori prin părţile acestea. Pământurile lui de nu știu câte 
sute de hectare nu-i lasă prea mult timp s-o facă. 

— Unde se află mina lui? 

— Acolo, ce mă tot întrebi? Cu cât mă duc mai puţin prin 
părțile acelea, cu atât mă simt mai bine. 

Mary oftă. Existau atâtea exploatări miniere la Lightning 
Ridge încât puteau la fel de bine merge de-a lungul lor ca și 
cum ar fi fost răspândite pe mai multe zeci de kilometri. De 
altfel, ce-i păsa ei? 

— Îi aparţine de mult timp mina asta? 

— Dacă l-ai fi lăsat să-ți ofere un pahar, i-ai fi putut pune 
chiar tu întrebarea, biată nefericită, o tachină Lucy. Dar de 
fapt, acum că mă gândesc la asta, sunt câţiva ani de când n-a 
fost văzut interesându-se de o femeie! 

— De ce? 

— Nu cunosc nici un amănunt, dar este divorțat. Cât 
despre mină, îi aparține din adolescenţă. I-a adus mulţi bani, 
suficienţi ca să cumpere Orana, când tatăl său devenise prea 
bătrân ca să continue s-o exploateze. 

— Curios, mi-l imaginam mai curând militar, remarcă gân- 
ditoare Mary. 

— Nu te înșeli prea mult, încuviinţă Lucy mânuind pentru 
ultima dată pieptenele. Înainte de Orana, Frost a fost militar 
reangajat într-o unitate de menținere a păcii, în Orientul 
Mijlociu. 

Mary își admiră în oglindă noua tunsoare și îi mulţumi 
călduros lui Lucy. Ce putuse găsi oare la ea Lewis Frost ca să 
vrea să angajeze o conversaţie, în ciuda prafului de mină care-i 
acoperea părul? Ridică imediat din umeri. Trebuia să nu se 
mai gândească la el! 

— Eşti ultima mea clientă, pe ziua de azi, îi spuse Lucy, 
ce-ar fi să rămâi la cină? Gordon nu cred că mai întârzie mult. 


Capitolul 2 


Se însera când Lewis porni spre Four Mile. Conducea cu 
prudență, cunoscând supărătorul obicei al cangurilor de a se 
plimba noaptea și de a se arunca sub roțile mașinilor pe 
nepusă masă. Ar fi putut totuși să le poarte pică acestor ani- 
male care îi stricau adeseori îngrăditurile și recoltele. Erau rari 
fermierii care nu profitau de aceste ocazii ca să ucidă unul sau 
doi canguri. 

Lewis se întinse, întâi un braţ, apoi celălalt. Cât de obosit 
era! Cu toate că locuinţa lui de deasupra minei era modestă, 
gândul că va dormi acolo chiar în seara aceea îi stârnea o 
adevărată plăcere. În mod normal, sosea acolo în plină zi, dar 
astăzi fusese întârziat de un vechi prieten al tatălui său, odi- 
nioară miner la Lightning Ridge. Lewis îl stima pe acest bătrân 
care îi transmisese toate secretele meseriei, la debuturile lui în 
mină. ÎL ascultase prin urmare povestind întâmplări din fru- 

moasele timpuri când Lightning Ridge nu era decât o grupare 
de câteva rulote, considerând că această atenţie amabilă era 
puțin în comparaţie cu tot ce acest bătrân îl învățase. 

Lui Lewis nu-i plăcea să meargă noaptea cu mașina și simţi 
o vie ușurare când zări în sfârșit silueta locuinţei sale, în 
penumbră. 

Ideea de a amenaja acest vechi vagon de cale ferată îi 
venise lui Lewis când descoperise Tramway-Hotel din 
Lightning Ridge, construit după același principiu. Lewis îl 
cumpărase pe un preț derizoriu, la o vânzare la licitaţie. Își 
consacrase apoi fiecare minut din timpul liber ca să-l amena- 
jeze și să-l facă locuibil. Achiziţia cea mai recentă a lui Lewis 
era un mic vagon pe care îl transformase în sală de baie. 

După ce opri motorul, Lewis rămase nemișcat, savurând 
calmul și liniştea înconjurătoare. În mod ciudat, se surprinse 
regretând că nu avea pe nimeni cu care să împărtășească 
această plăcere. Ca tânăra femeie cu care vorbise la cafenea, 
de exemplu. Cum se numea oare? Mary Dean. Un nume la fel 
de melodios ca un cântec. Ea ar ști să aprecieze frumuseţea și 
grandoarea orașului, noaptea. 

Oare unde se afla, la ora asta? Se alăturase unui soț, într-o 
galerie de mină? În timpul scurtei lor întâlniri, Lewis nu 
remarcase nici o verighetă pe degetul ei, dar majoritatea 
minerilor se fereau să poarte bijuterii. 

Lewis își dădu brusc seama că strângea pumnii și se strădui 
să se destindă. De ce naiba își punea toate întrebările astea? 
Prin urmare, căsătoria lui dezastruoasă nu-i fusese de-ajuns ca 

să înveţe să n-aibă încredere în aceste mutrișoare frumoase? 
Contrariat, își luă sacul de voiaj de pe bancheta din spate și 
cobori din mașină. 

Apropiindu-se de vagon, încremeni locului. Zărise o mătură 
la baza celor trei trepte. Era totuși foarte sigur că nu lăsase nicio- 
dată ceva la voia întâmplării, de la o vizită la alta. După ce intră, 
remarcă alte semne care-l făcură să înțeleagă că locul era ocupat. 
De altfel, frigiderul era plin și branșat la generatorul mobil. 

Lăsându-și sacul de voiaj pe podea, aruncă o privire în dor- 
mitor, patul era făcut, cuvertura fiind dată la o parte. Era 
foarte limpede că invitatul lui surpriză intenţiona să-și 
petreacă acolo noaptea. Pe buze îi apăru un surâs satisfăcut: 
nu-i mai rămânea decât să-l aștepte pe intrus. Auzul lui fin îl 
va anunţa când se va apropia o mașină. 

Pentru a-și omori timpul, se hotări să cerceteze restul pro- 
prietăţii. Numai să nu-și fi însușit intrusul o cantitate prea 
mare de opale! Înarmat cu o tortă, Lewis ieși din nou afară. 

Observă peste tot semne de activitate recentă. În spatele 
vagonului găsi lopeţi, găleți, un ciur și o cazma. La lumina 
torţei, recunoscu de asemenea urme de cizme care duceau la 
galeriile de foraj săpate pe tot terenul. Hotărât lucru, intrusul 
nu stătuse cu brațele încrucișate. Lewis își continuă explo- 
rarea, cu sprâncenele încruntate. 

Comise atunci o greșeală de neiertat din partea unui 
obișnuit al minelor: merse fără să privească unde pune 
piciorul. Nu întârzie să plătească neatenţia, deoarece pe 
neașteptate, îi fugi pământul de sub picioare. 

Căderea i se păru interminabilă. Pieptul și umerii i se 
izbiră de pietre ascuţite până când, în sfârșit, să se oprească 
brutal. Pornind de la gleznă, o durere vie îl săgetă prin tot 
corpul. 

Aceste câteva secunde duraseră, pentru el, o eternitate. 
Torta îi scăpase din mână şi, când deschise ochii, întunericul 
era total. Șerpii care se plimbau câteodată prin vechile puturi 
de mină nu-l speriau deloc. Frecventa aceste locuri suficient 
de mult pentru a ști că erau mai speriați decât el. 

Nu; se temea mai mult să nu-și piardă cunoștința, atât de 
puternică era durerea care de la gleznă se împrăștia prin tot 
corpul. ÎI va găsi oare la timp ocupantul vagonului? Și, în acest 
Caz, va reuși să-l scoată din încurcătură? 

Gândurile acestea nu-i puteau fi de nici un folos, astfel că 
preferă să-şi omoare timpul abătându-și mintea de la 
suferință, gândindu-se la ceva plăcut. Cum ar fi Mary Dean, de 
exemplu. 

În clipa aceea, ajunse până la el zgomotul unui motor. 


xokk 


Mary fredona o melodie, fericită că se apropia în sfârșit de 
mina unchiului Lou. „Mina mea“, se corectă ea. Deoarece îi 
aparţinea, de acum înainte. Îi era groază să conducă noaptea 
prin locurile astea, dar Lucy insistase atât de mult s-o oprească 
la cină încât se temuse să n-o jignească refuzând. De altfel, 
petrecuse o seară minunată. 


24 VALERIE DUHAMEL 


Nu mai avea de mers decât câteva sute de metri. Zărind 
vagonul unchiului ei, Mary zâmbi. Era locuinţa cea mai origi- 
nală și mai încântătoare din regiune. Opri motorul și luă 
pungile cu cumpărături puse pe scaunul de lângă ea. Ce bine 
era să se întoarcă acasă! 

Primul lucru pe care-l observă fu ușa deschisă cu care se 
juca leneș vântul. Inima lui Mary începu să bată nebunește în 
piept. Spargerile erau rare la minele de opale, dar nu ești 
niciodată la adăpost de jefuitorii la drumul mare. Intră cu pru- 
denţă și aruncă o privire înăuntru. Nimeni. Uşurată, se 
pregătea să-şi pună proviziile în frigider când un zgomot ciu- 
dat ajunse la urechile ei. 

Nu-i trebui mult să înţeleagă: era vorba de o chemare în 
ajutor. Hoţul căzuse oare într-o galerie? Luând o lanternă 
din bucătărie, se hotărî să se ducă să vadă despre ce era 
vorba. 

— Ajutor! Aici! 

Mary uită pe loc de orice prudenţă ca să se grăbească în 
ajutorul nefericitului. 

— Continuati să strigați ca să vă pot localiza! răspunse ea. 

— Sunt în puț, în spatele sălii de baie! 

Oare cum știa el că...? Trebuie să fi vizitat pur și simplu 
vagonul. După tonul vocii lui, Mary deduse că avea dureri 
mari. 

Imediat ce reperă putul își vâri lanterna acolo. 

Aceeași exclamaţie izbucni de o parte și de alta când 
privirile lor se întâlniră. 

— Dumneavoastră! 

— Dumneavoastră! 

— Dar ce naiba faceţi... 

— N-are importanţă, i-o reteză Mary cu autoritate. Să ne 
ocupăm mai întâi să vă scot de acolo. 

— Duceţi-vă și căutaţi ajutor. Nu vom reuși niciodată să ne 
descurcăm singuri. 

Jignită, Mary se hotări să nu ia în seamă scepticismul lui 
Lewis. 

— Aveţi dureri? întrebă ea. 

— Da, cred că trebuie să-mi fi scrântit glezna. Slavă 
Domnului, cred că n-am nimic rupt, dar probabil că nu arăt 
prea bine. 

— Puteţi să vă ţineţi pe picioare? 

— De unde vreţi să știu? M-am ferit să fac vreo mişcare. Am 
impresia că am aterizat pe o platformă, destul de departe de 
fund. 

Mary își ridică ochii spre cer. 

— Şi asta, ce este? 

Lumină cu lanterna fundul galeriei, aflat doar la un metru 
sub Lewis. Încurcătura acestuia fu atât de mare încât Mary ar 
fi putut jura că roșea de rușine în timp ce se ridica pe un 
picior. Se feri totuşi să râdă, părea să aibă dureri, nu era 
nevoie să-l umilească mai mult. 

Mary desfășură o scară de frânghie, apoi o funie. 

— Legaţi-vă asta în jurul mijlocului, vă voi susține cât voi 
putea de bine în timp ce veţi urca. 

Ascensiunea fu lungă și dureroasă. De fiecare dată când 
Lewis trebuia să-și folosească glezna rănită, trebuia să se 
stăpânească să nu urle. În sfârșit, ajunse sus. 

— Ce bine că aţi trecut pe aici! exclamă el. Fără dumnea- 
voastră, mi-aş fi petrecut noaptea acolo. 

— Nu reușesc să înțeleg cum aţi putut cădea. 

Fl făcu o strâmbătură. 

— În mod cu totul stupid, neprivind unde puneam 
piciorul. 

Zâmbiră amândoi, la fel de ușuraţi și unul și celălalt. 

— Vă invit să beti o cafea, ziseră amândoi în același timp. 

Surprinsă, Mary îl cercetă pe Lewis cu o ușoară 
neîncredere. 

— Cu plăcere, dar mă ocup eu. Dumneavoastră oricum 
n-ar trebui să vă solicitaţi glezna, atâta timp cât nu veţi fi con- 
sultat de doctor. 

— Nu-i nevoie să facem din asta o întreagă poveste. 
La urma urmei, nu este decât o întindere de liga- 
mente. 

Dar, în ciuda protestelor lui Lewis, Mary insistă să-l susțină 
până la vagon. Gesturi aproape intime, care-i apropiau în 
asemenea măsură unul de altul încât respiraţiile lor se ameste- 
cau, iar Mary simţea căldura corpului lui Lewis pătrunzând 
încetul cu încetul prin hainele ei. Spre marea ei disperare, își 
dădu seama că inima îi bătea mai repede. „Normal, cu toate 
eforturile acestea“, încercă ea să se convingă, nicidecum 
înşelată, însă. 

Ajutarea lui Lewis să urce cele trei trepte până în salon îi 
solicită din fericire toată atenţia. Înăuntru, el căzu greoi într-un 
fotoliu și întinse piciorul rănit în faţa lui, în timp ce Mary înge- 
nunchea ca să-l cerceteze de aproape. 

— Nu arată prea bine. Ar fi preferabil să vă duc imediat la doctor. 

— O dată spălat și bandajat, vă asigur că nu va fi nimic, 
bombăni Lewis, nu foarte politicos. 

Când o văzu pe Mary ridicându-și capul, cu un aer sur- 
prins, se scuză. 

— lertaţi-mă că sunt dezagreabil, dar mă simt cu adevărat 
ridicol. Puneţi-vă în locul meu! Vă vedeţi în postura de a rela- 
ta unui doctor că aţi riscat să vă plimbaţi printr-o mină cu gân- 
durile aiurea, în plină noapte? 

— Încercaţi cumva să faceţi pe eroul? 

Lewis avu un surâs dezarmant. 

— N-aș şti cum s-o fac. 

Ridicând din umeri, Mary se duse la chiuvetă și umplu un 
lighean cu apă caldă. Se întoarse după aceea la Lewis ca să-i 
îngrijească glezna. 

— Mă ocup eu, protestă el. V-am provocat destule necazuri 
în seara asta, nu credeţi? Aveţi cu siguranță ceva mai bun de 
făcut. 

Privirile lor se întâlniră și o căldură foarte plăcută coloră 
obrajii lui Mary. 

— Nu. 

— Nu vă așteaptă nimeni, cu o lumânare la fereastră? 

— Nu. 

El păru încântat de acest răspuns și se lăsă de acum înainte 
îngrijit. Mary îi spălă cu cea mai mare blândeţe posibilă glezna 
şi piciorul şi nu întârzie să constate că gravitatea rănilor nu era 
decât aparentă. Lewis îi urmări în tăcere fiecare gest, până la 
aplicarea pansamentelor. 

— Sunteţi foarte pricepută. Sunteţi oare infirmieră? 

— Nicidecum. Decoratoare de interioare, preciză ea legând 
pansamentul din jurul gleznei lui. Sunt specializată în restau- 
rarea clădirilor istorice. 

— Ia te uită, ia te uită, foarte interesant! Dar atunci, unde 
ați învăţat să îngrijiţi accidentaţii atât de bine? 

— Pe lângă doi fraţi gemeni neastâmpăraţi, răspunse 
ea zâmbind. Nu vă puteţi imagina urmările pe care le 
poate provoca o cădere din vârful unui copac, de exem- 
plu. 

— De ce credeţi că n-aş putea? Mi s-a întâmplat și mie când 
aveam nouă ani. 

Mary nu reuși să reziste tentatiei de a râde de el. 

— Aţi început de la o vârstă fragedă! 

Râseră amândoi din toată inima. Apoi... 

— Gata, am terminat, anunță Mary. Vă sfătuiesc să vă 
întindeţi şi să vă odihniti puţin. În ciuda atitudinii dum- 
neavoastră lăudăroase, se pare că aveţi nevoie de așa 
ceva. 

Satisfacţia cu care Lewis urmă sfatul lui Mary spunea mult 
despre epuizarea lui. În condiţii obișnuite, probabil că n-ar fi 
făcut decât după capul lui. 

Fără să mai spună ceva, se lăsă să alunece în fotoliul con- 
fortabil, cu capul între două perne. Peste câteva minute, 
dormea. 

Remușcările o asaltară imediat pe Mary. Cum putuse oare 
să uite să închidă galeria în care lucrase în ajun? Unchiul Lou 
trebuie să se fi răsucit în mormântul lui! Tulburată peste 
măsură de descoperirea opalului, neglijase precauţiile cele 
mai elementare. 

Pipăi buzunarul blugilor. Piatra se afla în continuare 
acolo. Un adevărat dar al Cerului. Vechea galerie pe care o 
alesese s-o exploreze fusese totuși vizitată de nenumărate ori. 
Cu câtă uimire și încântare curățase piatra cu irizaţii multico- 
lore! Tăiată și șlefuită de un expert va face mulţi bani. 

Auzindu-l pe Lewis mișcându-se, Mary se întoarse spre el. 
Chiar cu părul plin de noroi, cu hainele sfâșiate și murdare, i 
se păru atât de seducător încât își simți inima bătând mai 
repede. Când avea pleoapele închise, genele lui păreau 
neverosimil de lungi, iar un surâs slab îi îmblânzea expresia 
feţei. 

Mary puse tulburarea pe care-o simţea pe seama sarcinii ei. 
Prin urmare, reacţia lui Derek, când aflase că era însărcinată, 
nu fusese suficientă ca să-i potolească firea incorigibil de 
romantică? 

Cum Lewis dormea, Mary nu mai avea altceva de făcut 
decât să-i urmeze exemplul. Stinse fără zgomot lămpile, 
lăsând doar una aprinsă, apoi întinse o pătură peste invitatul 
ei surpriză înainte de a se dezbrăca și a se strecura în patul ei. 

Avea impresia că nu dormise decât câteva minute când un 
miros delicios de cafea îi mângâie nările. Se făcuse ziuă și 
Lewis umplea două cești cu cafea aburindă în chicinetă. 

— Cafeaua este gata, o anunţă el trecându-și capul prin ușa 
întredeschisă. 

Observând că Mary avea oarecari ezitări să se arate în 
cămașă de noapte, el se întoarse imediat cu spatele. Mary pro- 
fită de această situaţie ca să-și îmbrace chimonoul care-i ţinea 
loc de dezabie. 

— N-ar fi trebuit să vă ridicaţi, bombăni ea adresându-se lui 
Lewis. M-aș fi ocupat eu de micul dejun. 

— De ce? Aveţi impresia că n-aţi făcut suficient pentru mine 
ieri seară? 

— Era cel mai mic lucru pe care-l puteam face. Dacă aș fi 
fost mai prudentă, n-aţi fi păţit nimic. 

Această remarcă îi aduse o privire uimită din partea lui 
Lewis. Prin urmare, nu-i purta pică pentru că uitase să închidă 
galeria? 

— Cum îi merge gleznei dumneavoastră, în dimineața 
asta? 

— Simt o durere care se manifestă prin zvâcnituri și încă 
n-aș vrea să risc punând piciorul jos. Dar merge totuși mai 
bine. Nu există un remediu mai bun decât o noapte de somn. 
Nici măcar nu v-am auzit plecând, ieri seară. 

— Unde să plec? 

El îi arătă cu bărbia chimonoul și gulerul de dantelă al 
cămășii de noapte. 

— Să vă aduceţi lucrurile. Sincer vorbind, nimic nu vă 
obliga să dormiti aici; sunt îngrozitor de jenat că v-aţi deran- 
jat. 

La aceste cuvinte, Mary încercă o senzație asemănătoare 
cu cea pe care trebuie s-o fi simțit Alice căzând în vizuina 
iepurelui. Lewis delira oare? Poate că se lovise la cap, când 
căzuse? Avea totuși o privire limpede și mâinile nu-i tremu- 
rau. N-avea importanță, era preferabil să nu-și asume nici cel 
mai mic risc. 

— Ar fi bine să vă consulte un doctor cât mai repede cu 
putință. Deoarece aici sunteți la mine acasă. 

Lewis își puse încet ceașca pe masă. 

— Poftim? 

— Vagonul acesta îmi aparține. L-am moștenit de la unchiul 
meu, Lou Cameron. 

— Ce spuneţi? Dacă cineva nu are mintea întreagă, aceea 
sunteți mai curând dumneavoastră. Lou Cameron exploata 
într-adevăr o mină pe aici pe aproape, dar cu siguranță nu a 
mea! Eu locuiesc aici de foarte mulţi ani! Eu însumi am ame- 
najat în întregime acest vagon. 

Dușumeaua se clătină sub picioarele lui Mary, care tre- 
bui să se sprijine de fotoliul cel mai apropiat ca să nu se 
prăbușească. În timpul primelor ei săptămâni de sarcină, 
n-avusese deloc a se plânge de greţuri, dimineața. Dar gustul 
acesta amar din gura ei și nodul din stomac nu prevesteau 
nimic bun. 

— Ce încercaţi să-mi spuneţi? murmură ea. 

— Adevărul. Să nu-mi spuneţi că habar n-aveaţi? 

— Oh, ba da! răspunse ea într-un murmur tânguitor. M-am 
instalat aici exact acum trei săptămâni, convinsă că sunt la 
mine acasă. 

De data aceasta a fost rândul lui Lewis să facă ochii mari de 
uimire. 

— Trei săptămâni? Dar, de fapt, cum aţi intrat? 

— Cu cheia, bineînțeles! Sunt ani de zile de când o am! Îmi 
petreceam toate vacanţele aici, cu Lou. 

— Absolut de necrezut! Și eu care credeam că mi-o cerea 
împrumut ca să primească aici o amantă! Prin urmare, nu era 
vorba decât de dumneavoastră, nepoata lui? 

— Fără îndoială. Mi-a spus întotdeauna că vagonul acesta îi 
aparţinea. 

— Niciodată! Atâta doar, cum eu nu puteam veni în fiecare 
săptămână, lăsam vagonul în întregime la dispoziţia lui. Cel 
putin, atâta timp cât Lou stătea la mina mea, nu riscam să 
pierd drepturile de proprietate. Și crezând că este cu o 
amantă, eram cât se poate de discret, când ea era în trecere pe 
aici. 

— Acum înțeleg mai bine de ce nu ne-am întâlnit niciodată! 
Dar de ce naiba ar fi pus la cale Lou toată înscenarea asta? 

— Poate că îi era ruşine să vă arate vechea lui cabană. Cred 
că era într-o stare destul de jalnică. El găsea rareori opale. În 
cele din urmă, începuse să bea. Dar, iertaţi-mă, știaţi asta fără 
îndoială. 

Mary scutură cu tristeţe din cap. 


VALEA OPALELOR 33 


— Cu toate acestea, când a murit, mi-a lăsat moștenire mina 
lui. Aţi putea să mă conduceţi acolo? 

Lewis se încruntă. 

— Nu, din nenorocire. După moartea lui, mina și-a schim- 
bat proprietarul. 

— Imposibil! 

— Legile care reglementează exploatările miniere sunt 
destul de încurcate, dar un lucru este cât se poate de clar: 
sub nici un motiv o mină nu trebuie să rămână în 
părăsire. Dacă se dovedește că așa stau lucrurile, are loc o 
anchetă şi drepturile de exploatare sunt transmise altcui- 
va. 

— M-ar fi putut totuși contacta înainte. 

— Dacă unchiul dumneavoastră n-a precizat nicăieri că vă 
lasă mina moștenire, autorităţile n-au știut pe cine să con- 
tacteze. Legile acestea au fost votate pentru a evita ca minerii 
să acumuleze mai mult teren decât pot exploata realmente. 
Când trebuie să lipsesc dincolo de o limită permisă, fac în așa 
fel încât să-mi închiriez mina cuiva. Sau să anunţ autorităţile. 
Așa cere legea, la urma urmei. 

Amărăciunea îi puse lui Mary un nod în gât. 

— Dacă v-aţi trezi în stradă din cauza acestor legi bleste- 
mate, aţi vorbi cu totul altfel. 

Lewis îi mai turnă cafea. 

— Haideţi, beti asta, vă veţi simţi mai bine. 

Din păcate, mirosul de cafeină provocă un efect invers. 
Mary păli și sări în picioare. 

— Scuzaţi-mă, bâigui ea repezindu-se spre baie. 

Prin pereţii aceia subţiri, era imposibil ca Lewis să 
n-audă că-i era rău. El avu totuși delicateţea să nu facă nici 
un comentariu când ea reapăru, lividă şi cu ochii străluci- 
tori. 

EI punea fără îndoială reacţia ei pe seama șocului pe care 
tocmai îl primise și Mary preferă să nu-i spună că greșeşte. La 
ce i-ar fi servit? Peste câteva ore va fi plecată şi nu se vor 
revedea probabil niciodată. 

— Mai doriţi cafea? o întrebă el. 

— Cu plăcere. Veţi găsi în dulap și niște felii de pâine uscată 
în cuptor. 

— Bună idee. După aceea, vom lua o hotărâre. 

— Din păcate, este deja luată. E foarte drăguţ din 
partea dumneavoastră să vă lăsaţi invadat cu atâta sto- 
icism, dar n-aveţi de ce să vă faceţi sânge rău, mă întorc la 
Sydney chiar în seara asta. 

— Prin urmare, nu erati doar în trecere, pe timpul vacantei? 

— Nu. Intenţionam să rămân aici o perioadă de timp, atât 
cât să pun lucrurile în ordine, pentru viitor. 

— Aveţi familie, la Sydney? Sau tocmai de ea fugeaţi? 

Mary își ridică brusc capul. 

— N-am fugit de nimeni. Tatăl meu s-a recăsătorit recent și 
sosise timpul să mă descurc singură. 

— Ascultându-vă, am impresia că aţi fost mai mult sau mai 
puțin constrânsă la asta. 

Mary suspină, consternată. 

— Nu vă faceţi griji, nu sunt problemele dumneavoastră. 

— Vă atrag atenţia că am o datorie faţă de dumneavoastră. 
Mi-ar face plăcere să vă fiu de folos. 

— Nu-mi datoraţi nimic. Dacă n-aş fi lăsat prostește galeria 
deschisă, n-aţi fi căzut. În legătură cu asta... 

Se întoarse în cameră, de unde reveni cu splendidul opal 
pe care-l descoperise. 

— Acesta vă aparţine, rosti ea, cu moartea în suflet. 

Lewis desfăcu batista în care era înfășurată splendida piatră 
şi făcu ochii mari. 

— Doamne Dumnezeule! 

— Extraordinar, nu? întrebă Mary, teribil de nefericită. L-am 
găsit în vechea mină. Este un Arlechin, voiam să-l duc la exper- 
tizare în după-amiaza asta. 

— Când mă gândesc că n-am văzut niciodată așa ceva. Şi 
Dumnezeu știe că exploatez de mult timp locul acesta! 

— Ei bine, păstraţi-l. Este al dumneavoastră. 

Lewis trebuie să fi văzut cât de mult îi sfâșia inima cedarea 
opalului. 

— De ce? Nu există nici un motiv pentru asta. În definitiv, 
dumneavoastră l-aţi descoperit. 

Mary scutură din cap, cu un aer jignit. 

— Drept cine mă luaţi? Eu nu cer de pomană. 

— Vă credeaţi la dumneavoastră acasă, aici, nu-i aşa? Prin 
urmare, eraţi pe de-a-ntregul în dreptul dumneavoastră. 

Dezarmată de atâta amabilitate, Mary nu mai reuși să-și 
stăpânească lacrimile. Nu numai că-i fusese luat ultimul 

adăpost până la nașterea copilului, dar mina care ar fi trebuit 
să le acopere nevoile câtva timp nu-i mai aparținea. Și nici 
Arlechinul. Ce se va întâmpla oare cu ea? 

— Îmi pare sincer rău, gemu ea când își mai reveni în fire. 
N-am obiceiul să plâng pentru un da sau pentru un nu. 

Tonul ar fi fost comic, între două hohote de plâns, dacă 
înfățișarea nefericită a lui Mary nu l-ar fi înduioșat pe Lewis. Pe 
neașteptate, o luă în braţe. 

— Haideţi, vom reuși până la urmă să găsim o soluţie, o 
îmbărbătă el. Este de-ajuns să credeți în asta. Iată ce vă pro- 
pun: veți rămâne aici până când veţi vedea lucrurile mai 
limpede, de acord? În ceea ce mă privește, mă întorc la Orana. 
Cât timp vă trebuie? 

Putin lipsi ca Mary să nu râdă. Dacă el își închipuia că o 
săptămână sau două erau de-ajuns, nu era la capătul sur- 
prizelor! 

— Nouă luni, răspunse ea, abia îndrăznind să-i întâlnească 
privirea. 

Lewis o fixă cu un aer stupefiat. Braţele îi căzură pe lângă 
Corp. 

— Vreti să spuneţi că sunteţi însărcinată? 

Mary dădu încet din cap. 

— În două luni, dar nu se vede încă. Totuși n-aveţi de ce să 
vă temeţi. Cum vă spuneam, mă întorc la Sydney. Când îi voi 
pune la curent cu starea mea pe cei din familie, îmi vor oferi 
ospitalitate. 

Lewis păru șocat. 

— Prin urmare, ei încă nu știu? 

— Este prima dată când tata și-a regăsit gustul de viață, 
după moartea mamei mele. Și dumneavoastră aţi vrea să mă 
duc să-i stric plăcerea? 

— În fine, dar este absurd! El va trebui să vă ajute! 

— Ultimul lucru de care am nevoie este un discurs mora- 
lizator. 

— Şi dumneavoastră, dacă n-aţi mai interpreta greșit tot ce 
vă propun? Nu mi-ar veni ideea să vă judec fără să cunosc tot 
ce este în legătură cu povestea asta. Și nu numai! 

Mary își goli ceașca și se ridică. 

— N-are importanţă. Mi-e greu să vă port pică pentru că 
n-aveţi decât o singură dortinţă, să mă daţi pe ușă afară. 

EI își ridică sprâncenele. 

— Este vorba mai curând de contrariu! Credeţi-mă, sunteţi 
picată din nori. 

Mary se întrebă dacă auzise bine. 

— Atunci, nu mai înțeleg nimic. 

— Așezaţi-vă și lăsaţi-mă să vă explic. 


Capitolul 3 


Cu inima strânsă de teamă, Mary îi dădu ascultare. De alt- 
fel, nu avea de ales. Va avea oare parte de o lecţie de morală? 
Nu. Spre marea ei surpriză, Lewis se gândea la cu totul altce- 
va. 

— Vorbiți-mi despre profesia dumneavoastră de decora- 
toare, mă interesează foarte mult. 

Mary găsea ciudat momentul pentru a se lansa într-o con- 
versaţie mondenă. 

— Aveam nevoie de o meserie pe care s-o pot practica în 
parte acasă, începu ea întrebându-se de ce se interesa Lewis 
de asemenea amănunte. Mai multe persoane apreciaseră 
lucrările de decoraţiuni pe care le făcusem în casa tatălui meu. 
Acest fapt mi-a dat ideea de a mă orienta pe această cale. 

Se opri, cu un aer întrebător. 

— Continuati. Doresc foarte mult să cunosc în amănunt 
lucrările dumneavoastră în casele considerate drept istorice. 

Subiectul o pasiona atât de mult încât Mary uită de ino- 
portunitatea acestei conversații. 

— Munca aceasta îmi aduce multă satisfacţie. Înainte de a 
începe lucrul, trebuie să te lansezi în tot felul de cercetări. Mi 
s-a întâmplat să fiu nevoită să dau la o parte două sau trei 
secole de zugrăveli sau de tapet înainte de a putea identifica 
materialul de origine. După aceea, fac o reproducere, pornind 
de la fragmente minuscule. Procedez în același fel cu ele- 
mentele decorative din ipsos ajutându-mă de urmele celor 
care s-au învechit. 

Entuziasmul lui Mary scăzu însă brusc. 

— Dar îmi este greu să înțeleg de ce vă interesează toate 
astea. 

— Ajung imediat la asta. Poate știți că districtul sărbătorește 
în curând cea de a o sută cincizecea lui aniversare. Îmi pro- 
pusesem ca pentru această ocazie să-mi restaurez casa de la 
Orana. Dar n-am absolut deloc timp să mă ocup de asta și au 
rămas destule lucrări de făcut. Voiam să vă propun să vă 
ocupați dumneavoastră. În afară de salariu, veti avea casă și 
masă, adăugă el. 

„Face eforturi ca să găsească o soluţie pentru 
necazurile mele“, se gândi imediat Mary. Ar fi putut jura 
că inventase în întregime povestea asta cu aniversarea 
celor o sută cincizeci de ani, numai ca s-o scoată din 
încurcătură. 

— Nu trebuie să vă simtiti obligat să-mi veniţi în ajutor. Știu 
prea bine ce înseamnă să te sacrifici pentru alții. 

— Bine. Unde aveţi de gând să vă duceti, după ce plecaţi de aici? 

Ea şovăi, sesizând o capcană. 

— Nu am nici cea mai mică idee. Cum nu mai puteam con- 
tinua să plătesc chiria apartamentului din Sydney, am reziliat 
contractul de închiriere înainte de a veni să mă instalez aici. 

— Şi tatăl copilului? Este cel putin la curent? 

Inima lui Mary se strânse și ea se mulțumi să facă un semn 
afirmativ din cap. 

Lewis își înăbuși un mormăit de nemulțumire. 

— Altfel spus, vă lasă să vă descurcaţi singură? Ce irespon- 
sabil! 

De ce îl acuza oare pe Derek? Nu împărțea și ea, în aceeași 
măsură cu el, răspunderea pentru starea ei? Atitudinea vehe- 
mentă a lui Lewis o ului pe Mary. Dacă Derek ar fi fost 
prezent, Lewis l-ar fi luat cu siguranță la bătaie. 

— Unde este laşul acesta? întrebă el. 

Lui Mary îi era greu să înțeleagă izbucnirea mânioasă a 
lui Lewis. La urma urmei, abia o cunoștea. Dacă reacţiona 
în felul acesta cu toate femeile, nu era la capătul 
necazurilor! 

— În Statele Unite, răspunse ea. În consecinţă, este inutil să 
vă luaţi aerele acestea ucigașe. De altfel, pentru a concepe un 
copil, vă reamintesc că trebuie să fie doi. 

El o cercetă pe Mary din cap până-n picioare, cu o 
asemenea tandreţe încât inima tinerei femei se strânse. 
Cordonul chimonoului se desfăcuse și Lewis privi lung 
picioarele lui Mary, fără să-și ascundă admiraţia. Ea avu 

brusc impresia că un curent electric îi străbate tot corpul. 
Din fericire, Lewis se îndepărtă spre un scaun pe care se 
lăsă să cadă greoi. 

— N-ar trebui să existe nici o piedică pentru ca toţi copiii 
să trăiască împreună cu tatăl și mama lor. Este dreptul lor. 

Lui Mary îi sări muștarul. 

— Cu sau fără tată, al meu va fi fericit, vă garantez. În zilele 
noastre, multe femei își cresc singure copiii, iar eu nu sunt 
genul să mă căsătoresc cu un bărbat din obligaţie. 

— Ei bine, în privinţa asta, am o propunere să vă fac. 

Mary făcu ochii mari. 

— Doar nu vreţi să vă căsătoriţi cu mine? 

— Mărturisesc că ideea aceasta mi-a trecut prin minte. Asta 
ar rezolva toate problemele noastre: dumneavoastră aţi avea 
un acoperiș de-a gata pentru copil, iar eu pe cineva care să 
termine restaurarea casei de la Orana. 

Mary nu putea să-și creadă urechilor. Căsătoria era 
pentru ea o instituţie sfântă și nu un contract care se sem- 
nează potrivit necesităţilor! În același timp, se imagina 
fără dificultate trăind alături de Lewis. În câteva ore, 
arătase cât de binevoitor și de plăcut putea să fie. Dar 
aceste căsătorii de conveniență nu se mai practicau din 
secolul trecut! 

Cum continua să-l privească fix pe Lewis, cu un aer năucit, 
el scutură din cap. 

— De acord, recunosc că ideea mea este puţin nebunească. 
În schimb, ce părere aveţi despre prima mea propunere? 

— Sunteţi sigur că această aniversare de o sută cincizeci de 
ani va avea realmente loc? 

Lewis înţelese imediat esenţa gândului ei. 

— După părerea dumneavoastră, aș fi inventat toată 
povestea asta ca să vă scot din încurcătură, nu-i așa? Ei 
bine, nu. Se împlinesc exact o sută cincizeci de ani de când 
proprietatea mea adăpostea stația de poștă a Companiei 
„Cobb and Co“, al cărei fondator a fost bunicul meu. Din 
generaţie în generaţie, casa s-a mărit. Clădirea, la origine 
din gresie, este practic intactă. Am copia planurilor rea- 
lizate de arhitect. Ridicarea ei a costat trei mii cinci sute de 
dolari. 

Mary zâmbi. 

— De acord, vă cred. 

— În cazul acesta, veniţi s-o vizitaţi, veţi vedea imediat că 
nu este doar un pretext. Și îmi veţi da răspunsul la fața locu- 
lui. 

Invitatia o tenta pe Mary. Mina de opale nu-i mai aparținea, 
nu putea rămâne aici mai mult de două sau trei săptămâni, de 
ce să nu se ducă să vadă casa de la Orana? Scurta descriere a 
lui Lewis o făcuse să-i lase gura apă. După aceea, va putea 
oricând să se întoarcă la tatăl ei, la Sydney. 

— Ne-am înţeles, accept. Dar nu promit nimic. 

Lewis păru extrem de ușurat. 

— Fantastic. N-avem decât să plecăm spre sfârșitul 
dimineţii. 

— Nici vorbă de aşa ceva. 

— De ce? Mai aveţi ceva de făcut la Lightning Ridge? 

— Da: să vă conduc la un doctor. Nu veţi scăpa de radiografie. 

El încruntă sprâncenele. 

— Ce încăpăţânată! 

— Sunt de acord. 

Francheţea lui Mary îl înveseli pe Lewis, care ridică mâinile 
într-un gest impăciuitor. 

— Ne-am înţeles, mă înclin. Mulțumită? 

— Pe deplin. 

El aruncă o privire în jurul lui. 

— Ca să revenim la chestiuni mai concrete, v-aţi gândit cel 
puțin cum să ne organizăm, pentru noapte, dacă nu plecăm 
astăzi? 

— Nu vă faceţi probleme, mă voi culca pe jos, într-un sac 
de dormit. Mi se întâmpla adesea, când eram mică. 

— Poate, dar nu eraţi însărcinată, pe vremea aceea. Dacă 
cineva doarme pe jos, eu voi fi acela. 

— Cu starea în care se află glezna dumneavoastră, nici nu 
se pune problema! 

— În cazul acesta, nu văd decât o singură soluţie: patul este 
suficient de mare pentru două persoane. Să fim rezonabili și 
să dăm dovadă de maturitate: să-l împărțim pur și simplu. 

Mary regreta acum că nu fusese de acord să plece mai 
curând. Dar n-ar fi avut niciodată inima să-l lase pe Lewis să se 
descurce singur. Până atunci, perspectiva de a împărți, chiar și 
platonic, un pat cu el, o îngheţa. Doar la această simplă idee, 
pulsul se accelera. În afară de noaptea aceea petrecută cu 

Derek, dormise întotdeauna singură. Și apoi, ce vor crede 
oare oamenii din vecinătate? La Lightning Ridge știrile circu- 
lau repede și ea nu avea nici un chef să dea naștere la bârfe. 

La urma urmei, însă, gândindu-se bine, nu avea altă alegere 
decât să accepte această propunere stranie. Făcând haz de 
necaz, se ridică. 

— Ce vreți să vă servesc la micul dejun? îl întrebă ea. 

— Mă ocup eu de asta. Dumneavoastră ar trebui să vă 
odihniti. 

— Sunt însărcinată, nu bolnavă, îi reaminti Mary. După cum 
mi-a spus obstetriciana mea, dacă mă dovedesc rezonabilă, 
pot continua să duc o viaţă normală. 

— Şi să lucraţi în mină, poate? 

— Bineînţeles că nu, dar sunt prudentă. 

Ea zâmbi trist. 

— În fine, am fost, până când am găsit acest opal numit 
Arlechin. Mărturisesc că piatra aceasta mi-a sucit puţin mințile. 
Din nefericire, dumneavoastră sunteţi acela care vă primiţi 
răsplata. 

Cu un aer necăjit, ea începu să pregătească masa, în timp 
ce Lewis făcea duș. La întoarcerea lui, Mary îi puse în faţă o 
delicioasă omletă cu brânză. 

— Dumneavoastră nu mâncaţi? se miră el. 

— De câteva zile nu mai suport decât pâine prăjită, 
dimineaţa. 

După terminarea micului dejun, veni rândul lui Mary să-și 
facă toaleta în sala de baie improvizată. Când ieşi de acolo, 

peste un sfert de oră, îl găsi pe Lewis afară, sprijinit cu spatele 
de perete, cioplind o bucată de lemn. Împinsă de curiozitate, 
ea îl privi cum lucrează, până când lemnul din mâna lui prinse 
formă. 

— Ce părere aveţi de cârja mea? 

— Originală și foarte practică, îl lăudă Mary. 

Instrumentul îi înapoie imediat lui Lewis jumătate din 
mobilitatea lui naturală. El o însoţi fără nici o dificultate pe 
Mary până la mașina ei și se așeză pe scaunul pasagerului. 

— Am impresia că sunt un adevărat parazit, bombăni el 
nemulțumit în timp ce rulau deja de vreo zece minute. 

Încetul cu încetul, peisajul lunar al minelor de opal ceda 
locul imobilelor de la periferia noului oraș. De câte ori îi 
auzise oare Mary pe mineri tunând și fulgerând împotriva 
terenurilor desfundate de puţurile acum neexploatate cu care 
era presărată regiunea? Nimeni nu va ști vreodată să spună 
dacă aveau dreptate să se plângă. 

Orașul Lightning Ridge era el însuși construit în fundul 
unei văi cu sol roșcat unde creșteau din belșug eucalipți și 
casuarini, aceștia din urmă arbori foarte înalți de origine aus- 
traliană, cu lemn foarte dur. Mașina urcă pe Morilla Street, pe 
care un număr surprinzător de mare de magazine înconjurau 
vechiul hotel „Repausul Minerului“. Majoritatea străzilor și 
instituţiilor publice purtau nume legate de activitatea minieră 
practicată în regiune. 

Mary avu norocul să găsească un loc de parcare exact în 
faţa cabinetului medical. 


46 VALERIE DUHAMEL 


— Vreti să vă însoțesc? îi propuse ea lui Lewis. 

Acesta scutură din cap, cu un aer jignit. 

— Nu-i nevoie să mă ocrotiţi excesiv, ca pe unul din fraţii 
dumneavoastră, mulţumesc. 

— Şi nici dumneavoastră să vă supăraţi. Poate că aţi fi vrut 
să vă însoțesc, la urma urmei. Întrucât așa stau lucrurile, am 
să profit ca să fac câteva cumpărături. 


kokk 


După terminarea cumpărăturilor, Mary se pregătea să 
revină la Lewis, când o idee îi trecu brusc prin minte. După o 
scurtă ezitare, se îndreptă spre Sindicatul de Iniţiativă* pen- 
tru a verifica acolo starea drumurilor între Lightning Ridge și 
Sydney. Simplă precauţie pentru cazul în care, în ultima clipă, 
ar alege să nu dea curs propunerii lui Lewis. 

Ieșind de la Sindicat, îl zări în faţa mașinii, făcându-i cu 
mâna. 

— Ce a spus doctorul? întrebă Mary îndată ce ajunse lângă el. 

— Exact cum mă gândeam: n-am nimic, nici măcar un 
ligament întins. Peste două zile voi putea să merg nor- 
mal. 

— Situaţia nu pare să vă bucure prea mult. 

— Doar n-aţi vrea să sar în sus ca să-mi manifest bucuria. 


* Organism al cărui scop este favorizarea turismului într-o localitate 


sau regiune (n.t.) 

Ridicând din umeri, Mary deschise portierele ca să alunge 
aerul încălzit și irespirabil din interior. 

— Vreti să vă întoarceţi direct la Four Mile? 

— Nu. Să mergem mai întâi la izvoarele arteziene. Ordinul 
doctorului. 

— Desigur. Am fi putut să ne gândim noi înșine la asta. Un 
masaj cu apă termală vă va face su siguranță mult bine. Vă las 
acolo. 

— Mă lăsaţi acolo? Nu aveam intenţia să mă duc singur. 

— V-aș fi însoţit cu plăcere, dacă aș fi luat cu mine un cos- 
tum de baie. 

— Am luat asta asupra mea. În timp ce erati la duș, adineau- 
ri, l-am pus pe bancheta din spate. 

„Ordinul doctorului?“ își zise Mary, neîncrezătoare. O 
manevră a lui Lewis, mai curând. Curios lucru, n-avea nici un 
chef să se afişeze în faţa lui Lewis pe jumătate goală. 

— Îmi pare rău, dar m-ar mira să fie recomandabil pentru 
mine. 

— Tocmai l-am întrebat pe doctor. El nu vede nici un 
inconvenient, cu condiţia ca temperatura apei să nu vă deran- 
jeze. 

Mary nu era departe de a se lăsa tentată. Dacă propunerea 
ar fi venit de la Lucy, n-ar fi ezitat nici o clipă. Îi reveniră în 
minte cuvintele lui Lewis, referitoare la organizarea lor pentru 
noapte: „Să fim rezonabili și să dăm dovadă de maturitate“. Ei 
bine, sosise momentul să pună la încercare aceste hotărâri 
curajoase. 

— Ne-am înţeles, acceptă ea în cele din urmă. 

Bazinul cu apă termală arteziană fusese amenajat pe 
Pandora Street, în nord-vestul orașului. Apa care-l alimenta 
provenea dintr-o sursă naturală aflată la peste o mie de metri 
sub pământ. Era mai înţelept să-i verifice temperatura înainte 
de a se scufunda în ea, deoarece varia adesea pe parcursul 
zilei. Când ajunseră acolo, Mary admiră norii de vapori care 
pluteau deasupra apei. 

După ce se schimbă în costumul de baie, Mary constată cu 
plăcere că nici nu se vedea că era însărcinată. ÎL regăsi pe 
Lewis așezat deja pe marginea bazinului. 

— V-aţi schimbat repede, remarcă ea. 

Lewis își ridică privirea spre ea, oprindu-se în dreptul 
mijlocului ei. Tăcea, dar Mary văzu cum i se luminează privirea 
mângâindu-i curba fină a pântecului, evidenţiată de costumul 
de baie. 

— Nu regretati că aţi venit? întrebă el, rupând în sfârșit 
tăcerea. 

Stânjenită, Mary se așeză alături de el. 

— Nu, dar de obicei dorm în picioare, când ies din apă 
foarte caldă. 

— Asta nu-i o piedică, aveţi tot timpul să vă odihniţi după 
baie. 

— De fapt, cine se ocupă de proprietatea dumneavoastră 
de la Orana când lipsiţi, ca în momentul acesta? 

— Un adevărat batalion. Orana este o întreprindere impor- 
tantă, Să știți. 

— Pe care nu ezitaţi s-o părăsiți din când în când? 

— Asta întreţine mușchii personalului, dacă mă pot expri- 
ma astfel. În absenţa mea, ei învață să conducă singuri 
afacerea. Un şiretlic învăţat de la tata. 

— Unde trăiesc părinții dumneavoastră? 

— Pe Coasta de Aur, în Queensland. Înainte, locuiau la Sydney, 
dar s-au mutat de câţiva ani acolo, ca să fie mai aproape de sora 
mea, Kate. Este căsătorită, cu patru copii, după care părinţii mei 
sunt înnebuniţi de-a binelea. Nu aud de altfel vorbindu-se decât 
despre ei, în scrisorile lor sau când îmi telefonează. 

Mary îl privi lung pe Lewis, surprinsă. Se exprima aproape 
cu amărăciune. Se putea oare să nu-și fi revenit încă după 
eşecul căsătoriei lui? 

— Şi dumneavoastră? Aveţi copii? întrebă ea. 

Maxilarul lui Lewis se crispă, ca și cum își domina cu greu 
mânia. Bănuielile lui Mary se confirmau: fosta lui soţie trebuie 
să fi obținut custodia lor. 

— Nu, nici unul. 

Prin urmare, Mary se înșelase. Crisparea crescândă a lui 
Lewis o intrigă și mai mult. 

— Nu vă plac copiii? se interesă ea punându-și instinctiv 
mâna pe pântece, ca pentru a-l apăra pe al ei. 

— Asta-i o adevărată anchetă! 

Lewis nu i se adresase încă niciodată pe un asemenea ton. 
Înainte să-i poată răspunde, el plonjă în bazin, ca să apară la 
suprafață puţin mai departe și să continue să înoate, întor- 
cându-i intenţionat spatele lui Mary. 

Ea îl urmări cu privirea; orice dorință de a se scălda cu el 
se risipise. Ce-i spusese oare ca să reacționeze astfel? Cum el 
continua să se ţină la distanţă, ea își luă prosopul şi se duse să 
se schimbe. La ce bun să mai aştepte? De altfel, apa era prea 
caldă pentru gustul ei. 

Lewis o regăsi pe Mary așezată la umbra unui copac, lângă 
mașină. De departe, văzu cum căldura îi înroșise obrajii și că 
părul îi strălucea, cârlionțul rebel desenându-i un semn de 
întrebare pe frunte. 

— De ce nu ai venit după mine? întrebă el. 

După cum se părea, proasta lui dispoziție dispăruse la fel 
de repede cum venise. 

— N-am avut chef, răspunse Mary cu răceală. 

— Să nu-mi spui că ești bosumflată! exclamă Lewis aproape râzând. 

Mary se prefăcu uimită. 

— Eu, bosumflată? Într-adevăr, de ce aș fi? 

— Haide, Mary, tonul acesta malitios nu-ţi stă bine deloc. 
Am totuși dreptul să păstrez pentru mine unele aspecte ale 
vieţii mele particulare, nu? 

— Aveai mai puţine scrupule când era vorba să mă 
interoghezi în legătură cu tatăl copilului meu! Un lucru e 
sigur: sunt încântată că nu este al dumitale! Dacă te enervezi 
aşa la cea mai mică nemulțumire, mi-e greu să mă imaginez 
purtând unul de-al dumitale! 

Ochii lui Lewis aruncau fulgere de mânie. 

— N-avea nici o teamă, dragă domnişoară. Asta are tot atâta 
șansă să ți se întâmple ca existenţa calendelor grecești! 

Furia lui Lewis o izbi pe Mary ca o palmă primită în plină figură. 

— Găsesc extraordinar faptul că ne înţelegem atât de bine, 
declară ea cu toată demnitatea de care era în stare. 

Transformarea care se produsese în Lewis o îngrozea. 
Unde dispăruseră temperamentul lui jovial și accentuatul 
simţ al umorului? Nu-i foloseau oare decât ca să ascundă 
caracterul răutăcios al dictatorului care dormita în el? Dacă 
aşa stăteau lucrurile, Mary era încântată că se trădase atât de 
curând. 

— Mă voi întoarce acasă, anunţă ea, înainte de a-și aminti 
că n-avea unde se duce în altă parte. 

Se așeză la volan cu moartea în suflet şi făcu motorul să 
urle literalmente, așteptând ca Lewis să se instaleze pe 
scaunul pasagerului. În mașină domnea o căldură insuporta- 
bilă, chiar cu geamurile deschise. După câteva minute, Mary 
scoase cu un gest furios o batistă din buzunar și își tamponă 
fruntea. Când se va hotărî oare Lewis să se explice? 

În timp ce se angaja pe Opal Street, luă brusc o hotărâre și 
opri mașina în fața primului motel apărut în cale. Cum cobo- 
ra din mașină fără cea mai mică explicaţie, Lewis scoase capul 
pe geam. 

— Dar... unde te duci? 

— Să rezerv o cameră. Dar fii liniștit, nu lipsesc decât câte- 
va minute. După aceea, te conduc. În același timp, îmi voi 
recupera lucrurile. 

— Am impresia că ne înțeleseserăm să petrecem noaptea 
acolo şi să plecăm spre Orana mâine dimineaţă, devreme. 

— Mi-am schimbat părerea. 

— Eu nu. Vreau să rămâi. 

— Şi când Lewis Frost vrea ceva, restul omenirii n-are decât 
să se încline, nu-i aşa? 

— Mary... 

Cu expresia brusc obosită, el își masă tâmplele. 

— Ascultă, blestematul acela de picior scrântit mă face 
nesuferit, nervos. Îmi pare rău că ţi-am vorbit pe tonul 
acela. Am putea uita incidentul și s-o luăm de la început? Te 
rog. 

Nu era deloc ușor să reziste farmecului lui Lewis. La zâm- 
betul care-i întindea ușor buzele, mânia lui Mary se topi. 

— N-ar trebui, zise ea, capitulând deja. 

— Şi, totuși, asta o să faci. 

Expresia pocăită a lui Lewis învingea ultimele ezitări ale lui 
Mary, care se necăji imediat pe ea însăși. N-ar fi fost preferabil 
să plece cât mai repede posibil? 

— Foarte bine, suspină ea. Rămân. Dar numai în seara asta. 
Pentru ziua de mâine, vom vedea. 


Capitolul 4 


„Cum se va desfășura oare seara?“ se întreba Mary traver- 
sând strada ca să se ducă la poștă. Din mașină, Lewis o 
urmărea cu privirea. Puțin a lipsit să nu-și iuţească pasul ca să 
se refugieze în interiorul clădirii. 

Ajunsă la adăpost, scrise fără să se grăbească o carte poștală 
adresată fraţilor ei. Tatălui ei îi va scrie mai târziu, după ce se 
va hotări în legătură cu Orana. Întorcându-se la mașină, se 
opri la un birt ca să cumpere un pui făcut la rotisor și o salată 
de crudităţi pentru masa de prânz. 

— Sper că îţi place puiul, îi aruncă ea reinstalându-se la 
volan. 

— Da. 

Tonul lui tăios o intrigă pe Mary. 

— Te simţi bine? 

— Desigur. Să plecăm. 

Mary înţelese. Examenul medical și baia îi treziseră durerea gleznei. 

— Doctorul ţi-a prescris un tratament? se interesă ea 
răsucind cheia de contact. 

— Calmante. Am cumpărat în timp ce te aflai la Sindicatul 
de Iniţiativă, dar nu ţin să le iau imediat. Se pare că 
moleșesc. 

— Cel puţin, vei fi obligat să te odihnești. 

— În loc să te ocupi de mine, priveşte mai curând în faţa 
dumitale, bombăni Lewis. A fost cât pe ce să ciocneşti o 
camionetă. 

Mary își înghiţi protestele: Lewis suferea, ceea ce explica 
dispoziţia lui groaznică. La ce bun să se plângă? În cele din 
urmă se va liniști. 

Pe drumul de întoarcere, nu schimbară nici un cuvânt. Pe 
măsură ce se apropiau de mine, starea drumului se inrăutăţea 
şi Mary nu rulă curând decât foarte încet. Îl surprinse în mai 
multe rânduri pe Lewis strâmbându-se. Ce ușurare când 
vagonul apăru în sfârșit în faţa lor! 

Lewis refuză ajutorul pe care i-l propunea Mary și, ca să 
coboare din mașină, se ajută de cârja lui improvizată. Rămas 
în continuare tăcut, o urmări după aceea pe Mary în timp ce 
tăia puiul și-l punea pe două farfurii, înconjurat de salată. 
Apoi, cu un aer indiferent, ea puse un pahar în faţa lui. Lewis 
înțelese semnificaţia gestului deoarece înghiţi imediat după 
aceea două din pastilele lui. 

Prânzi apoi cu poftă și chiar o felicită pe Mary pentru 
alegerea meniului. 

— Şi încă n-ai gustat din propriile mele mâncăruri! 
Gemenilor le plăceau la nebunie. 

Lewis o privi direct în ochi. 

— Îţi lipsesc, nu-i așa? 

Mary își întoarse capul, clipind des. 

— Este normal. Practic, eu i-am crescut. 

— Cu siguranță foarte bine. 

Mai întâi surprinsă, Mary nu întârzie să zâmbească de 
plăcere. 

— Spui asta din amabilitate? 

— Nu, am vorbit serios. Altfel, când tatăl dumitale s-a 
recăsătorit, fraţii dumitale i-ar fi luat-o în nume de rău. 

Mary nu examinase niciodată lucrurile din acest punct de 
vedere. Înţelese fulgerător în ce consta rolul unei mame: să-i 
pregătească pe copii să devină independenţi. Ea reușise 
foarte bine în ceea ce-i privea pe gemeni și, folosindu-se de 
această experienţă, se va descurca și mai bine cu propriul ei 
copil. 

Fiind pe punctul de a izbucni în plâns, preferă să 
părăsească masa ca să nu se dea în spectacol. 

— Mă ocup eu de veselă, Lewis. Dumneata ar trebui să te 
odihnești puţin. 

— În definitiv, ai dreptate. Dar lasă toate așa cum sunt, mă 
voi ocupa eu mai târziu. Du-te mai curând la plimbare. 

Mary nu se lăsă rugată. Luându-și ochelarii de soare și o 
pălărie de pai, se îndreptă spre ușă și se întoarse în momen- 
tul când să iasă. 

— N-ai nevoie de nimic, înainte să ies? 

Lewis își fixă timp de câteva secunde privirea pe locul unde 
începeau sânii ei și Mary regretă imediat că pusese întrebarea. 
Rochia, care îi venea încă perfect în urmă cu trei săptămâni, 
începuse s-o strângă după ce plecase din Sydney. 

— Ceea ce vreau eu, răspunse în cele din urmă Lewis, ai 
prefera cu siguranță să păstrez pentru mine. 

Mary plecă aproape alergând, cu obrajii aprinși, însoţită de 
râsul lui Lewis. Dar de ce naiba îl lua în serios? La urma urmei, 
nu făcuse decât s-o tachineze. Mary îl lăsa pe Lewis complet 
indiferent. Nu spusese el: „Asta are tot atâta șansă să ţi se 
întâmple ca existenţa calendelor grecești“? Indiferenţa lui 
Lewis faţă de ea nu putea fi exprimată mai limpede. 

În schimb, Mary nu se putea lăuda cu aceeași detaşare. 
Niciodată n-o tulburase atât de mult un bărbat, nici chiar pe 
vremea când se credea îndrăgostită de Derek. Deocamdată, 
era preferabil să rămână prudentă și să-și ascundă senti- 
mentele faţă de Lewis. EL risca să le ia în serios, în vreme ce 
numai starea ei favoriza această slăbiciune neașteptată. Peste 
câteva zile, Mary va fi prima care va râde de surescitarea ei 
trecătoare. 

Apropo de surescitare, exista una pe care și-o stăpânea cu 
greu: aceea faţă de opale. Ca majoritatea minerilor, cedase 
acestei ispite de la cea mai fragedă vârstă şi nu se mai putea 
lipsi de acum înainte de a mai lucra în mină. La urma urmei, 
de ce nu s-ar duce să prospecteze, în timp ce Lewis se odih- 
nea? Dacă va găsi ceva, îi va fi recunoscătoare, când se va trezi. 

Hainele de lucru și uneltele se aflau într-o magazie de 
lemn, astfel că n-a fost nevoită să se întoarcă în vagon ca să se 
schimbe. Peste mai puţin de zece minute cobora în putul în 
care găsise primul ei opal. 

Înainte de sosirea neașteptată a lui Lewis, în ajun, lucra 
într-un sector spre care se îndrepta fără nici o ezitare. Explora 
de mai bine de o oră când auzi că era strigată. 

— Ma-ry! Ma-ry! 

Făcând cale întoarsă, se apropie de scară. 

— Sunt aici şi lucrez! strigă ea de jos. 

— Observam și eu! Ce vrea să însemne asta? Urcă imediat! 

Vehemenţa tonului o îngheță pe Mary. Considerând că tre- 
buie să-l liniștească urgent pe Lewis, se hotărî să-și aban- 
doneze căutările. 

— Sosesc, anunţă ea. 

Escaladase jumătate din vechea scară de frânghie când o 
parte a acesteia cedă. Dezechilibrată, Mary se izbi de peretele 
stâncos al puţului. Reflexul de a se agăța de partea cealaltă o 
scăpă de o cădere periculoasă, atât pentru ea cât și pentru 
copilul pe care-l purta în pântece. 

— Ţine-te bine! strigă Lewis, parcă ieșit din minţi, de deasupra ei. 

El se întinse pe burtă în noroi, la intrarea puţului, și îşi vârt 
brațul cât mai adânc posibil. Din nenorocire degetele lui nu 
ajungeau până la mâna lui Mary. 

— Imobilizează-te înfășurând frânghia în jurul unei glezne 
și încearcă să te apropii cât mai mult posibil de mine, îi 
ordonă Lewis. Amintește-ţi de orele de gimnastică din liceu. 


58 VALERIE DUHAMEL 


— N-am fost niciodată foarte dotată. 

— Haide, sunt sigur că vei reuși. Nu sunt decât douăzeci de 
centimetri! 

Încordată toată din cauza efortului, Mary se execută. 
Câteva secunde mai târziu, mâna sigură și viguroasă a lui 
Lewis se închidea în jurul încheieturii ei. După ce o ridică puţin, 
își strecură cealaltă mână sub braţele lui Mary și reuși s-o scoată 
din put. 

Ajunsă afară, cu respiraţia tăiată și cu inima bătând puter- 
nic, Mary se agăţă cu braţele de mijlocul lui Lewis și își puse 
capul pe umărul lui, dând frâu liber spaimei încercate puţin 
mai devreme. 

Liniștită rapid, totuși, lăsă întrebările cele mai ne- 
bunești să-i treacă prin minte: ce gust aveau oare 
săruturile lui Lewis? Ar încerca oare plăcere să facă 
dragoste cu el? 

Mary se grăbi să-și alunge din minte ideile acestea bizare. 
Teama o făcuse oare să-și piardă minţile? Păţania ei cu Derek 
nu-i fusese prin urmare de-ajuns? Cu gâtul brusc ţeapăn, se 
îndepărtă. 

— Mulţumesc, acum mă simt mai bine. 

Întâlnind ptivirea lui Lewis făcu instinctiv un pas înapoi, 
atât de scos din fire părea. 

— Ai fi putut să-ţi rupi gâtul! izbucni el. 

— Să nu exagerăm. De altfel, asta nu-ţi face bine! 

— Nu vorbim despre mine, ci despre dumneata! Nu aveai 
dreptul să cobori în putul acesta! 

Simţind degetele lui Lewis închizându-se fără blândeţe 
în jurul braţului ei, Mary se eliberă cu o mișcare bruscă. 

— Mă doare. Liniştește-te, n-aveam intenţia să-ţi fur absolut 
nimic. Numai să mă consacru ocupaţiei mele preferate. 

— Putin îmi pasă mie de opalele astea! Eu îți vorbesc 
despre copil! 

Era rândul lui Mary să-și manifeste nemulţumirea. 

— Cu alte cuvinte, nu-ți pasă de ce mi se poate întâmpla 
mie. Ei bine, ţin să te asigur imediat că, după părerea doc- 
torului meu, nimic nu mă obligă să-mi restrâng activităţile în 
timpul primelor luni de sarcină. În paranteză fie spus, dacă 
te-ar auzi cineva, ar crede că dumneata ești tatăl. 

— N-are importanță, i-o întoarse el cu o ridicare din umeri. 

— Atunci de ce ai fost atât de nesuferit în dimineaţa asta, 
când te-am întrebat dacă voiai copii? Și putin a lipsit să mă 
acuzi că am amenințat viața copilului meu! 

Se opri câteva secunde, rămasă fără cuvinte. 

— Ştiu că nu mă găsești frumoasă, dar... 

Lewis făcu ochii mari de uimire. 

— De ce spui asta? Eşti frumoasă. Oglinda dumitale trebuie 
să ţi-o confirme în fiecare dimineaţă, nu? 

— Nu-i nevoie să minți. Aveai cel puţin scrupule, adineauri, 
declarând că n-am nici cea mai mică șansă să port copilul 
dumitale. 

— Dacă am spus asta, am făcut-o pentru că este strictul 
adevăr. 

Exasperată, Mary își vâri mâinile în buzunare. 

— Atunci de ce încerci să-ţi îndrepţi greșelile spunând că 
sunt frumoasă? 

— N-ai înţeles nimic! 

Lewis scutură din cap, enervat, ca şi cum șovăia să conti- 
nue. În cele din urmă, se lansă. 

— Ca nici o altă femeie din lume, nu vei putea purta copilul 
meu, pur şi simplu pentru că eu nu pot concepe. 

Mary avu nevoie de câteva secunde ca să înțeleagă, apoi păli. 

— Oh, Lewis, îmi pare într-adevăr rău. Nu știam. 

El o măsură cu răceală. 

— Nimeni nu știe, cu excepţia fostei mele soții. 

Și a lui Mary, de acum înainte. Lui Lewis trebuie să-i fi fost 
foarte greu să facă această mărturisire. Cât de mult se învinuia 
că îl constrânsese la asta! 

— Acum, totul se explică: furia dumitale, atenţiile dumitale, 
totul, murmură ea ca pentru sine. 

Lewis se redresă. 

— Du-te să faci un duș și să te schimbi în timp ce eu 
pregătesc cafeaua. După aceea, vom sta de vorbă. Am să-ţi 
spun povestea de a A la Z. 


xk k 


Cincisprezece minute mai târziu, Mary îl găsi pe Lewis în 
chicinetă. Pe masă aşteptau două cești și o farfurie cu biscuiti 
pe care Lewis o împinse spre Mary. 

— Servește-te. 

— Nu, mulțumesc. Este abia ora patru după-amiaza și trebuie 
să fiu rezonabilă dacă nu vreau să iau prea mult în greutate. 

EI clătină din cap. 

— Este adevărat, copilașul. Dacă fiul dumitale se 
pasionează într-o zi pentru căutarea opalelor, va avea cu cine 
semăna, glumi Lewis. 

— De ce un fiu? Poate că aştept o fetiţă. 

— Bărbaţii doresc întotdeauna ca primul copil să fie băiat. 

Vorbea încă o dată ca și cum el era tatăl, remarcă Mary, 
stânjenită. Doar nu considera totuși că avea cel mai mic drept 
asupra copilului ei numai pentru că o găzduise câteva nopţi! 
Lewis păru că-i citește gândurile. 

— Îmi iau dorinţele drept realitate, nu-i așa? 

Jenată, Mary luă o înghiţitură de cafea. 

— Eşti sigur că ești steril? 

Surâsul trist al lui Lewis strânse inima lui Mary și trebui să 
se stăpânească pentru a nu se duce la el. 

— Absolut sigur. 

— Vrei să vorbeşti despre asta? 

— Cu dumneata, da. Eu sunt primul surprins de această 
hotărâre. Am impresia că poţi să înţelegi, fără să te foloseşti de 
această informaţie în detrimentul meu. 

— De ce îţi imaginezi asemenea lucruri? îl întrebă Mary. 

— Din cauza fostei mele soţii. Când a aflat că nu putem 
avea copii, a aranjat în așa fel lucrurile ca un străin în trecere 
prin regiune să-i facă unul. Spera să mă facă să divorțez prin 
acest pas viclean. 

— Şi dumneata ai refuzat? 

— Bineînţeles! Pentru mine, un copil este un dar nepreţuit, 
nu mi-ar trece prin cap ideea de a pedepsi un nevinovat pen- 
tru crimele părinţilor săi. Chiar a unei mame atât de crude 
cum s-a dovedit a fi Christine. 

Teama îi puse lui Mary un nod în gât. 

— Ce a făcut? întrebă ea cu voce scăzută. 

— Doctorul ei o prevenise să fie extrem de prudentă ca să 
nu piardă sarcina. Atunci s-a înscris imediat la un club hipic pe 
care-l frecventa în fiecare zi a săptămânii. 

Mary își duse îngrozită mâna la gură. 

— Şi a reuşit să-și atingă scopul? 

— Absolut. De data asta, am sfârșit prin a accepta divorţul. 

Suferinta interioară se citea limpede pe trăsăturile lui 
Lewis. Mary căută cu disperare cum să-l aline, fără să găsească 
nimic satisfăcător. 

— Dacă aș fi ştiut, m-aș fi gândit de două ori înainte de a 
cobori în mină, adineauri, șopti ea, necăjită. 

— Acum înţelegi că nu glumeam pe de-a-ntregul când ţi-am 
propus să te căsătorești cu mine pentru binele copilului dumitale. 

Mary clătină din cap. 

— Numai dumneata ai avea de câștigat din asta. 

— De ce? Pot să-ţi ofer tot ce ai nevoie: un cămin și un 
nume pentru copilul dumitale. 

— ÎL are deja pe al meu, replică Mary. Desigur, regret că n-am 
fost mai prudentă, dar asta nu înseamnă că nu sunt foarte 
fericită că aştept acest copil. 

— Ca să-i oferi ce? Mici măcar un cămin, nici o siguranță. 
Nu ti se pare nesăbuit? Crud, chiar? 

— Poate, dar este viața mea, se încăpăţână Mary. 

În legătură cu asta, însă, de ce oare se îndârjea Lewis să-i 
zugrăvească un tablou atât de alarmant al viitorului? 

— Îmi vorbeşti cu multă asprime, remarcă ea. 

— Dacă ai fi trecut prin ce am trecut eu, dacă ai fi văzut ce 
am văzut eu... 

Se întrerupse, ca și cum regreta că spusese prea mult. 

— Continuă, îi ceru Mary. De ce te interesezi atât de mult 
de copilul meu? 

Lewis o măsură cu o privire rea. 

— Foarte bine, dumneata ai vrut-o: din cauza tuturor 
grozăviilor la care am fost martor când lucram într-o unitate 
de menţinere a păcii în Sinai. 

Urmă o tăcere apăsătoare. Lewis lupta în mod vădit 
împotriva asaltului unor amintiri cumplite. După minute 
lungi, clipi din pleoape și își drese vocea. 

— În taberele de refugiaţi, familii de șaisprezece persoane 
trăiau în cabane sordide de două încăperi. Copiii lor se jucau în 
noroi și gunoaie. Din acești copii, mureau câţiva în fiecare zi, 
doborâţi de tifos, holeră și tuberculoză. Și ştii ce era mai rău? 

Mary clătină încet din cap. 

— Noi nu puteam face nimic pentru ei. Oricare ar fi fost 
viteza cu care ajungeau la noi alimentele și medicamentele, 
totul era absorbit imediat de o maree umană pe care n-aveam 
nici un mijloc s-o stăpânim. 

Incapabilă totuși să-și imagineze cu adevărat aceste atro- 
cități, Mary clătină încet din cap. 

— Bieţii oameni... 

Ochii lui Lewis se aprinseră de mânie. 

— Acești bieti oameni, cum le spui dumneata, se bat între 
ei din negura vremurilor. Oricât de nefericiţi i-ar face asta, des- 
tinul și l-au ales ei. Dar copiii lor? Ei suferă și mor la fel ca cei 
care i-au adus pe lume! Și se pare că nimănui nu-i pasă de 
asta! 

Mary ar fi vrut atât de mult să-l aline pe Lewis, să-i spună că 
prezenta lui în aceste ținuturi îndepărtate și neprimitoare era 
o dovadă a inimii lui nobile. Dar Lewis considera fără îndoială 
că asta nu era suficient. 

Mary înţelegea acum ce îl îngrozise în comportamentul lui 
Derek. Pentru Lewis, faptul ca un bărbat să-și abandoneze 
copilul echivala cu o omucidere. Văzuse atâţia murind! 
Propriul lui copil n-ar fi cunoscut vreodată decât bucurie și 
fericire. Ce îngrozitor că nu putea avea unul! 

Tăcerea riscând să se prelungească, Mary o rupse prima. 

— După câte se pare, ai părăsit armata. Ai făcut-o din cauza 
tuturor monstruozităţilor la care ai fost martor? 

Lewis reveni încet la realitate. 

— Între altele. Într-o noapte, baza noastră a fost atacată de 
teroriști care tocmai își procuraseră un nou tip de armă 
chimică. 

Vorbea de acum înainte atât de monoton încât lui Mary îi 
trebui timp ca să asimileze întreaga grozăvie a relatării lui. 

Lewis supravieţuise atacului, dar substanţa chimică otrăvitoare 
îi distrusese pentru totdeauna speranţa de a fi într-o zi tată. 

— Oh, Lewis! murmură ea, cu inima sfâșiată. 

El ridică din umeri, fără să reușească să ascundă înfiorarea 
care-l străbătea. 

— Eram totuși departe de locul unde explodase bomba... și 
credeam că scăpasem de efectele ei dăunătoare. Nu mi-am 
făcut, de altfel, nici o problemă, până în ziua când a trebuit să 
mă înclin în faţa evidenţei: nu Christine era sterilă, ci eu. Era 
prea târziu pentru a încerca să se îndrepte ceva. 

Dezvăluirile acestea o şocară atât de mult pe Mary încât 
rămase un timp fără glas. Câţi îl invidiaseră oare pe Lewis 
Frost, considerat drept fiul privilegiat al unui proprietar agri- 
col prosper? Ce știau ei despre suferința lui? Și de ce alesese 
oare Lewis să i se destăinuiască ei? Copilul pe care-l aștepta 
trebuia să fie motivul, nu vedea o altă explicaţie. De altfel, el 
nu se ascunsese: copilul trecea înainte de orice altceva. Cu 
toate că gândul acesta o supăra puţin pe Mary, era realist. 

— Îţi mulțumesc că mi-ai spus, murmură ea. Îţi promit că 
de acum înainte voi avea grijă de mine și de copilul meu. 

— Dacă accepti, îţi promit că voi face totul ca să fiți fericiți, 
amândoi. Sau vei refuza să te căsătorești cu mine pentru că în 
ochii dumitale nu voi fi niciodată un soț întreg? 

— Nu e vorba de asta, bâigui Mary speriată, văzându-l pe 
Lewis apropiindu-se. 

Braţele lui Lewis o înconjurară. 

— Îmi asum grija de a te linişti imediat... 


Capitolul 5 


Inima lui Mary începu să bată într-un ritm infernal. 
Probabil de surprindere, nu vedea nici o altă explicaţie. Lewis 
nu avea cu siguranță puterea s-o tulbure în asemenea măsură! 
Numai dacă... 

Când Lewis îi prinse privirea, Mary avu impresia că se 
pierde în infinit. Mâinile lui coborâră încet de-a lungul 
spatelui ei, până la mijloc. Mary se arcui fără voia ei. 

— Vezi? murmură el. Sunt în stare să trezesc în tine dorinţa. 

Mary roși de rușine, dându-și seama că el spunea adevărul. 
Dacă tratamentul acesta extrem de plăcut mai dura câteva 
secunde, picioarele ei vor refuza s-o mai susțină. Nu era decât 
o jucărie în mâinile lui Lewis. 

Când el se aplecă s-o sărute, ea nu se gândi nici o singură 
clipă să-i opună rezistenţă. Avu imediat impresia că 
mângâierea acestor buze senzuale trezea în ea un vulcan ador- 


VALEA OPALELOR 67 


mit, ca la semnul unei baghete fermecate. Neliniștea îi 
întunecă plăcerea. Cu Derek, cel puţin, avusese scuza 
despărțirii de familie și a singurătăţii. Dar cu Lewis? 

El spusese foarte clar: nu se apropia de ea decât pentru 
copilul pe care-l purta. Gândul acesta îi dădu tinerei femei 
puterea de a se elibera. Pentru mai multă siguranță, înconjură 
masa ca să se plaseze în partea opusă. Acolo nu risca nimic. 

Lewis o privi amuzat. 

— Am impresia că începi să întelegi. 

Că rămăsese bărbat întreg, desigur, se gândi Mary, încă 
profund tulburată. Ca să-și păstreze echilibrul, se agăţă de 
marginea mesei. 

— Absolut, încuviinţă ea. Doreşti atât de mult un 
moștenitor încât nu vei da înapoi de la nimic ca să-ţi atingi 
scopul. 

—Ce s-a întâmplat adineauri n-are nici o legătură cu copilul 
şi O știi tot atât de bine ca mine. 

Mary scutură din cap. 

— Nu s-a „întâmplat“ nimic, Lewis. Numai că am avut un 
moment de neatentie şi am căzut în cursa pe care mi-ai întins-o. 
Data viitoare o să fiu mai prudentă. 

Ochii lui Lewis sclipiră. 

— Ah? Și dacă data viitoare va fi acum? 

Îngrozită, Mary făcu instinctiv un pas înapoi. 

— Nu va exista o dată viitoare, Lewis, spuse ea ridicându-și 
bărbia. Părăsesc chiar mâine Lightning Ridge și mă întorc la 
Sydney. 

Lewis izbi cu pumnul în masă, cu o vehemență atât de 
neașteptată încât Mary fu cât pe ce să cadă pe spate. 

— Locul tău este aici, Mary, fie că vrei, fie că nu. 

— Mina îţi aparţine, mi-ai repetat-o de atâtea ori! 

Lewis oftă, exasperat. 

— Eu vorbeam despre Lightning Ridge în general, această 
regiune a opalului pe care o ai în sânge. 

Desigur, ea nu putea pretinde contrariul. 

— Ştiu, dar... 

— Pe deasupra, cred că nu vrei totuşi să mă lași să mă des- 
curc singur, cu un picior în starea asta. 

Cu toate că Lewis nu-și folosise nici o singură dată cârja 
improvizată, după masa de prânz, Mary remarcase că el avea 
grijă să-şi mute greutatea pe piciorul sănătos. 

— Se pare că-i merge mai bine, explică el, urmărind 
privirea lui Mary, dar aș vrea să te uiţi puţin la piciorul meu. 

La aceste cuvinte, își ridică piciorul pe un taburet. Evident, 
Mary ar fi preferat să amâne acest examen pentru mai târziu, 
când şi-ar fi recăpătat cât de cât controlul asupra ei însăși. Dar 
avea de ales? Cu moartea în suflet, îngenunche în fața lui 
Lewis și, cu degete tremurătoare, începu să examineze glezna 
scrântită. Tot timpul cât dură operaţia, oscilă între dorinţa de 
a se cuibări în braţele lui Lewis şi aceea de a fugi. 

Când în cele din urmă termină, Mary respiră adânc. Glezna 
era mai puţin umflată. Echimoza însă, nu dispăruse. Cu vârful 
degetelor, Mary o pipăi cu precauţie, ceea ce nu-l împiedică 
pe Lewis să tresară. 


VALEA OPALELOR 69 


— Îmi pare rău, ţi-am provocat durere. 

— Şi o s-o iei de la început, nu-i așa? zise el cu o indiferență 
ciudată. Tu singură ai această putere. 

Mary ar fi putut jura că el nu se mai gândea la glezna scrân- 
tită. Atunci, la ce făcea aluzie? Ridicând din umeri, se duse să 
caute un bandaj curat, alifia antiinflamatorie și antibioticul 
prescris de doctor pentru a evita orice infecţie a rănilor. 
Masându-i cu atenţie locul dureros, se strădui să ignore bătăile 
nebunești ale inimii ei. Fără mare succes, de altfel. 

— Te simţi mai bine? întrebă ea, scurtând, pe cât posibil, 
operaţia. 

— Absolut, mulțumesc. Mai crezi că sunt în stare să mă duc 
singur la Orana, mâine? 

Mary suspină. 

— Nu. Am să te conduc eu. La ora când vom sosi va fi totuși 
prea târziu ca să mă întorc la Sydney. Voi rezerva prin urmare o 
cameră la un motel de pe şosea, adăugă ea cu promptitudine. 

Cum Lewis rămânea tăcut, Mary aruncă ultimul ei atu. 

— Am hotărât de asemenea să nu împărțim patul, în 
noaptea asta. Nu mă deranjează deloc să dorm într-un sac de 
dormit, o noapte. 

— În cazul acesta, prefer s-o fac eu. 

— Cu glezna asta? Nu! 

— Cu alte cuvinte, iată-ne întorși de unde am plecat. Numai 
dacă nu vrei să prelungim această discuţie fără sens până 
mâine dimineaţă. Caz în care... 

Mary preferă să cedeze. 

— Nu. Întrucât așa stau lucrurile, voi dormi pe pat, dar într-un 
sac de dormit. 

Lewis ridică din umeri. 

— Dacă asta te amuză. 

El rămase morocănos și distant toată seara, cină fără poftă 
și imediat după ultima iîmbucătură înghițită, anunță că se duce 
la culcare. 

Mary sperase să i-o ia înainte, pentru a fi adormită — 
sau cel puţin să pretindă că este — atunci când Lewis va 
veni să se culce. Din nefericire, el o luase prin sur- 
prindere. 

În timp ce strângea masa, pândea cel mai mic zgomot, în 
camera vecină. Când puse în sfârșit ultimul tacâm în sertar, 
riscă o privire spre dormitor și îl zări pe Lewis întins cât era de 
lung, cu pleoapele închise. Era atât de mare încât patul părea 
îngustat la jumătate. Cum naiba să-și pregătească acolo un loc, 
fără să rişte să aterizeze în braţele lui Lewis înainte de sfârșitul 
nopţii? 

Se apropie cu pași prudenti. Lewis dormea cu siguranță, 
dar era preferabil să fie prevăzătoare. 

— Lewis? 

Nici un răspuns. Mary își scoase pijamaua de mătase de sub 
pernă. Cum Lewis părea că doarme adânc, se dezbrăcă fără 
teamă. Rămasă goală, era pe punctul să-și îmbrace pantalonul 
când atenţia i-a fost atrasă de imaginea ei în oglindă. Era oare 
doar închipuirea ei, sau pântecele i se rotunjise ușor? La urma 
urmei, se apropia sfârșitul lunii a treia. 

Minunându-se, își atinse cu vârful degetelor pielea în jurul 
buricului. Bebelușul ei, copilul ei! Încetul cu încetul, visul 
devenea realitate. Dar chiar în clipa aceea, pe Mary o cuprinse 
o teamă subită. Avea oare dreptate să vrea să crească singură 
un copil, fără cea mai mică siguranță pentru viitorul lui? 
Acuzaţiile lui Lewis cântăreau dintr-o dată greu în mintea ei. 

Se întoarse instinctiv spre el. Dacă îi accepta propunerea, 
ar fi scăpată de toate aceste griji. În ciuda cuvintelor lui aspre, 
pe care i le spusese la Lightning Ridge, era convinsă că ar fi un 
tată bun. Din punct de vedere material, copilului ei nu-i va 
lipsi nimic. Dar fără dragoste, ce însemna oare o asemenea 
legătură? Pe neașteptate, vocea lui Lewis o făcu să tresară. 

— Prin urmare, este adevărat: sarcina înfrumuseţează o femeie. 

Îngrozită, Mary îşi dădu seama că Lewis nu mai dormea. O 
cerceta cu o privire strălucitoare, indescifrabilă, sprijinit de 
perne. Absorbită de contemplarea ei, Mary nu-l auzise 
mișcându-se. Îşi îmbrăcă pijamaua în mare viteză. Și cum ar fi 
fost o prostie să revină o dată mai mult asupra ceea ce con- 
veniseră, stinse lumina și se strecură în sacul de dormit. Nu se 
simțea deloc în largul ei. 

— Nu ti-e teamă că o să-ţi fie prea cald? se interesă Lewis. 

— Nu, nu. Mă simt foarte bine. 

Câteva picături de transpiratie începuseră deja să apară pe 
fruntea lui Mary, atât de înăbușitoare era căldura, dar cel 
puțin se simțea în siguranță. Suportă inconvenientul până 
când respiraţia lui Lewis redeveni lentă și regulată. Atunci, ieși 
încet din sacul de dormit. 

Mișcarea tulbură câteva secunde somnul lui Lewis care, 
mișcându-se, atinse din nefericire şoldul lui Mary. Uşoara atin- 
gere o tulbură, trezind în ea o nostalgie pe care n-o încercase 
din copilărie. Dar nostalgie după ce? se întrebă ea, des- 
cumpănită. 

În momentul când înțelese, ochii i se înceţoșară. De la 
moartea mamei sale, nu i se întâmplase niciodată să fie încon- 
jurată cu atâta tandrete. Tatăl ei nu era obişnuit să-și arate sen- 
timentele. Cele ale lui Derek nu fuseseră decât o cruntă 
amăgire. Chiar și gemenii, de a căror afecţiune nu se îndoia, 
n-o iubeau în fond decât pentru ei înșiși. 

Nemulţumită de slăbiciunea ei, își şterse iritată lacrimile. 
Nu-i folosea la nimic să se înduioșeze de propria ei soartă. Din 
fericire, a doua zi se va întoarce la Sydney. Pentru binele copi- 
Iașului, trebuia cu orice preţ să-și revină în fire şi să-şi con- 
struiasă o viaţă calmă şi echilibrată. Aceste bune hotărâri luate, 
adormi. 

Spre mijlocul nopţii, un vis straniu veni să-i tulbure som- 
nul. Se găsi aruncată brusc în mijlocul unui ţinut arctic 
îndepărtat, cu zăpadă și gheaţă cât vedea cu ochii. Undeva, 
plângea un copil. Copilul ei pe care îl căuta cu disperare, fără 
a reuși să se apropie de el. Era străbătută de frisoane violente, 
iar obrajii îi erau plini de lacrimi. 

— Ce frig s-a făcut, gemu ea. 

— Mary? Trezeşte-te, Mary! 

Visul se risipi, dar tremurăturile continuară. Mary 
recunoscu în penumbră figura lui Lewis aplecată spre ea. 

— Haide, n-a fost decât un vis urât, murmură el. 

— Sunt îngheţată. 

Lewis zâmbi. 

— Nu mă miră, sacul tău de dormit a căzut în timpul som- 
nului. 

O trase cu blândeţe în braţele lui, ca s-o încălzească. 
Instinctiv, ea încercă să se desprindă. Dar nu reuși decât să se 
apropie și mai mult de el și nu întârzie să se lase în voia lui. 
Ca să se consoleze, își repetă că asta n-avea nici o însemnătate. 
Cel puţin pentru Lewis, deoarece ea însăși se simţea mistuită 
de o înflăcărare extrem de plăcută. Fără să-și dea măcar 
seama, își trecu braţele după gâtul lui Lewis, cu degetele stre- 
curate în părul lui. 

Ar fi cedat tentatiei de a-i atinge buzele, atât de apropiate 
de ale ei, dacă el nu s-ar fi eliberat brusc pentru a trage 
cearșafurile peste corpul ei pe jumătate gol. 

Consternată, rămase nemișcată, încercând să înţeleagă ce 
vânt de nebunie suflase peste ea. Lewis o îmbrăţișase cu tan- 
dreţe până când ea încercase să răspundă acestei 
îmbrăţișări. El se retrăsese atunci. Bănuielile lui Mary se 
confirmau: nu-i inspira nici o dorinţă. Numai mama copilu- 
lui era aceea care-i stârnea interesul. N-avea decât să stea 
liniștit, ea nu-l va mai supăra. 

Împotriva oricărei așteptări, adormi din nou. Lumina 
puternică a soarelui care inundase vagonul o scoase din som- 
nolenţa ei. Copleșită de căldură, se zbătu ca să iasă de sub 
cearşafuri. 

— Ah, iată că te-ai trezit, zise Lewis. 

Fl se apropie de pat cu o tavă pe care se aflau o ceașcă 
aburindă și o farfurie. 

— Ce-i asta? 

— Biscuiti și un ceai cu lapte. Îţi plac ca aperitiv? Deoarece 
restul te așteaptă dincolo. 

— Lewis, nu trebuia! 

Zâmbind, Mary se sprijini de perne pentru ca el să-i pună 
tava pe genunchi. Nu avu să se plângă de nici o senzaţie de 
greață în timpul festinului. Medicul o prevenise: inconvenien- 
tele acestea nu vor dura decât câteva săptămâni. Mary era 
încântată că scăpase de ele. 

Lewis așteptă ca ea să termine de mâncat ca să-și dreagă vocea. 

— Apropo de azi noapte... 

— Inutil să vorbim despre asta, i-o reteză ea. Ştiam foarte 
bine că noi făceam o greșeală. 

În mod curios, însă, Lewis păru decepţionat și se strădui 
chiar să nu lase să se vadă nimic. Mary nu mai știa ce să creadă. 

Cu un gest aproape iritat, îi întinse tava cu ceașca și far- 
furia. 

— Dacă nu te superi, aș vrea să mă imbrac. 

Cu cât îl va conduce mai repede la Orana, cu atât mai 
repede va lua sfârșit această asociere din ce în ce mai 

apăsătoare pentru fiecare dintre ei. Mary nu va accepta nicio- 
dată să-şi ducă viaţa cu Lewis în condiţiile în care el voia, se 
pare, să i le dicteze. 

Își luară micul dejun într-o tăcere deplină. În pofida îngri- 
jorărilor ei, Mary observă că Lewis era la fel de preocupat ca 
ea. Pentru că vedea fără îndoială că-i scapă o şansă de a-și 
satisface dorinţa de paternitate. Mary nu-și făcea nici o iluzie în 
această privinţă. Despărțirea lor nu avea nici un alt motiv să-l 
întristeze în asemenea măsură. 

Căzură de acord să lase maşina lui Lewis la mină. Va trimite 
pe unul dintre angajaţii lui s-o recupereze. Apoi, cu bagajele 
închise în portbagaj, porniră la drum. 

Oprindu-se la Lightning Ridge ca să ia benzină, Mary își 
trecu pentru ultima dată privirile peste împrejurimi, fotografi- 
ind imaginile acestei regiuni atât de iubite. Nu va mai reveni 
aici probabil niciodată. De ce oare lucrurile nu se petreceau 
niciodată cum le prevăzuse ea? 

Mary se îndrepta spre băcănia din apropiere ca să cumpere 
câteva dulciuri pentru drum, când auzi o voce pe care o 
cunoştea bine. 

— Salut! Se pare că nu ești într-o dispoziţie prea bună. Ce 
s-a întâmplat? 

Mary o îmbrăţișă pe Lucy, cu lacrimi în ochi. 

— Mă întorc la Sydney. 

Lucy se încruntă. 

— Ai fi putut să mă anunti. Aș fi organizat o masă de rămas- 
bun. 

— Am fost cât pe ce să te sun, o linişti Mary. Dar am 
preferat să aştept putin. 

Lucy clătină încet din cap. 

— Înţeleg. Apropo, tocmai ţi-am zărit mașina, când am tre- 
cut prin fața staţiei de benzină. Mi s-a părut că-l recunosc pe 
Lewis Frost. M-am înșelat oare? 

Mary tuși, stânjenită. 

— Şi-a scrântit glezna. Am acceptat să-l las la Orana, în dru- 
mul meu. 

Zâmbetul lui Lucy se accentuă. 

— Foarte generos din partea ta. Prin urmare, în cele din 
urmă v-aţi cunoscut mai bine? 

Ce idee avusese Mary să-i povestească lui Lucy despre 
prima ei întâlnire cu Lewis, la bar! Acum, Dumnezeu știe la ce 
interpretări va ajunge! 

— Nu. Îi fac doar un serviciu, asta-i tot. 

Lucy clătină din cap. 

— Nu mai spune! Orana și Sydney se află în direcţii opuse! 

Mary își mușcă buzele. N-avea nici o șansă ca Lucy s-o 
creadă. 

— Un motiv în plus să nu mă opresc. Îţi promit să-ţi scriu 
de la Sydney. 

— Invită-mă mai degrabă la Orana, i-o întoarse Lucy râzând. 

Degeaba ridicase Mary din umeri la gluma prietenei sale, 
se simţi cucerită de proprietate chiar de la prima privire. 

După ce trecură de porţile din fier forjat, continuară să 
ruleze o bună jumătate de oră. Mary tocmai se întreba dacă 
vor ajunge într-o zi la destinaţie atunci când, în sfârșit, din 
înaltul unei coline, zăriră locuinţa. 

Tipic australiană, era construită din cărămizi de culoare 
crem, modelate de mână, și încadrată de două hornuri 
imense. Admirând ansamblul, Mary plecă instinctiv urechea, 
ca şi cum se aștepta să audă dintr-o clipă în alta lovituri de 
topor tăind lemnul destinat șemineelor și mașinilor de gătit. 
Încerca o impresie stranie, aceea că se întorcea acasă după o 
lungă absenţă. Chiar înainte de a pune piciorul pe verandă, 
care se întindea în jurul întregii case, ghici, fără să aibă nevoie 
să-l audă, că balansoarul scârțâia uşor. Ar fi putut desena cu 
ochii închiși dispunerea fiecărei încăperi. 

Lewis se miră de brusca ei nemișcare. 

— Ce s-a întâmplat? 

— Nimic, murmură ea. Totul este de-a dreptul perfect. 

Uşa de intrare, sculptată, dădea într-un vast hol central care 
ocupa aproape toată lăţimea casei. Uşile din fund aparţineau 
unor camere mari și luminoase, toate mobilate cu gust. În 
fiecare din ele, grinzi aparente, dintre care unele minunat 
sculptate, impodobeau tavanul. 

Mary îl urmă pe Lewis până în spatele casei unde, îi comu- 
nică el, dependințele destinate personalului de serviciu 
fuseseră transformate în apartamente pentru invitaţii ocazio- 

nali. Pe ferestre se putea zări o imensă curte pavată înconju- 
rată de niște ziduri ca de cetate, amintind de epoca atacurilor 
aborigene. 

— lată apartamentul cel mai frumos. Este ca și cum te 
aștepta. 

Lui Mary i se tăie respiraţia. Nu-i fusese dat niciodată să 
vadă o cameră mai încântătoare. Restaurată cu mult gust, 
conţinea un pat splendid, acoperit cu o cuvertură din dantelă 
veche şi înconjurat cu o armătură de aramă. O comodă, o nop- 
tieră, o cană mare și un lighean de toaletă, ambele din 
porțelan, completau decorul. 

— Îmi este greu să cred că ar putea avea nevoie casa aceas- 
ta să fie renovată, murmură Mary. 

— Ți-am precizat că renovarea am început-o deja. Așteaptă să 
vezi sufrageria și salonul. Mary, vei accepta să te ocupi de ele? 

Mary se feri să întâlnească privirea lui Lewis, deoarece ar fi 
înțeles că fusese cucerită pe loc de Orana. Să plece acum, 
simţea că i s-ar sfâşia inima. Dar era oare vorba numai de pro- 
prietate, oricât de splendidă ar fi fost? 

— Eu... încă nu știu, îngăimă ea. 

— Atunci, să ne continuăm vizita. 

Foarte stânjenită, Mary îl urmă în salon, în care recunoscu 
imediat sumbra atmosferă georgiană. Degeaba erau ferestrele 
mari și tavanul înalt, ansamblul era sumbru. Aici, ar avea cu 
prisosință ce să facă. Îi treceau deja câteva idei prin minte. Le 
respinse cu promptitudine: dacă și casa încerca s-o hipno- 
tizeze, era pierdută! Nu rezistă totuși mult timp. 

— De acord, de acord! exclamă ea pe neașteptate. 

Lewis se întoarse spre ea, surprins. 

— Dar nu ţi-am spus nimic. 

— Nu, dar știu foarte bine la ce te gândești. 

— M-ar mira, replică el cu o voce caldă și mângâ- 
ietoare. 

Mary îl privi lung, fermecată. În mijlocul acestui decor, şi-l 
imagina cu ușurință drept un aristocrat colonial din secolul 
trecut. Vocea lui Lewis o readuse la realitate. 

— Mă gândeam că ti s-ar potrivi perfect rolul de stăpână a 
acestei case. Ai avea nevoie de o rochie din epoca victoriană și 
o coafură cu dantelă, și iluzia ar fi perfectă. 

Mary făcu ochii mari, uluită. 

— Să fie oare telepatie? Îmi imaginam exact același lucru în 
ceea ce te privește. Crezi în reîncarnare? 

— După părerea ta, am fi trăit împreună într-o altă viață? Cu 
atât mai bine, dar aceasta este singura care mă interesează. Și 
mi-ar plăcea mult s-o împart cu tine. Ştii asta, nu? 

— Da, dar din motive reprobabile. Prin urmare, înţelegi că 
nu pot să rămân, nici măcar pentru câteva săptămâni. 

— Nici chiar dacă tu dictezi condiţiile? Nici o legătură, nici 
un atașament. 

Nu era oare exact ceea ce dorea Mary să audă? Dar, dacă 
era așa, cum să-și explice tristeţea care o cuprindea? 

— Promiţi? întrebă ea. 

— Promit. 

Mary capitulă. 

— În cazul acesta, de acord. 

— Perfect. Am să dau dispoziţie să ţi se ducă bagajele în 
apartamentul tău! 

Un val de euforie o cuprinse pe Mary. Poate că își va regre- 
ta amarnic slăbiciunea, dar nu-i păsa! Plăcerea de a lucra și 
compania lui Lewis timp de câteva săptămâni vor fi de-ajuns 
ca să-i risipească temerile. 

Un zgomot de motor le atrase atenţia și Lewis se apropie 
de fereastră. 

— O vizită? întrebă Mary. 

— O vecină. Du-te și instalează-te, mă voi ocupa mai târziu 
de prezentări. 

Ajunsă în apartamentul ei, roasă totuși de curiozitate, Mary nu 
rezistă tentatiei de a arunca o privire pe fereastră. Vizitatoarea lui 
Lewis era o femeie tânără, cea mai frumoasă pe care o văzuse vre- 
odată. În timp ce cobora din mașina ei sport, Mary observă că nu 
purta nici un inel și, în mod stupid, simţi că i se strânge inima. 

Ajunsă în apropierea lui Lewis, care o aștepta pe treptele 
verandei, tânăra femeie îi adresă un surâs radios. 

— Dumnezeu știe cât mi-ai lipsit, dragule. 

— Sunt mulţumit să te văd, Amanda. 

Cea numită Amanda se aruncă aproape de gâtul lui Lewis. 
Văzând că el răspundea îmbrăţișării ei, Mary își întoarse repede 
capul, cu impresia că primește o lovitură de lance în plin piept. 

„Așadar, iat-o pe cea pe care o iubește Lewis!“, se gândi ea 
cu disperare. Era atât de frumoasă încât Mary înţelegea acum 
fără greutate că Lewis îi oferise totul, cu excepția inimii lui. 


Capitolul 6 


O bătaie în ușă o scoase pe Mary din profunda ei som- 
nolenţă. Era Lewis. 

— Te anunţ că avem oaspeţi la cină. Este vorba de Amanda 
Farmer, vecina mea. Ea conduce comitetul care se ocupă de 
aniversarea a o sută cincizeci de ani. Tillaron, proprietatea ei, 
datează din aceeași perioasă ca Orana. Ar trebui să aveţi multe 
de vorbit, voi două. 

Mai mult decât își imagina el, se gândi Mary cu o strângere 
de inimă. Aerul posesiv cu care Amanda îl salutase le Lewis nu 
rămăsese neobservat, ca și felul cum el însuși o strânsese în 
braţe pe tânăra femeie. De ce oare nu se căsătorea pur și sim- 
plu cu ea? Părea că aceasta nu aștepta decât asta! Mary se 
învinui imediat pentru meschinăria ei. 

După plecarea lui Lewis, Mary acordă o atenţie foarte mare 
alegerii rochiei și machiajului. Degeaba își explica acest 

interes brusc pentru înfățișarea ei prin reîntoarcerea în lumea 
civilizată, nu se putea nicidecum înșela asupra motivelor 
reale. 

Răsucindu-se în fața oglinzii, îşi cercetă imaginea cu un 
ochi critic. Rochia din crepdeşin negru, strânsă pe talie, nu-i 
va mai ascunde mult timp transformările aproape zilnice ale 
siluetei, dar, pentru seara aceasta, Mary era încă sigură de ele- 
ganta și de farmecul ei. Nici nu cerea mai mult. Cercei de aur 
și pantofi negri cu toc înalt îi completau metamorfoza. Mary 
își reținu respiraţia: nu putea spera la mai mult. 

Când cobori în salon ca să-i întâlnească pe Lewis și 
Amanda, un servitor servea aperitivul. Mary se mulțumi cu un 
pahar de apă minerală. 

— Mary, ţi-o prezint pe Amanda Farmer, proprietara dome- 
niului Tillaron, zise Lewis când rămaseră singuri. Mary este 
expertă în restaurarea clădirilor istorice, adăugă el. 

Amanda își încruntă uşor sprâncenele. 

— Lewis tocmai mi-a povestit modul amuzant în care v-aţi 
întâlnit. Ce noroc pentru dumneavoastră! Din toate minele 
din această regiune, aţi dat tocmai peste aceea al cărei propri- 
etar avea nevoie de un decorator! 

— Din ceea ce spuneți, lăsaţi să se înţeleagă că a fost 
deliberat, răspunse Mary străduindu-se să-și păstreze zâmbe- 
tul pe buze. Credeam cu adevărat că mina îmi fusese lăsată 
moștenire de unchiul meu. 

— Ah, da, Lou Cameron, replică Amanda pe un ton dispreţuitor. 

Lewis tuşi. 

— Ce-ar fi să mergem la masă? Doamna Napier s-a dat peste 
cap, se pare, cu pregătirile. 

Amanda ridică din umeri, zâmbind. 

— Îţi înşiră aceeași poveste din copilăria ta cea mai fragedă! 

Lewis râse din toată inima împreună cu ea înainte de a se 
întoarce spre Mary. 

— Davina Napier este bucătăreasa casei de foarte mult 
timp. Pretinde în fiecare zi că a făcut eforturi extraordinare. 
Un mijloc ca să ne împiedice să ne plângem de ceva. 

Părea să aibă multă afecţiune pentru bătrâna doamnă, încât 
Mary aproape o invidie, atât de sigură era că ea nu va cunoaște 
niciodată plăcerea de a fi iubită de Lewis. 

Luciditatea ei n-o împiedică să fie în mai multe rânduri chi- 
nuită de gelozie. Amanda și Lewis vorbeau în special despre 
persoane care-i erau necunoscute, astfel că avu rareori ocazia 
să participe la conversaţia lor. Amanda îi reamintea lui Mary 
de Linda. Cu ea, încerca aceeași impresie de prezenţă extrem 
de sâcâitoare, greu de suportat. Dar, fie că era sau nu pe pla- 
cul Amandei, ea n-avea altă alegere decât să rămână la Orana. 

Cufundată în gândurile ei, Mary își dădu seama puţin prea 
târziu că Lewis i se adresase. 

— Poftim? 

— Spuneam că toate bârfele acestea trebuie să te fi plictisit. 
Tocmai mi-ai oferit dovada că aşa stau lucrurile, concluzionă 
el zâmbind. 

— Pentru că încă nu-i cunosc pe acești oameni, se justifică 
Mary, dezolată. De exemplu, cine este Grant? 

— Fiul Amandei. 

Promptitudinea răspunsului îi atrase lui Lewis privirea 
mustrătoare a vecinei lui. Dinspre partea ei, Mary nu-și 
ascunse suprinderea. 

— Fiul dumneavoastră? 

— Sunt văduvă, preciză Amanda. Soțul meu, Steven, a murit 
acum trei ani, în incendiul care ne-a devastat proprietatea. 

— Îmi pare foarte rău. 

— Nu se poate exprima în cuvinte. În majoritatea timpului, 
Grant se află la internat. Nu are decât zece ani, dar a hotărât 
deja să studieze ştiinţele. 

Lewis își puse mâna peste a ei. 

— Şi tu sperai, bineînțeles, să-ți urmeze la administrarea 
domeniului Tillaron. Te înţeleg, dar ar fi păcat să nu-și folosească 
la maximum inteligența. Sunt sigur că va deveni celebru. 

— Poate. Dar ce se va întâmpla cu domeniul, dacă nimeni 
nu se va ocupa de el? 

Mary își tinu respiraţia, pândind răspunsul lui Lewis. 

— Ştii care este părerea mea, Amanda, zise el, vizibil plic- 
tisit. Este inutil să revenim asupra acestei probleme. 

După expresia nemulțumită a Amandei, Mary avu impresia 
că înțelege că aceasta şi-ar fi unit bucuroasă proprietatea cu 
cea a lui Lewis. Sau se înșela? Nu va întârzia să afle cum stau 
lucrurile. 

— Se pare că vă ocupati activ de viitoarele sărbători istorice, 
interveni cu prudență Mary. Subiectul acesta mă pasionează. 
Mi-ar plăcea să-mi spuneți mai multe despre asta. 

În ceea ce o privea pe ea, Amanda s-ar fi lipsit bucuroasă de așa ceva. 

— Cu mult înainte de descoperirea minelor de opal, 
începu ea cam în silă, familia mea și a lui Lewis erau agricul- 
tori, în această regiune. În anul 1835, strămoșii noștri au dat 
o mână de ajutor la înăbușirea unei răscoale a deţinuţilor din 
închisoarea locală. Drept recompensă, au primit în dar de la 
guvern mai multe hectare de teren. Aceasta a fost perioada 
când s-au pus bazele domeniilor Tillaron și Orana. La 
începutul secolului, când a început exploatarea opalelor, noi 
eram stabiliți aici de aproximativ șaptezeci de ani. Este vorba 
prin urmare de o adevărată sărbătoare locală, deoarece 
majoritatea familiilor din vremea aceea sunt încă aici. 

— Ei bine! exclamă Mary, foarte interesată. Înţeleg acum mai bine 
importanța restaurării Oranei, pentru marcarea acestui eveniment. 

— Sunt mulțumită că apreciaţi astfel lucrurile, deoarece 
ideea a venit de la mine, răspunse Amanda. Generaţiile care 
s-au succedat aici au făcut fiecare din ele transformări, astfel 
că nu mai arată deloc ca la început. Din fericire, Lewis a regăsit 
multe din planurile originale. 

— Sunt nerăbdătoare să arunc o privire peste ele. 

— Fii fără grijă, o asigură Lewis, le vom examina cu atenţie 
înainte să-ţi începi lucrul. 

— Mă bucur mult că te-ai ocupat de locuinţe vechi, dar... 

— Te nelinișteşte salonul, nu-i aşa? 

— Da. Stilul acesta georgian... 

— Ce sugerati? întrebă Amanda. 

Mary se gândi câteva clipe. 

— Nu este decât o primă impresie, dar culoarea deschisă a 
lemnului de structură și a lambriurilor fasonate de mână mi se 
par din epoca victoriană. Lambriurile sunt autentice? 

Lewis dădu din cap. 

— După cum figurează în inventare, da. Roșul aprins și 
auriul erau culorile originale. 

— Prin urmare, ar trebui ca mobilieul să fie și el din epoca victoriană. 

— Dar este de o tristeţe! exclamă Amanda făcând o grimasă. 

— Depinde, veni Mary cu precizări. Sub regina Victoria, au 
existat trei perioade distincte, care coincid cu cei trei ani de 
doliu după moartea lui Albert, soțul ei. 

Amanda își manifestă, evident fără nici o tragere de inimă, 
admiraţia pentru erudiţia lui Mary. 

— Se pare că știți despre ce vorbiti. 

Mulțumită că arătase ce poate, Mary se destinse. Simti în mai 
multe rânduri privirea lui Lewis examinând-o cu atenţie, dar de 
fiecare dată când își înălța capul, el își întorcea ochii în altă parte. 
Când se ridicară în sfârșit de la masă, ora era foarte înaintată. 

— Este târziu. Ai putea să-ți petreci noaptea aici și să nu te 
întorci la tine acasă decât mâine dimineaţă, sugeră Lewis. 

Înainte de a răspunde, Amanda îi aruncă lui Mary o privire 
triumfătoare. 

— Imposibil, comitetul se întrunește la mine mâine 
dimineaţă. Ţin să arăt prezentabil. 

— Oh, tu ai putea dansa toată noapea, nimeni n-ar putea 
observa nimic, afirmă Lewis. 

Surâsul Amandei se accentuă. 

— Lingușitorule! 

Inima lui Mary se strânse. Amanda era îndrăgostită de Lewis, 
acum nu mai avea nici o îndoială. Era oare reciproc? În orice caz, 
Lewis se arăta destins, prietenos. Cu toate acestea, la sosirea ei o 
primise cu un sărut tandru. Consternarea lui Mary spori. 

Cum vederea i se înceţoșa, își luă repede rămas bun de la 
ei în hol și alergă să se refugieze în apartamentul ei. Se 
dezbrăcase şi făcea un duş când evidenţa sfâșie vălul întunecat 
care-i acoperea mintea: nu putea suporta s-o vadă pe Amanda 
apropiindu-se de Lewis pur și simplu pentru că ea însăși era 
foarte îndrăgostită de el! La ce bun să se mai amăgească sin- 
gură? Atașamentul ei de Lewis nu se va încheia la sfârșitul 
sarcinii, cum sperase în mod inconștient. 

Lacrimile lui Mary se amestecară cu șuvoiul de apă caldă 
ce cădea pe pielea ei în timp ce își făcea toaleta. De ce naiba 
se ascundea de adevăr? Toate primele ei reacţii faţă de Lewis 
ar fi trebuit s-o pună imediat în gardă și să-i anunţe pericolul. 
Ajunsă aici, cum să scape de catastrofă? 

O catastrofă? Nu în mod obigatoriu. N-avea nicăieri unde să 
se ducă, n-avea nici o slujbă, Orana îi oferea de lucru și toto- 
dată o locuinţă. Pentru binele și fericirea copilului ei, nu-și 
putea permite s-o ia prea repede de la capăt. Dar, vrând să 
trăiască în preajma lui Lewis fără să-și trădeze sentimentele pe 
care le nutrea pentru el, se înhăma la o treabă foarte dificilă. 
Dacă el ghicea adevărul, presiunea pe care o exercita deja 
asupra ei s-ar dubla. Prin urmare, nu trebuia cu nici un preţ să 
uite că el o iubea pe Amanda. 

Cât de greu îi era lui Mary să-și respecte hotărârile luate! 
Avea frecvent de-a face cu Lewis, pentru a face cu el inventarul 
mobilelor şi a discuta despre viitoarele amenajări. În aceste 
condiţii, cum să nu se lase ispitită de farmecul lui? Mary tre- 
buia să se lupte mereu cu dorința de a renunţa să se opună și 
să se arunce de gâtul lui Lewis. În loc de asta, însă, trebuia să 
discute cu el, pe un ton indiferent, despre necesitatea înlocuirii 
clanțelor de la uși şi despre curățarea podelelor înnegrite de 
timp pentru a le reda culoarea originală. Concentrarea asupra 
muncii ei nu-i ceruse niciodată mai mult curaj. 

În ajunul zilei când trebuia să se ducă la Walgett pentru 
vizita lunară la doctor, Lewis îi propuse s-o conducă până acolo. 

— Ah, nu! exclamă prompt Mary. 

Vehemenţa ei îl surprinse atât de mult pe Lewis încât Mary 
se corectă imediat, ca să nu-i trezească bănuielile. 

— Vreu să spun că ai de lucru aici. 

— Cunoşti principiul meu: o zi fără mine nu poate fi decât 
benefică celor care mă secondează. Şi am nevoie să mă 
îndepărtez puţin. Vom profita de această ocazie ca să trecem 
să luăm tapetul de la Sydney. 

Bine că Lewis îi reamintea acest amănunt! Preocupată de 
ușurarea de a se îndepărta de el pentru câteva ore, Mary uitase 
cu totul de tapetul imprimat manual comandat pentru salon. 
Râsul lui Lewis spori stânjeneala lui Mary. 

— Îţi ieşise complet din minte, nu-i așa? 

Mary roși. 

— Nicidecum, eu... 

— Haide, nu mă lua drept un prost. Ştiu foarte bine ce se 
întâmplă, Mary. 

La aceste cuvinte, tânăra femeie simţi că i se clatină pămân- 
tul sub picioare. 

— Ah? 

— Se pare că femeile însărcinate își pierd cu ușurință 
memoria. Fii liniștită, n-am Să-ţi reproşez aceste mici scăpări 
accidentale. 

Pe Mary o cuprinse un amestec de uşurare și deceptie. Timp 
de câteva secunde, se temuse că el ghicise adevăratul ei secret. 

— Ai dreptate, murmură ea, dezamăgită. 


e 


Walgett se afla la două ore de drum de Orana. Mica aglomeratie 
rurală era construită la punctul de joncțiune a râurilor Barwon și 
Namoi. De-a lungul lui Barwon, drumul traversa un paradis de 
vegetaţie, lucru excepțional în această regiune semiaridă de podiș. 

Lewis o lăsă pe Mary la colţul străzilor Fox și Wee Waa. 

— Numai dacă nu preferi să rămân cu tine în sala de 
așteptare. 

Lui Mary îi tresări inima în piept, dar rezistă tentatiei de a 
accepta. Risca prea mult să se complacă în iluzia de a urmări, 
cu soţul ei, evoluţia lentă a bebelușului. 

— Nu, îţi mulţumesc, răspunse ea în cele din urmă. 

— Afurisita ta independenţă! bombăni Lewis. Și vei binevoi 
să ne întâlnim pentru masa de prânz? 

— Nu ştiu la ce oră voi termina, iar după consultaţie am de 
făcut câteva cumpărături. 

Figura lui Lewis se posomori și mai mult. 

— Foarte bine, cum vrei. 

Începuse să se îndepărteze deja când, îngrijorată, Mary 
alergă după el și îi puse o mână pe umăr. 

— Lewis? 

— Da? 

Dar nici unul din cuvintele care se îngrămădeau pe buzele 
ei nu i se părea potrivit. Căuta cu disperare ce să spună când 
o voce familiară răsună în spatele lor. 

— Lewis! Mary! Ce vânt vă aduce la Walgett? 

Inima lui Mary se strânse dureros. Lewis insistase oare 
atât de mult s-o însoțească numai în speranţa de a o întâl- 
ni aici pe Amanda? După mulțimea pachetelor cărate de 
aceasta din urmă, trebuie să-și fi reînnoit din plin gardero- 
ba! 

— Bună ziua, zise Mary silindu-se să zâmbească. 

— Bună ziua, Amanda, răspunse Lewis. 

Amanda se ridică în vârful picioarelor ca să-l sărute. Din 
reflex, Lewis își trecu un braţ în jurul mijlocului ei. 

— Ce faci? 

— Bine. Chiar mai bine, acum că v-am întâlnit. Luăm împre- 
ună masa de prânz? 


VALEA OPALELOR 91 


Degeaba lăsa impresia că se adresează amândurora, ea nu 
avea ochi decât pentru Lewis. Acesta din urmă aruncă o privire 
spre Mary înainte de a răspunde la întrebarea Amandei. 

— În ceea ce mă priveşte, răspunsul este da. Mary are însă 
de făcut cumpărături după ce va ieși de la doctor. 

— De la doctor? întrebă Amanda, curiozitatea ei trezindu-se imediat. 

— O vizită de rutină, nimic mai mult, preciză Mary cu 
promptitudine. 

Era preferabil ca Amanda să nu cunoască încă nimic despre 
starea ei. Amanda strecură fără să mai aștepte un braţ sub cel 
al lui Lewis. 

— Te voi avea prin urmare numai pentru mine. 

Și poate pentru eternitate, se gândi Mary, cu moartea în suflet. 

— Este preferabil să vă las, altfel risc să ajung cu întârziere, 
se scuză ea. 

Se îndepărtă în mare grabă, străduindu-se să nu-și întoarcă 
deloc capul. 

Consultaţia se desfășură fără nici un incident. Doctorita 
Lilian Silvani se declară mulțumită de starea generală a lui 
Mary. Ea îi reproșă totuși că nu luase destul în greutate de la 
ultima vizită. 

— Urmez totuși un regim echilibrat, remarcă Mary. Dar este 
adevărat că mă agit prea mult. 

Preferă să păstreze tăcerea asupra numeroaselor urcări și 
coborâri ale scării ca să verifice starea stucaturilor plafonului. 
Doctorita Silvani n-ar aproba cu siguranţă treaba asta mai mult 
ca Lewis. 

— Începând din momentul acesta, va trebui să vă domoliţi 
ritmul de viaţă, o dojeni cu blândeţe doctorita. Aveţi gleznele 
ușor umflate. Nimic alarmant, dar aveţi interesul să vă odihniti 
mai des și să ţineţi picioarele la orizontală. 

— Vă promit să mă gândesc la asta. 

— Perfect. Ei bine, nu ne mai rămâne decât să ne dăm întâl- 
nire pentru luna viitoare. 

După ce își luase rămas bun de la doctoriță Mary se opri la 
secretariat. 

— Aţi putea să-mi spuneți unde aș putea găsi haine pentru 
gravide, prin preajmă? o întrebă ea pe funcţionară. 

— Tocmai S-a deschis un magazin pe Fox Street. Am arun- 
cat deja o privire acolo. Au modele drăguțe, veţi vedea. 

În spatele ei, Mary auzi deschizându-se ușa. 

— Stati puţin, poate că doamna Farmer are o altă adresă să 
vă indice? 

— O adresă pentru ce? 

Recunoscând vocea Amandei, Mary tresări. 

— Pentru femeile însărcinate, obligate să-și reînnoiască 
garderoba, preciză secretara. 

— Aşteptaţi un copil, Mary? 

Aceasta încuviință fără tragere de inimă, cu un semn din 
cap. 

— Ce surpriză! Felicitările mele! Dar nu ştiam că sunteţi 
căsătorită. 

— Nu sunt, dar doresc mult acest copil, replică Mary. 

Spre marea ușurare a lui Mary, Amanda nu insistă. 

— Sunteţi surprinsă să mă vedeţi aici, presupun. Am venit 
să vă caut ca să luăm o cafea. 

— Nu trebuia să prânziţi cu Lewis? se miră Mary. 

Amanda făcu o grimasă. 

— Din nefericire, nu. S-a întâlnit în ultima clipă cu cineva 
de la camera de comerț și am fost obligaţi să ne despărțim. 

Mary șovăi: nu putea pretexta mereu cumpărături urgente. 
Pe de altă parte, mai devreme sau mai târziu, va trebui să 
răspundă întrebărilor Amandei. De ce nu acum? 

— Bine, acceptă ea. 

Cum nici una, nici cealaltă nu prânzise, profitară de asta ca 
să comande sandvișuri. După ce au fost servite, Amanda se 
aplecă spre Mary. 

— Acum, vorbiţi-mi despre micul dumneavoastră secret. 

— Nu este un secret, protestă Mary. 

— Consider că sunteţi foarte curajoasă să vă lansați singură 
în această aventură. Din fericire pentru dumneavoastră, sunt 
lucruri care se întâmplă mai des, în zilele noastre. În ceea ce 
mă priveşte, n-aş putea concepe niciodată să cresc singură un 
copil. 

Privirea ei se întunecă. 

— Când l-am pierdut pe Steven, m-am neliniștit mult pen- 
tru Grant şi pentru mine, chiar dacă nu aveam nici cea mai 
mică problemă materială. Fără ajutorul lui Lewis, mă întreb 
cum aș fi reușit să mă descurc. 

Lucrurile nu puteau fi mai clare. Mary și-i imagina pe toți 
trei reuniți în sânul aceleiași familii și o cuprinse o mare dis- 

perare. Dacă Grant n-ar fi aspirat la o carieră științifică, spul- 
berând astfel orice speranţă a lui Lewis de a-i succeda într-o zi 
la conducerea Oranei, acesta din urmă s-ar fi căsătorit cu 
siguranță cu Amanda, fără nici o ezitare. Și-ar fi asigurat în 
felul acesta nu numai succesor, ci şi fericirea de a trăi cu aceea 
pe care o iubea. 

Din fericire, providenţa i-o trimitea pe Mary Dean. Mary 
înțelegea mai bine graba lui Lewis de a nu scăpa ocazia. 
Datorită ei, nu va fi constâns să renunţe la Amanda și ar putea 
conta poate pe un moștenitor. 

— La ce vă gândiţi? se interesă Amanda, intrigată de tăcerea 
prelungită a lui Mary. 

— La destinul fiului dumneavoastră, atât de diferit de acela 
pe care vi-l imaginaseţi pentru el. 

— Aş fi vrut să-l învăţ să iubească pământul. Asta mi-ar fi 
deschis multe posibilități. 

— Nu este totul pierdut. Veţi avea alți copii. 

— Din nenorocire, nu. După nașterea lui Grant, am avut 
unele complicaţii. Nu voi mai cunoaște bucuriile mater- 
nităţii. 

— Îmi pare rău. 

— Nu trebuie. Viaţa îmi oferă numeroase compensaţii. 

Ca Lewis, de exemplu, își spuse Mary în sinea ei. Amanda 
știa oare că Lewis voia s-o ia în căsătorie? Aranjamentul acesta 
ar fi ideal pentru el: Amanda pentru dragoste, Mary pentru 
maternitate. Aceasta era oare cartea pe care Lewis se pregătea 
s-o joace? 

Mary se simţi ușurată văzând apropiindu-se sfârșitul mesei. 
Nu prevăzuse totuşi că Amanda va insista să aștepte 
întoarcerea lui Lewis. Nu întârzie de altfel să înţeleagă de ce. 

— Mai sunt încă invitată la cină? aruncă Amanda la sosirea 
lui Lewis. 

— Este cel mai mic dintre lucruri, ca să fiu iertat că te-am 
lipsit de compania mea, adineauri, încuviință el. 

Porniră prin urmare toţi trei pe drumul de întoarcere, 
Amanda în mașina ei, Lewis și Mary în cea a lui Lewis. 

— Cum a mers consultaţia ta? întrebă el la ieşirea din oraș. 

— Foarte bine. Doctoriţa m-a găsit doar puţin cam slabă. 

— Mă angajez să îndrept eu asta. 

— Nu ai nici un motiv să te simţi răspunzător pentru mine, 
Lewis. Nu uita că am încheiat un acord. 

Degetele lui Lewis se încleștară pe volan. 

— Pentru Dumnezeu, Mary, tu știi ce însemni pentru mine. 
De ce refuzi ajutorul meu? 

„Pentru că el nu îmi este oferit decât pentru copilașul 
meu“, se gândi cu tristețe Mary. 

— Într-o zi sau alta va trebui să mă descurc singură, 
răspunse ea. 

— La Orana eşti la tine acasă, știi bine. Tie îţi revine 
alegerea. 

Mary își mușcă buza ca s-o împiedice să-i tremure. Ce ten- 
tant era să se lase cu totul în seama lui Lewis! Se știa totuși 
incapabilă de așa ceva. Nu va consimți niciodată să se căsăto- 
rească în absenţa oricărui sentiment reciproc. 

— Nu vrei nici măcar să încerci, bombăni Lewis. Îţi inspir 
aşadar o asemenea ostilitate? 

Tensiunea crescu, în mașină. 

— Nu simt ostilitate faţă de tine. 

— Dovedește-o, Mary. Acum. 

Mary aruncă o privire peste umăr, spre mașina Amandei. 

— Nu este nici momentul, nici locul. 

Lewis scoase un oftat adânc. 

— Este aşa cum mi-am închipuit: te-a şocat ceea ce mi s-a 
întâmplat în Sinai. 

Lacrimile înceţoșară vederea lui Mary. 

— Lewis, nu știi ce îmi ceri. 

— Ba da, pe deplin. 

EI apăsă pe neașteptate pedala de frână și ieși pe marginea 
şoselei. Amanda făcu imediat la fel. Lewis cobori din mașină și 
se duse să schimbe două vorbe cu ea. Când reveni, Amanda își 
reluă drumul și dispăru curând după o cotitură. 

— Ce i-ai spus? întrebă Mary, cu un nod în gât. 

— Că ai probleme. Și acesta este strictul adevăr, nu-i așa? 

Mary alese soluţia de a se preface că nu înţelege. 

— Nu mai am greţuri. 

— Nu despre asta îţi vorbesc. Amanda ne va aștepta la Orana. 
Până atunci, aș vrea să-mi explici clar poziţia ta faţă de mine. 

— Nu am nici una, răspunse Mary cu un aer sfidător. 

Lewis desprinse fără nici o ezitare centura de siguranță a 
lui Mary și își trecu un braţ în jurul mijlocului ei. 

— Asta rămâne de văzut... 


Capitolul 7 


Lewis o trase pe Mary în braţele lui. 

— De fiecare dată când suntem împreună te zăpăcești și nu 
mai știi ce să spui şi ce să faci. Te străduiești să nu lași să se 
vadă nimic, dar eu nu sunt orb. 

— Imaginaţia îţi joacă feste, încercă ea să protesteze. 

— Și asta este poate doar în imaginaţia mea? replică Lewis 
arătându-i lui Mary propria ei mână care tremura. 

Mary își simţi respiraţia accelerându-se. Rochia i se păru 
brusc prea strâmtă și își duse mâna la piept pentru a încerca 
să se liniştească. 

— Haide, Mary, recunoaște că mă doreşti nebunește. N-o să 
reușești niciodată să mă faci să cred contrariul. Dar poate te 
temi că după ceea ce mi s-a întâmplat în Sinai nu mai sunt 
bărbat întreg. Sunt gata să-ţi dovedesc contrariul. 

În loc de demonstraţie, își strecură o mână în cor- 
sajul lui Mary, care își ținu respiraţia, în întregime la 

discreţia lui. Apoi, supunându-se parcă altei voințe 
decât a ei, își trecu braţele în jurul gâtului lui Lewis. 

— Nu aveam dreptate? îi murmură el la ureche. Mă dorești. 
Spune-o, Mary. 

— Da... Oh, da! 

— Atunci promite-mi să nu părăsești Orana. 

— Nu, Lewis, gemu ea. E imposibil! Nu este decât o 
problemă de ordin material. 

— Am înţeles. Îmi reproșezi că nu-ţi pot dărui copii. 

Devenit brusc livid, îi dădu drumul lui Mary, mistuită de 
înfrigurare. Dacă i-ar fi spus cel puţin că o iubea, i s-ar fi ofe- 
rit fără cea mai mică ezitare. 

— Nu înţelegi, murmură ea, rupând tăcerea încărcată de 
ostilitatea lui Lewis. 

— Ce anume nu înţeleg? Că refuzi să te încurci cu un bărbat 
steril? Poate că ai dreptate în fond. 

— Te asigur că refuzul meu n-are nici o legătură cu ce ţi 
s-a întâmplat în Orientul Mijlociu, Lewis. 

Dar acesta nu vru să audă nimic. 

— Dacă mă înșelam, n-ai fi reacţionat astfel. 

La ce bun să mai argumenteze? Dacă Mary îi mărturisea lui 
Lewis că îl iubea, el ar folosi ocazia ca să-și însușească imediat 
copilul ei. În aceste condiţii, nu trebuia cu nici un preț să-i 
dezvăluie lui Lewis motivele refuzului ei. Îndată după ce ea va 
pleca, el își va alina suferința lângă Amanda. Aceasta nu 
aştepta decât să-i potolească orgoliul masculin. 

Mary luă totodată o altă hotărâre: să întârzie la Orana 
însemna să se joace cu focul. În mai puţin de o lună va 
avea loc sărbătorirea celei de a o sută cincizecea 
aniversări. La sfârșitul festivităților, se va întoarce la 
Sydney, unde va cere pentru câtva timp ospitalitate tatălui 
ei. 


Kokk 


Ajunși la Orana, Mary văzu mașina Amandei oprită în fața 
casei. La sosirea lor, aceasta ieși să-i întâmpine, cu un aer 
îngrijorat. 

— V-a trebuit ceva timp! Te simţi mai bine, Mary? Găsesc că 
ești cam palidă. 

— Îndată ce mă voi odihni, nu se va mai observa, răspunse 
Mary. Prin urmare, cinaţi fără mine. 

Împotriva oricărei aşteptări, Amanda  păru 
decepţionată. 

— Imposibil. Îţi rezervasem o surpriză. Pentru această 
ocazie, doamna Napier ne-a pregătit chiar un mic ospăț! 

Ca să nu supere pe nimeni, din lipsă de ceva mai bun, Mary 
recurse la o amânare. 

— Să văd cum mă simt peste o oră. 

Ajunsă în camera ei, nu mai avu nici un chef să se întindă 
în pat, obsedată de amintirea mângăierilor lui Lewis, în 
mașină. La gândul că fusese foarte aproape să cedeze, simţi un 

nod în gât. Dacă Lewis ar fi insistat, i-ar fi mărturisit cu sigu- 
ranță totul. Era oare chiar atât de orb? Nu vedea toată 
dragostea pe care i-o insufla? 

Prea tulburată pentru a se gândi să se culce, Mary se 
resemnă să se alăture Amandei și lui Lewis, în salon. Timp de 
o lună, ocaziile de a-i vedea împreună se vor ivi adesea. Mai 
bine să se deprindă cu asta cât mai curând posibil. Fără să mai 
ia în considerare faptul că nu trebuia cu nici un preț să se 
culce nemâncată. Doctorita insistase asupra importanţei unui 
regim echilibrat... 

Cu moartea în suflet, îi găsi pe Lewis și Amanda în micul 
salon care servea deopotrivă de sufragerie, pe toată durata 
lucrărilor. 

— Te simţi mai bine? se interesă Amanda. 

— Da, mulţumesc. 

Lewis îi oferi un pahar cu apă la care adăugase suc de 
lămâie. Părea foarte destins, ca şi cum scena din mașină nu 
avusese niciodată loc. Mary simţi cum i se strânge inima, 
urmărindu-l în timp ce conversa cu Amanda. Avea impresia că 
un ocean o despărţea de acum înainte de el. 

Sosirea doamnei Napier, pentru a anunța că masa era 
servită, întrerupse supliciul lui Mary. Mergând în urma lui 
Lewis și Amandei, Mary observă cu surprindere că masa fusese 
aşezată frumos, cu un sfeșnic aprins în centrul ei. 

— Ce sărbătorim? se interesă ea, privindu-i rând pe rând pe 
comesenii ei. 

— Întreab-o pe Amanda, eu n-am nici cea mai mică idee. 

Dar aceasta refuză să dea vreo explicaţie și-i invită cu ges- 
turi manierate să se așeze. Nu se întrerupse o clipă din 
flecăreala ei mondenă în timp ce li se servea o supă rece de 
avocado, apoi un peşte numit dorado, fript. Când doamna 
Napier le aduse desertul, nervozitatea lui Mary ajunsese la 
culme. Avea de gând să pretexteze o migrenă, când doamna 
Napier reapăru cu o sticlă de șampanie într-o frapieră argintie 
pe care o puse în mijlocul mesei. 

— Acum, poate că Amanda va consimți în sfârșit să ne 
explice ce surpriză ne-a rezervat, remarcă Lewis. 

Amanda își ridică paharul. 

— Am o veste minunată să vă anunţ. 

— Te măriţi, zise Lewis. 

Amanda avu o expresie contrariată. 

— Ştii foarte bine că nu. 

El ar fi fost primul care s-o afle, se gândi Mary. Ochii 
Amandei străluceau din nou. 

— Am aflat astăzi că aniversarea noastră de o sută cincize- 
ci de ani va fi marcată de sosirea unui nou venit în vale: 
copilul lui Mary! încheie ea pe un ton triumfal și ridicându-și 
paharul. 

Un fulger trecu prin ochii lui Mary: Amanda credea că-l 
pune la curent pe Lewis cu existența copilului! Această punere 
în scenă nu avea drept scop decât s-o discrediteze pe ea! În 
cazul acesta, decepţia Amandei va fi foarte mare. 

— Sunt încântat că asta te bucură, declară Lewis. Deoarece 
şi eu mă bucur. Să bem prin urmare pentru copilul lui Mary. 
Și să-i urăm fericire și prosperitate. 

EI își ridică paharul, sub privirea încremenită de uimire a 
Amandei. Tânăra femeie reuși cu mare greutate să facă haz de 
necaz. 

— Eu credeam că fac o surpriză! exclamă ea punând 
paharul pe masă. 

— A fost o surpriză, atât pentru Mary cât și pentru 
mine. 

Amanda păli. 

— Ce... vrei să spui? 

Veni rândul lui Mary să-și arate stupoarea. Oare unde voia 
Lewis să ajungă? 

— Ei bine, după părerea ta, cine este tatăl? întrebă el cu un 
aer amuzat. 

Schimbarea Amandei fu spectaculoasă. 

— Nu m-am gândit... nu știam... 

Acum albă la faţă ca varul, își împinse cu greutate scaunul 
și se ridică. 

— Vă rog să mă scuzaţi. Este târziu. Mă duc acasă. 

Încremenită, Mary aşteptă ca maşina Amandei să se 
îndepărteze pe drum înainte de a se întoarce spre Lewis. 

— Cum ai putut să spui așa ceva? 

— Ce anume? 

Mary își puse mâinile pe pântece. 

— Să pretinzi că ești tatăl copilului meu! Te previn că îţi 
pierzi timpul. N-am să cedez acestui șantaj. 

— Nu este vorba de un șantaj, răspunse calm Lewis. l-am 
răspuns în felul acesta Amandei din două motive: primul, ca 
s-o învăţ să-și vadă de treburile ei; al doilea, să-i alung o dată 
pentru totdeauna speranța să se căsătorească într-o zi cu 
mine. 

— Dar te iubește! exclamă Mary. 

— Nu. Are nevoie de un umăr de care să se sprijine, de o 
forță în care să aibă o rezervă. Dar Amanda nu iubeşte şi nu va 
iubi niciodată pe nimeni decât propria ei persoană. I-am 
repetat-o de sute de ori, dar ea nu încetează să spere. Am 
multă prietenie pentru ea, nimic mai mult. 

— Dacă Grant ar fi iubit pământul, nu te-ai fi lăsat greu! 

Lewis primi liniștit mânia lui Mary. 

— Nu sunt atât de sigur de asta. 

Furioasă, Mary puse paharul pe masă. 

— Te-am văzut destul! Mă duc să mă culc. 

Surâsul tandru și înțelegător al lui Lewis reuși totuși s-o 
îmbuneze. 

— Emoţiile acestea te-au epuizat. Am să-i cer doamnei 
Napier să-ţi aducă sus o ceașcă de lapte, numaidecât. 

Ridicându-se la rândul lui de pe scaun, Lewis puse o mână 
pe umărul lui Mary. 

— Încearcă să nu-ti faci griji. Mâine dimineaţă vei înţelege 
că am avut dreptate să procedez așa cum am făcut-o. 

Dreptate pentru cine? se întrebă insistent Mary, ajunsă în 
camera ei. Poate că era convins că procedase bine, dar dacă 
Amanda era bârfitoare, cum pretindea el, vestea se va răspân- 
di cu iuțeala fulgerului. Și ce se va întâmpla în momentul când 
ea se va hotărî să plece? 

Îi trecu prin minte o bănuială îngrozitoare: şi dacă Lewis 
hotărâse ca, pe această cale abilă, să-și însușească bebelușul 
ei? Dacă printr-un ghinion bebelușul și cu el aveau aceeași 
grupă sangvină, chestiunea i-ar putea duce foarte bine în fața 
justiţiei. În cazul acesta, lui Mary nu-i va mai rămâne decât să 
dovedească sterilitatea lui Lewis. Spera el oare că ea nu va 
avea inima să recurgă la asemenea măsură extremă ca să se 
apere? 

O bună parte din noapte, Mary își analiză amănunţit teme- 
rile. Spre dimineaţă, i se arătă în sfârșit o rază de speranţă: era 
preferabil să povestească totul tatălui ei decât să rămână o zi 
în plus la discreţia mașinaţiilor lui Lewis. 

O dată hotărârea luată, adormi în sfârșit. La micul dejun, 
doamna Napier o anunţă pe Mary că Lewis ieșise și nu se va 
întoarce până la prânz. 

Imediat după ultima îmbucătură înghițită, Mary se folosi de 
acest răgaz de câteva ore şi, ridicând receptorul, formă 
numărul tatălui ei. După ce sună a doua oară, îi răspunse 
Linda. 

— Alo? Mary la telefon. 

Reacţia entuziastă a Lindei o descumpăni pe Mary: 

— Mary! Ce drăguţ din partea ta că suni. Băieţii au apreciat 
mult felicitările tale de aniversare și Barry mi-a citit ultima ta 
scrisoare. Se pare că te-ai distrat bine la mină, ia spune! Și 
acum, iată-te din nou decoratoare! 

Cărui fapt îi datora oare Mary această schimbare radicală de 
atitudine? 

— O singură neplăcere, suspină ea. Mina nu aparţinea 
nicidecum unchiului Lou. 

Linda își exprimă imediat solicitudinea. 

— Biata de tine! Draga mea, înțeleg mai bine de ce ai 
părăsit totul ca să te duci să renovezi casa aceea. Ce noroc! 

Mary se bucură că făcuse deja câteva aluzii referitoare la 
problemele ei. Acum, putea să-i relateze Lindei toată 
povestea. 

— Noroc? Poate, începu ea. Dar imaginează-ţi că... 

— Este mai greu decât credeai, îmi imaginez cu ușurință, 
dar asta îţi va face până la urmă o reclamă mai bună. 

— M-ar mira, reluă Mary. De altfel, sunam ca să vă rog ceva: 
aş vrea să mă întorc pentru câtva timp ac... 

Linda n-o lăsa să termine. 

— Acasă? Imposibil! Tocmai mă pregăteam să-ţi scriu ca 
să-ţi anunţ vestea. 

Un fior de neliniște o străbătu pe Mary. 

— La telefon vei fi mai puţin surprinsă, continuă Linda. 
Închipuie-ţi că tatăl tău și cu mine vindem casa și plecăm 
împreună într-o călătorie în jurul lumii. 

Bucuria Lindei nu găsi nici un ecou la Mary. Încetul cu 
încetul, aceasta înţelese că de acum înainte putea spune 
adio casei copilăriei sale. Tatăl ei visa de mult timp să se 
lanseze în descoperirea planetei. Dorinţa lui va fi în sfârșit 
împlinită. 

— Tata a câștigat oare la loterie? întrebă ea cu voce slabă, în 
lipsă de altceva. 

— Nici vorbă! râse Linda. O mătușă îndepărtată tocmai a 
murit și mi-a lăsat moștenire o parte din proprietatea ei. De 
fapt, nişte vechi mobile groaznice, dar care sunt antichităţi de 
mare valoare. Îti dai seama, Mary? Nu numai că John şi cu 
mine plecăm, dar vom putea călători confortabil. 

— Dar... Cal şi Chris? 

— Ne vor însoţi, bineînţeles! Dacă ai vedea cât de entuzias- 
maţi sunt! De călătorie sau mai cu seamă de perspectiva de a 
chiuli de la școală timp de un an, nu ştiu prea bine, dar n-are 
importanţă. Ard de nerăbdare să pornească la drum. Nu e 
minunat? 

— Oh, ba da, este fantastic, încuviință Mary, consternată. 

— Îmi imaginez cu ușurință supriza ta, dar John și cu mine 
am hotărât că este acum sau niciodată. Eşti mulțumită pentru 
noi, sper? 

Mary se luptă cu spaima care o cuprindea. 

— Foarte mult, reuși ea să articuleze. Tata și cu tine aţi me- 
ritat să fiţi fericiţi. Sper că îmi veţi trimite o mulţime de cărți 
poștale. 

— Eşti o fată foarte de treabă, Mary, declară în sfârșit Linda. 
M-ai îngrijorat mult, la început, acum pot să ţi-o spun. Eșecul 
primei mele căsătorii nu mă influenţa în favoarea ta. Dar, 
după aceea, am înţeles că ești altfel. Crezi într-adevăr în feri- 
cirea noastră. 

— Bineînţeles! 

— Îți mulțumesc, Mary. Nu poti să știi cât de mult mă 
bucur. De fapt, eu tot flecăresc și nu te-am întrebat,de ce ai 
sunat? 

Din două, una: ori îi spunea adevărul Lindei și le întuneca 
în mod inutil fericirea, ori păstra tăcerea. Nu avu nici o 
ezitare. 

— Nu am nici un motiv precis, răspunse ea încleștându-și 
degetele pe receptor. Numai pentru a afla vești despre toți. 
Ţine-mă la curent, promiţi? 

— Desigur. În ultima ta scrisoare ne-ai comunicat numărul 
de telefon al celui care te-a angajat. Te voi suna acolo îndată 
ce vom avea noutăţi. Vii, bineînţeles, la petrecerea noastră de 
rămas bun? Am să-ți precizez data. 

Lucru imposibil însă, fără să le dezvăluie că era însărcinată, 
riscând să le strice plăcerea. Era preferabil să aștepte 
întoarcerea lor. Până atunci, viaţa ei va fi mai echilibrată. Cel 
putin așa spera. Cu inima grea, îi spuse la revedere Lindei și 
închise telefonul. 

Din fericire, Lewis era plecat, deoarece i-ar fi lipsit curajul 
să-l înfrunte acum. Ce se va întâmpla oare cu ea? Nici nu se 

punea problema să mai rămână o zi în plus după terminarea 
lucrărilor începute la Orana. Dar unde să se refugieze, după 
aceea? 

Complimentele pe care i le făcuse Amanda referitoare la 
talentele ei de decoratoare îi sugeraseră o idee: la urma urmei, 
de ce n-ar transmite altor femei cunoștințele pe care ea însăși 
le primise? Ea urmase cursuri prin corespondenţă. Putea prin 
urmare să organizeze un învățământ original, adresat per- 
soanelor reţinute acasă de anumite obligaţii, făcându-și 
publicitate în acest sens. Asta i-ar garanta mijloacele de exis- 
tentă pe toată perioada sarcinii. 

O licărire de bucurie i se aprinse în ochi, simțind că o 
părăseşte disperarea. În fond, n-avea nevoie de nimeni ca să 
se îngrijească de nevoile ei. 

Va rezolva cu siguranță o problemă importantă, cea a 
mijloacelor de existenţă. Dar cum rămânea oare cu restul? Va 
supraviețui fără Lewis? 

Hotărând să amâne pentru mai târziu momentul când să 
reflecteze la această problemă, se duse în salon ca să vadă ce 
fac lucrătorii. Ca întotdeauna, activitatea îi permitea să-și uite 
grijile până la găsirea unei soluţii. 

Lucra de câtva timp când Amanda dădu buzna în încăpere. 
Era de o eleganță ireproşabilă, ca de obicei. 

— Bună ziua, Mary. Doamna Napier mi-a spus că vă voi găsi 
aici. Văd că lucrurile înaintează. Salonul acesta este literal- 
mente transformat. 

— Mărturisesc că sunt destul de mulțumită. 

— Oricine ar putea jura că stucaturile tavanului sunt 
autentice. Şi abia dacă mai recunosc podeaua, acum că a fost 
curățată! 

Încurajată de entuziasmul Amandei, Mary zâmbi. 

— Pentru mine, cea mai mare descoperire rămâne totuși 
acest sfeşnic care a aparținut pe vremuri unui maharajah. 
Figura în inventarul din 1840, dar era imposibil să dăm de 
urma lui. Lewis și cu mine l-am căutat peste tot, ca să-l găsim 
până la urmă în fundul podului casei. Un profesionist se 
ocupă acum de curăţarea lui. 

Amanda se declară de acord că era splendid. Cu siguranță, 
însă, nu venise s-o laude pe Mary pentru reușitele ei. Atunci, 
care era oare rostul acestei vizite? Considerând că aşteptarea 
durase destul, Mary îi anunţă pe lucrători că puteau face o 
pauză și o invită pe Amanda să ia o cafea. 

Pentru o clipă, pe faţa Amandei apăru o expresie triumfătoare. 
Dar imediat după aceea, reveni la masca jovială anterioară. 

— Cu mare plăcere, acceptă ea. 

În salonul cel mic, doamna Napier pusese pe masă o far- 
furie cu fursecuri, o cafetieră de argint și nişte cești frumoase 
de porțelan. Mary servi cafeaua. Cu fiecare clipă care trecea, 
îngrijorarea ei creştea. Oare când se va hotărî Amanda să-i 
expună adevăratul motiv al vizitei? 

— Aș vrea să-mi cer scuze pentru ieri seară, rosti ea în cele 
din urmă. 


110 VALERIE DUHAMEL 


— Nu-i nimic, răspunse Mary, care nu putea nicidecum să 
se lase înșelată. Lewis n-ar fi trebuit să vă vorbească pe tonul 
acela. 

Lacrimi apărură pentru o clipă în ochii Amandei, repede 
stăpânite. 

— Este adevărat. El nu știe nimic despre sentimentele mele 
fată de el. 

Inima bună a lui Mary ieși la suprafață. 

— ÎL iubiţi, nu-i aşa? 

Amanda dădu din cap. 

— Lewis îmi repetă mereu că fac o greșeală agățându-mă 
astfel de el. Dar noi am crescut împreună, și mi-a fost de mare 
ajutor, după ce am rămas văduvă. 

— Și v-aţi căsătorit totuși cu Steven Farmer. 

— Asta numai pentru că Lewis se reangajase voluntar în 
unităţile de menținere a păcii. Eu am vrut să-l aştept, dar el a 
refuzat. Nu era sigur că se va întoarce și eu nu puteam trăi fără 
o prezenţă masculină lângă mine. În ziua de azi, pare absurd, 
dar așa s-a întâmplat. După moartea lui Steven, nu mi-aș fi 
putut reveni fără ajutorul lui Lewis. 

În mod paradoxal, această depedenţă excesivă era fără 
îndoială ceea ce-l impiedica pe Lewis s-o iubească pe Amanda. 
Râsul forțat al acesteia din urmă întrerupse cursul gândurilor 
lui Mary. 

— Dar mă întreb de ce îţi spun toate astea. Venisem numai 
să vorbesc cu dumneata despre serbare. 

— Serbare? 

— Prin urmare, Lewis nu ţi-a spus nimic? Organizăm o mare 
serbare de binefacere pentru orfanii districtului. La încheierea 
restaurării Oranei, vom invita toţi locuitorii văii la un mare 
banchet în cursul căruia la fiecare din cele trei proprietăți se 
va servi câte un fel de mâncare. Desertul va fi servit la Orana, 
unde va avea loc balul. 

— Bună idee, remarcă Mary fără prea mare entuziasm. Aș 
putea da o mână de ajutor? 

— N-avea grijă, toată lumea va avea ceva de făcut. 
Dumneata ai făcut destul cu aceste lucrări de restaurare. 
Datorită dumitale, Orana va arăta minunat. 

— O să vă placă mult sala de recepție după ce se va pune 
tapetul pictat de mână. 

— Sunt nerăbdătoare să-l văd. Ce planuri ai, când totul se 
va termina, Mary? 

Tensiunea urcă sensibil în încăpere. Mary sesiză cursa 
ascunsă de nevinovata întrebare. 

— Încă nu ştiu, murmură ea. 

Pentru Amanda, Lewis era tatăl copilului lui Mary. De 
aceea, se folosi de această neînțelegere ca să afirme: 

— Asta va depinde de Lewis. 

Zâmbetul Amandei se şterse imediat și privirea ei deveni 
tăioasă ca un vânt de iarnă, când se cufundă în cea a lui Mary. 

— Nu cred, Mary. Dimpotrivă, depinde în întregime de 
dumneata. 


Capitolul 8 


Totul începu să se clatine periculos în jurul lui Mary. Dacă 
Amanda credea realmente că Lewis era tatăl copilului, logica 
impunea ca orice hotărâre să fie luată de comun acord cu el. 

— Nu înţeleg, răspunse Mary ca să câștige timp. 

— Ai vrea totul pentru dumneata: reușită profesională, fru- 
museţe, și acum un copil. Nu-l vei avea şi pe Lewis pe dea- 
supra, ar fi prea nedrept. 

— Viaţa este adesea nedreaptă, Amanda. Fiecare se des- 
curcă așa cum poate. 

Amanda își aruncă părul pe spate, cu un gest provocator. 

— Confuzia aceea, cu mina, nu era de fapt decât un mijloc 
să te insinuezi aici, nu-i așa? Ai prevăzut totul! Dar eu te previn 
că n-am să renunţ la Lewis. Știu foarte bine ce pui la cale. 

În ochii Amandei strălucea o asemenea licărire de triumf 
încât Mary se înfioră. 

— Nu pun absolut nimic la cale. Ce-ar fi să-mi spui unde 
vrei să ajungi? 

— Foarte bine. Nu știu ce fel de poveste i-ai înșirat lui 
Lewis, dar știu sigur că el nu poate fi tatăl copilului dumitale, 
orice ar spune și orice ar crede. 

Mary simţi un nod în gât. 

— Se pare că ești foarte sigură pe dumneata. 

Amanda continuă, apăsând pe fiecare cuvânt. 

— În timp ce se afla ca rezervist reangajat în unitatea 
aceea de menținere a păcii în Orientul Mijlociu, au fost 
atacați de teroriști. Armele chimice folosite de aceştia l-au 
făcut steril. 

Tonul aproape indiferent nu temperă cu nimic șocul pro- 
dus de cuvintele ei. Mary fu copleșită de spaimă. Așadar, 
Amanda știa! Și câte mai ştia încă? 

— Cum ai descoperit? 

— Fosta lui soţie, Christine, și cu mine eram prietene. Într-o 
seară, ea mi-a povestit totul. N-avea nici o teamă, n-am 
dezvăluit nimănui secretul; în fine, deocamdată. 

Amenințarea era clară. 

— N-o să-i faci totuși asta lui Lewis, protestă Mary. Ia-te mai 
curând de mine. 

— Asta este și intenţia mea. lată de ce ţi-am spus că 
urmarea evenimentelor depinde în întregime de dumneata. 
Va fi de-ajuns să părăsești valea imediat după ce îţi termini 
misiunea la Orana. 

— Şi dacă refuz? 

— În cazul acesta, secretul lui Lewis se va răspândi cu 
iuțeala fulgerului în toată valea. 

Mary abia înregistra ameninţarea Amandei când sesizară 
amândouă o mișcare în preajma ușii. Mary întoarse capul și 
păli zărindu-l pe Lewis. Chiar îmbrăcat cu pantaloni și o 
cămașă kaki plină de praf roșu, era bărbatul cel mai seducător 
pe care-l întâlnise vreodată. Dar ceva îi umbrea privirea. Ce 
auzise, de fapt? Înaintă imediat spre el, cu mâinile întinse. 

— Lewis! 

EI o respinse fără menajamente pe Mary. 

— Iată-te satisfăcută, acum. 

O palmă n-ar fi stupefiat-o mai mult pe Mary. 

— Dar... ce vrei să spui? 

— L-ai povestit totul Amandei! Crezi că sunt surd? 

O durere nesfârșită o copleși pe Mary și ea avu impresia că 
un pumnal îi străpunge inima. Scutură din cap, orbită de 
lacrimi. 

— Te înșeli, Lewis. Eu nu... 

— Negi că tocmai vorbeai despre infirmitatea mea? 
Nu-ţi spunea Amanda că toată valea va afla curând, din 
vina ta? 

Prin urmare, el nu auzise decât ultimele cuvinte ale 
Amandei. O rugă din priviri pe Amanda s-o dezvinovăţească. 
Cum însă aceasta tăcea, Mary făcu o mișcare de retragere, dar 
Lewis o prinse de umăr. 

— Unde te duci? 

— Să-mi fac valizele. 

— N-o opri, Lewis, interveni Amanda. Nu crezi că a provo- 
cat destule neajunsuri? 

Lewis îi dădu imediat drumul lui Mary, care alergă în 
camera ei. Cu gesturi de automat, își aruncă hainele şi 
lucrurile claie peste grămadă în valize. Dacă Lewis o cre- 
dea capabilă să-i trădeze încrederea și ajunsese s-o con- 
damne fără să accepte s-o asculte, nimic n-o mai reţinea la 
Orana. Unde se va duce oare? Nu avea nici cea mai mică 
idee. 

Tresări auzind bătăile în uşă, dar se hotărî să nu 
răspundă. 

— Mary, deschide! Trebuie să-ţi vorbesc. 

Slavă Domnului că se gândise să pună zăvorul. 

— Pleacă, Lewis, murmură Mary cu vocea înecată de 
lacrimi. 

— Plângi? 

— Nu văd de ce aș plânge. Nu am nimic să-mi reproșez. 

Lewis zgâlțâi clanţa şi Mary tresări, ca şi cum o pălmuia. 

— Mary, deschide, îţi spun! Și continuă asaltul asupra ușii, 
până reuși să smulgă clanța, apoi intră în cameră. 

Mary lăsă să-i izbucnească mânia. 

— Nu ești decât o brută! Din cauza ta, această splendidă 
piesă de marchetărie veche este distrusă! Eşti un vandal, auzi? 
Un vandal! 

Peste măsură de furioasă, se repezi la el, izbindu-i pieptul 
cu pumnii. Dar putea la fel de bine lovi o stâncă. Lewis îi 
prinse încheieturile mâinilor. 

— Lasă-mă! strigă ea. Altfel... 

Împotriva oricărei așteptări, el zâmbi. 

— Altfel, ce? Sunt îngrozit, Mary. 

— Ei bine, pe mine nu mă sperii! 

— Sper. 

Dând drumul mâinilor lui Mary, el o luă în braţe. Cu res- 
piraţia tăiată, ea văzu gura lui Lewis apropiindu-se implacabil 
de a ei. Și când el puse stăpânire pe buzele ei, i se păru că 
totul se răstoarnă în jur. În doar câteva secunde, flăcările 
pasiunii și ale dorinţei o mistuiau deja. Lewis o săruta ca și 
cum n-avea nici o dorinţă să întrerupă vreodată acest sărut. 
Foarte repede, furia lui Mary nu mai fu decât o amintire. Aici 
era locul ei, în brațele lui Lewis, nicăieri în altă parte. Cum 
putuse oare, o singură clipă, să-i treacă prin gând că s-ar putea 
despărți de el? 

O capitulare atât de bruscă o scoase din minţi. Lewis 
își folosea puterea pe care o avea asupra ei ca s-o 
recucerească și ea căzuse imediat în cursă! El nu acționa 
astfel decât din teama de a nu pierde copilul. Cu pasi- 
unea domolită de aceste gânduri, Mary sfârși prin a-l 
respinge. 

— Ce nu este în ordine? întrebă el. 

Făcând câţiva pași înapoi, Mary își aranjă părul. 

— Tu. Eu. Totul. 

— Credeam... 

— Credeai că dacă îţi foloseşti farmecele, asta va șterge 
totul. Te-ai înșelat! 

Lewis făcu un gest descurajat. 

— Așa s-ar spune. 

Mary îi aruncă o privire rugătoare. 

— Pentru mine, legăturile cu o persoană nu vor fi 
niciodată pur fizice, Lewis. După tine, eu nu aș meri- 
ta respectul tău pentru că sunt însărcinată fără s-o fi 
vrut? 

— Ce-ti trece prin cap, Mary? Te respect mai mult decât pe 
toate femeile pe care le-am cunoscut înainte de tine! Trebuie 
să mă crezi! 

— Ce vrei de la mine, Lewis? 

— Să-ţi prezint scuzele mele. 

Mary făcu ochii mari, amuţită de surprindere. 

— Imediat după ce te-am acuzat mi-am dat seama de 
greşeala mea. Îţi cer iertare că m-am îndoit de tine, chiar pen- 
tru câteva secunde. 

Inima lui Mary începu să bată mai repede. 

— Christine este aceea care te-a trădat, Lewis. Într-un 
moment de slăbiciune, ea i-a povestit totul Amandei. Dar 
nimeni altcineva nu este la curent. 

Lewis încuviinţă încet din cap. 

— Ar fi trebuit să bănuiesc. 

Ușurarea lui Mary fu pe măsura furiei ei precedente. 
Liniștită, se întoarse la valizele ei. De acum înainte, putea să 
plece cu conștiința împăcată. 

— Mar, rămâi, te rog, rosti pe neașteptate Lewis. Am 
nevoie de tine aici. 

Ce mult ar fi dat să-l audă rostind aceleași cuvinte cu 
dragoste! Agăţându-se de hotărârea ei, Mary se strădui să 
rămână inflexibilă timp de câteva secunde. Foarte repede, 
însă, renunță să se lupte. 

— De acord, zise ea cu un suspin adânc. Mă angajez să ter- 
min ceea ce am început. 

Era cu siguranţă nebunie curată, dar de acum înainte era 
peste puterile ei să facă altfel. 

— Mulţumesc, murmură Lewis, cu sinceritate. O să chem 
pe cineva să-ţi repare ușa, după-amiază. 

— Şi în privința Amandei, ce intenţionezi să faci? 

Fl oftă. 

— Nu am nici cea mai mică idee. Tot ce sper este că va avea decenta 
să păstreze informaţia pentru ea. Altfel, va trebui să mă resemnez. 

Mary nu împărtășea stoicismul lui Lewis. El nu văzuse 
flacăra din ochii Amandei, când o ameninţase pe ea. Exista o 
singură consolare, Lewis nu risca nimic până la terminarea 
lucrărilor de renovare. 

— Mary, aş vrea să mă ierţi pentru suferința pe care ţi-am 
provocat-o în dimineaţa asta. 

Mary scutură din cap. 


VALEA OPALELOR 119 


— Nimic nu te obligă la asta. 

El îi luă între degete bărbia, cu atâta blândeţe încât ei îi 
veni să plângă. 

— Ştiu, dar n-ai avut aproape deloc ocazia să te relaxezi, de 
când ai sosit aici. Mi-ar plăcea mult să-ţi arăt Orana. 

Perspectiva de a petrece câteva ore în compania lui Lewis 
o atrăgea și o speria la fel de mult pe Mary. Era oare prudent 
să se aventureze cu el în afara drumurilor circulate, vulnera- 
bilă cum era la cea mai mică provocare din partea lui? 

Îi era foarte greu să se arate rezonabilă, în timpul din urmă. 
Prin urmare, nu fu surprinsă auzindu-se răspunzând afirmativ. 
La urma urmei, amintirea acestor momente privilegiate îi va fi 
foarte prețioasă, după ce îl va părăsi pe Lewis. 

După ce îmbrăcă niște blugi și o bluză cu mâneci scurte, i 
se alătură lui Lewis care o aștepta rezemat cu spatele de Range 
Rover. Se îmbrăcase cu o cămașă curată, dar își păstrase pan- 
talonii și cizmele încă pline de praf roșu. 

Amintindu-și că nu trecuse mult timp de când se cuibărise 
la pieptul acesta larg și musculos, Mary șovăi. Trebuie să-și fi 
pierdut minţile ca să accepte propunerea lui Lewis. Era oare 
prea târziu ca să îndrepte lucrurile? 

Cum el sesiză ezitarea, micșoră distanţa care-i despărțea. 

— Eşti gata? 

— Ai cu siguranţă de lucru, Lewis. 

— Lucrez de la răsăritul soarelui, triind o mie cinci sute 
de capete de vite, dintre care cea mai mare parte au fost 

atinse pentru prima dată în viaţa lor de o ființă umană. 
Prin urmare, merit din plin câteva ore de odihnă, nu crezi? 

— Nu ţi s-a întâmplat niciodată să dorești să-ţi schimbi 
meseria? 

— Doamne Dumnezeule, nu! Îmi place prea mult ceea ce 
fac! Mi s-a întâmplat să străbat proprietatea mai mult de o 
săptămână, pe spinarea calului, ca să aduc înapoi acasă mii de 
vaci, ajutat de elicoptere. Te asigur că asta bate tot ce are de 
oferit orașul. 

După ce o ajutase pe Mary să se așeze pe scaunul pasageru- 
lui, Lewis se strecură la volan. 

— Ce vrei să vezi mai întâi? 

Tulburată la fel de mult de vecinătatea lui Lewis și de par- 
fumul after-shave-ului său, Mary răspunse: 

— Nu am nici cea mai mică idee. Mă las în seama ta. 

Lewis se opri mai întâi în vârful unei coline înalte care 
domina valea. De acolo, îi arătă lui Mary diferitele zone care 
constituiau Orana și îi explică faptul că pe aceste terenuri se 
întâlneau multe vite, precum și o turmă de capre de angora 
achiziţionate recent. În râul care străbătea Orana, se puteau 
găsi bibani aurii, somni sau lini enormi. De acolo de sus, 
zăriră canguri adăpostiţi de căldură sub copaci sau sub colţuri 
de stâncă. 

Din când în când, Lewis uita ignoranta lui Mary în 
materie de agricultură şi îşi presăra explicaţiile cu termeni 
tehnici din care ea nu înţelegea nici un cuvânt. Îi era însă 

de-ajuns să privească figura pasionată a lui Lewis, ca să-și 
dea seama cât de profund era atașamentul lui pentru 
pământ. 

— Cum te-ai putut hotărî să părăseşti Orana? întrebă ea, 
gândindu-se la lunga perioadă pe care Lewis o petrecuse în 
Sinai. 

— N-am avut de ales: tata şi cu mine am fi fost într-un con- 
flict permanent. După criza lui cardiacă, a fost nevoit să 
înceteze să lucreze, astfel că m-am putut întoarce. Acum, n-aş 
mai pleca niciodată. 

Mary era tulburată de dragostea pe care Lewis o purta 
domeniului său. Se întrebă ce puteai simți având rădăcini atât 
de adânci. Ea nu avea așa ceva, părinţii ei emigrând din Anglia 
înainte de nașterea ei. Unchiul Lou fusese singura ei familie, 
în Australia. 

— Unde mergem acum? se interesă ea ca să alunge aceste 
gânduri triste. 

— Spre Tillaron. Aș vrea să-ţi arăt ceva. 

Se apropiau de hotelul dintre Orana și Tillaron când Lewis 
părăsi pe neașteptate drumul ca să coboare panta destul de 
abruptă a colinei. Mary își stăpâni un țipăt și închise ochii. 
Lewis își pierduse oare minţile? ÎI auzi râzând, frânând brusc 
şi oprind motorul. 

— Acum poţi să te uiţi, am ajuns. 

Mary se execută cu prudență și își reținu imediat 
respiraţia. În spatele lor, mașina deschisese un fel de culoar 

în iarba înaltă care se oprea la marginea unui lac de o aseme- 
nea frumuseșe încât Mary făcu ochii mari, mută de admiraţie. 

— Splendid, nu? murmură Lewis. 

Mary nu avea cuvinte să descrie ceea ce simţea. Nici cea 
mai mică adiere de vânt nu încreţea suprafața albastră a apei. 
Lumina soarelui se strecura printre frunzele unor eucalipți 
enormi ale căror miresme parfumau atmosfera. 

— Ghicesc exact ceea ce simţi, zise Lewis zâmbind. Aveam 
cam zece ani când am descoperit locul acesta. Veneam aici ca 
să mă scald. Vezi frânghia aceea, legată de capătul acelei 
ramuri de copac? O foloseam ca să intru și să ies din apă. 

Luând-o pe Mary de umeri, o obligă să se întoarcă încetișor 
în direcţia aceea. Mary zări frânghia și și-l imagină fără greutate 
pe Lewis cățărându-se pe ea cu supleţe. 

— Locul acesta este un adevărat vis, murmură ea. 

— Asta a fost pentru mine. Mă simţeam aici la mine acasă. 

În timp ce Lewis descărca mașina, Mary se aventură pe 
drumul care se întindea de-a lungul lacului. Când reveni, 
Lewis întinsese masa picnicul la umbra unui copac. 

— Ți-e foame? întrebă el la apropierea ei. 

Pâinea crocantă, salata și puiul rece o făcură pe Mary să-i 
lase gura apă. 

— În urmă cu un minut, nu. Acum, da, răspunse ea zâm- 
bind. Mâncară într-o tăcere complice, admirând frumusețea 
care-i înconjura. Mary se delectă cu desertul, o „specialitate“ 
de ciocolată cu alune a doamnei Napier. 

— Este un veritabil păcat, declară ea. 

— De ce trebuie asociată întotdeauna plăcerea cu un păcat? 

După ce înghiţi ultima îmbucătură, Mary se întinse pe 
pătură. 

— N-am spus asta. 

— Răspuns tipic feminin, râse Lewis. 

— Ce ştii tu? obiectă Mary, destinsă complet după acest 
ospăț și datorită splendorii peisajului înconjurător. Tin să-ţi 
comunic că am reflectat mult la viitorul meu, în dimineaţa 
asta. 

Lewis deveni imediat extrem de atent. 

— Şi ce ai hotărât? 

— Să înființez un curs de decoratori prin corespondenţă 
pentru cei interesaţi de restaurarea locuinţelor vechi, consi- 
derate istorice. 

Parcă ușurat, se lăsă să alunece pe trunchiul copacului de 
care se sprijinea, ca să se întindă la rândul lui. 

— Ideea este excelentă. Un curs de genul acesta mi-ar fi fost 
de mare folos, când am început să restaurez Orana. 

— Exact. Voi putea să explic elevilor mei cum să stabilească 
originea cutărei sau cutărei construcții și să le indic unde pot 
găsi materialele necesare. 

— Te-ai gândit la toate. 

— Este ciudat, nu pari foarte entuziasmat. 

Ca pentru a confirma bănuielile lui Mary, Lewis puse mâna 
pe o ceașcă din plastic și o strivi între degete. 

— Ştii foarte bine de ce. Nu vreau să pleci de aici, Mary. 
Dacă te-ai stabili la Orana, eu aș fi încântat. 

Mary simţi un nod în gât. 

— Locul de unde îmi fac treaba este prin urmare atât de 
important? 

— Trebuie să răspund la această întrebare stupidă? Mai 
gândeşte-te la propunerea mea, Mary. Este încă valabilă și 
planul pe care te-ai hotărât să-l pui în aplicare nu schimbă cu 
nimic situaţia. 

— Ții atât de mult să rămân? 

— N-am dorit niciodată ceva mai mult, de când ne-am întâl- 
nit. 

Dacă n-ar fi stat jos, picioarele ar fi refuzat s-o susțină, atât 
de mare era emotia ei. 

— Oh, Lewis, nu știu ce să-ți spun. 

— Atunci, spune-mi da. Priveşte în jurul tău. Nu cunosc loc 
mai frumos unde să crești un copil. 

Din nou copilul! Cu inima chinuită de o amară deceptie, 
Mary îi puse lui Lewis întrebarea care îi ardea buzele. 

— M-ai fi vrut şi dacă nu eram însărcinată? 

Lewis păru că păleşte brusc. 

— Ce tot îndrugi? Vrei să spui că nu aștepți un copil? Că 
m-ai minţit de la început? 

— Liniștește-te, nu te-am minţit. Dar cine ştie ce se poate 
petrece? Se întâmplă din păcate, uneori, ca o sarcină să nu fie 
dusă până la capăt. 

Oricât de îngrozitoare era această perspectivă, trebuia 
totuși avută în vedere. Un motiv în plus pentru a nu accepta 
nici un acord prematur cu Lewis. 

Constată cu surprindere că ultima ei frază stârnise furia 
acestuia. 

— Christine spunea exact același lucru înainde de a-şi ucide 
copilul. Aceasta este oare și intenţia ta? 

Cu ce drept o compara cu Christine? Se confirmau încă o 
dată cele mai sumbre temeri ale lui Mary: pentru el, numai 
copilul avea importanţă. 

Dezarmată, scutură energic din cap. 

— N-aș face niciodată nici cel mai mic rău copilului meu! 
exclamă ea cu patimă. Nu pentru că tu mă ameninţi, ci pentru 
că este vorba de copilul meu, de viaţa mea. 

În timp ce se îndepărta de Lewis, din dorinţa disperată de 
a pune o distanță mai mare între ei, el o prinse de mână. 
Prima mișcare a lui Mary fu să-l respingă violent. Dar abia o 
atinsese şi trebuia să se încline în faţa evidenţei: nu era decât 
o jucărie în mâinile lui. Când o strângea astfel, simțea că toată 
mânia ei era copleșită și spulberată de un torent de pasiune și 
că nu-i mai putea refuza nimic. 

Când va lua oare sfârșit acest chin? 


Capitolul 9 


— Arată-mi că mă iubești, Lewis, te rog. 

Mary nu se mai recunoștea. Ea, să rostească o cerere atât de 
nesăbuită? Lewis nu se lăsă rugat și o strânse în braţe. 

— De ce oare toate certurile noastre se termină în felul 
acesta? murmură el. 

— Ne certam? întrebă Mary, care deja nu-și mai amintea. 

— Da. Îmi pare rău că te-am comparat cu Christine. Nu știu 
ce m-a găsit. Sunteţi total diferite: în primul rând, tu ești de o 
mie de ori mai frumoasă. Dar, ceea ce este și mai important, 
tu ai o inimă. 

— Nu mă voi atinge niciodată de un fir de păr al acestui 
copil, declară Mary cu înfocare. Trebuie să mă crezi, Lewis. 

— Nu m-am îndoit niciodată de asta! Când sunt furios, mi 
se întâmplă să spun vrute și nevrute. Nu trebuie să iei în serios 
aceste aberaţii. 

Pe Mary o cuprinse o neliniște stranie: trebuia să înţeleagă 
din asta că Lewis nu dorea foarte mult s-o vadă rămânând la 
Orana? 

— Te asigur că în zadar izbucnesc în orice clipă între noi 
certuri, asemenea unor focuri de artificii, aș putea cu ușurință 
să te iubesc, mărturisi el pe neașteptate. 

— Numai pentru că, datorită mie, ai putea întemeia în 
sfârșit o familie? 

Lewis atinse ușor pântecele plinuţ al lui Mary. Această atin- 
gere ușoară îi dădu fiori tinerei femei. Și-ar fi trecut bucuroasă 
braţele în jurul gâtului lui Lewis, dar nu înainte de a obţine un 
răspuns la întrebarea ei. 

— Mărturisesc că aș face o afacere bună cu tine. Îţi dai 
seama, doi cu prețul unuia singur! 

Cum Mary părea să-și fi pierdut cu totul simţul umorului, 
el redeveni serios. 

— Îţi închipui că fără copil aș insista mai puţin ca să rămâi, 
nu-i așa? Te anunţ că el nu influenţează cu nimic sentimentele 
mele din acest moment. 

În timp ce vorbea, Lewis descheia încet nasturii corsajului 
lui Mary, pe care-l îndepărtă ca s-o mângâie. Gestul acesta 
intim smulse tinerei femei un geamăt de plăcere. El continuă 
să-i exploreze astfel corpul, fără grabă. Mary nu se simţise 
niciodată atât de dorită. 

— Lewis... 

O dată raţiunea izgonită de un val de voluptate, ea îl implo- 
ra s-o facă în sfârșit a lui. 

— Înţeleg, draga mea. Înţeleg... 

Cu aceeași încetineală, el se dezbrăcă, apoi continuă s-o 
dezbrace pe Mary. Inocenta, profesionista, viitoarea mamă, 
toate aceste personalități succesive căzură, ca hainele care se 
împrăștiau în jurul lor, şi din Mary nu mai rămase decât Eva, 
în braţele lui Adam, în mijlocul Raiului. 

Lewis era de o blândeţe care-i tăia respiraţia. Mary nu 
visase niciodată să fie iubită cu atâta respect și tandrete. 
Pentru ei, timpul își opri mersul, își pierdu orice semnificaţie. 

Soarele însoţi fiecare gest al lor, continuându-și lenta 
înaintare pe cer. Și când plăcerea îi copleși în sfârșit, aripile 
fericirii îi transportară în universul unui extaz de neuitat. 


ee 


Rămaseră mult timp întinși, în tăcere, îmbrăţișaţi ca pentru 
eternitate. Lewis fu primul care ieși din această dulce toro- 
peală. 

— De ce am așteptat atât de mult? 

Mary păru brusc îngrijorată. 

— Să ne întrebăm mai curând de ce n-am așteptat mai mult. 

— Din cauza copilului? 

— Nu. Numai pentru a fi mai siguri de noi. 

Lewis se încruntă. 

— Eu sunt. Tu nu? 

Mary nu trebuia în nici un caz să confunde dragostea cu 
plăcerea, oricât de mare fusese aceasta din urmă, în braţele lui 


VALEA OPALELOR 129 


Lewis. El o dorea, beatitudinea pe care tocmai o împărtășiseră 
o dovedea. Și el visa să-i adopte copilul. Ar fi totuși prematur 
să tragă din asta concluzia că o iubea. Nu trebuia cu nici un 
preț să cadă în această capcană. 

Îşi reproșă imediat aceste calcule. De ce oare nu accepta 
pur și simplu ce-i oferea viaţa? 

— Ba da, răspunse ea în sfârșit. 

— Atunci, căsătoreşte-te cu mine și nu ne vom mai despărţi 
niciodată. 

Îndoiala reveni din nou s-o obsedeze. De ce? Lewis ar fi un 
soţ și un tată model. Și ea îl iubea. Multe femei se căsătoreau 
cu mai puţină certitudine. 

Mary reuși să-și învingă încă o dată ezitările. 

— Da, zise ea cu ardoare. 

Ochii lui Lewis străluciră. 

— Accepti să devii soţia mea? 

— Da, accept să devin soţia ta. 

Ce stranie impresie avea auzindu-se rostind aceste cuvinte! 
În același timp, Mary își făcu o promisiune, aceea de a face 
totul pentru a cuceri dragostea lui Lewis. Acesta din urmă 
părea transfigurat de mulțumire. 

— Domnul fie lăudat! exclamă el. Suntem făcuţi unul pen- 
tru altul, am știut-o din prima clipă când te-am văzut, la 
Lightning Ridge! 

O parte din fericirea lui Lewis se răsfrânse asupra lui Mary, 
care zâmbi. 

— Chiar dacă am refuzat să-mi dai de băut? 

— Frai sublimă! Liberă, sigură de tine, responsabilă! 

Mary își încrucișă degetele pe pântecele scăldat de soare. 

— Ceea ce demonstrează cât de puţin mă cunoşti. Proba: se 
dovedește că nimic din toate acestea nu era adevărat. 

Zâmbetul lui Lewis încălzi inima lui Mary. 

— Realitatea a confirmat dimpotrivă prima mea impresie: 
tu ești femeia vieţii mele, Mary. 

Copilul contribuise cu prisosinţă la această revelaţie, Mary 
n-avea nici o îndoială, ceea ce o întristă brusc. Când Lewis va 
avea în sfârșit un moștenitor, îi va rămâne puţină tandrete și 
pentru ea? 

— Iată-te din nou căzută pe gânduri, o dojeni Lewis. Când 
o Să încetezi să analizezi totul? Nu-mi place să te știu mereu 
îngrijorată. 

— Nu sunt îngrijorată, replică Mary. Voiam numai... Oh, 
Doamne! 

Făcu ochii mari simțind o mişcare slabă, dar totuși incon- 
testabilă, în pântecele ei. Un surâs radios îi lumină fața. 

— Ce s-a întâmplat? se miră Lewis. 

— Copilașul meu s-a mișcat! E prima oară când îl simt cu 
adevărat! Oh, Lewis, este extraordinar! 

Palma caldă a lui Lewis mângâie pântecele lui Mary, în 
locul indicat de ea, provocându-i imediat tinerei femei 
niște fiori care nu se datorau doar manifestărilor 
copilașului. 

— Nu copilașul „tău“, ci al nostru, zise Lewis pe un ton 
hotărât. Începând de astăzi, el are un tată și o mamă. 

Ei bine, lui Lewis nu-i trebuise mult timp ca să-și însușească 
acest copil, remarcă Mary cu o strângere de inimă. Ei i-ar fi tre- 
buit mai mult timp ca să se deprindă cu această idee. 

— Copilașul nostru, repetă ea ca să se pună de acord cu el. 

— Îţi dai seama? Voi fi în sfârșit tată. 

Apoi, păru să reflecteze câteva minute în tăcere. 

— Ce-ar fi să anunțăm logodna noastră acasă la Amanda, în 
seara sărbătorii? Este cum nu se poate mai potrivit să profităm 
de această ocazie istorică. 

Se bucura de a fi tată înainte de a fi soţ. Dar Mary acceptase 
cererea lui în căsătorie, fără să ignore nimic din toate acestea. 
Prin urmare, nu se putea învinui decât pe ea însăși. Dar ce 
suferinţă! 

Abia când se întoarseră la mașină Mary își aminti 
amenințările Amandei. Mângâierile lui Lewis şi propunerea lui 
de a se căsători i le alungaseră din minte. Se întoarse îngrozită 
spre Lewis, care pornise deja la drum. Trebuia oare să-i 
destăinuiască temerile ei? Numai el singur putea s-o convingă 
pe Amanda că n-ar avea nimic de câștigat răspândind cu atâta 
cruzime vestea privind starea lui. 

În același timp, Amanda avea nevoie de sprijinul lui Lewis, 
prietenul ei din copilărie. Mary ar face prin urmare tot ce i-ar 
sta în putere ca să apere această prietenie. 

Având în vedere scopul acesta, se hotări să stea de vorbă cu 
Amanda înainte de anunţarea logodnei. 


e 

În scurt timp, vremea se schimbă și în vale izbucniră 
furtuni atât de puternice încât s-a pus chiar problema de a 
anula marele banchet care să marcheze cea de-a o sută 
cincizecea aniversare. Aerul încărcat de electricitate făcea 
toată lumea nervoasă, iritabilă, și oamenii își dominau cu 
greu temerile. 

— Un timp ideal pentru incendiile de pădure, zise Lewis în 
timp ce se îndreptau spre Tillaron, unde urma să fie servit 
felul principal de mâncare. 

— Putem să ne întoarcem la Orana, dacă vrei. Nu eu voi fi 
aceea care să mă plâng. 

Se apropia momentul când Mary va trebui s-o ia pe 
Amanda deoparte, și ea s-ar fi lipsit bucuroasă de asta. 

— Dacă nu voi fi prezent, răspunse Lewis, ştiu cine va 
profita ca să strice buna dispoziţie a tuturor. 

Câţiva fermieri din regiune lipsiseră deja de la aperitivul 
care fusese servit la Priscilla Downs. Prezenţa lui Lewis îi 
liniștise pe mulți. 

— Amanda s-a dat peste cap să organizeze această petrecere 
de aniversare, continuă el, și căminul pentru orfani depinde 
de reuşita ei, să nu uităm asta. Liniştește-te, la Orana oamenii 
ştiu să stingă un incendiu, adăugă el mai mult pentru a se 
linişti el însuși. 

— Ştiu unde să te găsească dacă se întâmplă ceva? întrebă 
Mary, totuși îngrijorată. 

— Bineînţeles. Haide, să încetăm să ne mai alarmăm, și să 
ne distrăm. Avem de sărbătorit un eveniment, astăzi. 

Dar degeaba se străduia Mary să urmeze sfaturile lui Lewis, 
se simţea teribil de nervoasă. Atmosfera încărcată n-o liniştea 
deloc. Să stea de vorbă cu invitaţii adunaţi în casa Amandei îi 
cerea un veritabil efort. Pe unii îi cunoștea, deoarece îi întâl- 
nise deja la biserică. Cât priveşte majoritatea figurilor, le vedea 
pentru prima oară. O dată căsătorită cu Lewis, va avea tot tim- 
pul să-i cunoască mai bine pe toți aceşti oameni. 

Căsătorită cu Lewis... I se părea încă de domeiul irealului. 
Se scurseseră totuși trei săptămâni de când acceptase să 
devină soţia lui. Copilașul se manifesta acum cu regularitate, 
atât în timpul zilei cât și noaptea. Lewis își juca la perfecţie 
rolul de tată aflat în culmea fericirii, şi cu atâta entuziasm încât 
lui Mary i se întâmpla să se întrebe în cel fel ar fi reacţionat 
dacă bebelușul ar fi fost cu adevărat al lui. 

Se strădui să schițeze un zâmbet văzând-o pe Amanda că se 
apropie. Aceasta îi răspunse la fel, dar i se adresă pe un ton 
supărat. 

— Ce ai făcut? întrebă ea cu o voce scăzută. Lewis mi-a spus 
că are de gând să anunţe logodna voastră, în seara asta! Te-am 
avertizat totuși ce se va întâmpla dacă vei continua încercarea 
de a te infiltra aici. 

— Amanda, calmează-te, încercă Mary s-o facă să asculte de 
rațiune. Chiar dacă aș pleca, Lewis nu are nici o intenţie să se 
căsătorească vreodată cu dumneata. Altminteri ti-ar fi propus-o 
de mult! 

— Tocmai! Din cauza dumitale, nu voi ști niciodată ce 
intenţiona cu adevărat! 

Conștientă de privirile pe care le atrăgeau asupra lor, Mary 
încercă s-o conducă pe Amanda într-un colț mai retras. Dar 
putea spera la fel de bine să miște din loc o statuie. 

— Aș vrea să fim prietene, Amanda. Dacă Lewis nu te 
iubește, eu nu pot face nimic, din păcate. 

În ochii Amandei ardea o furie de nedescris. 

— Poate. În schimb, pot aranja astfel lucrurile încât să te 
urască. Crede-mă, toată lumea va afla curând că el nu poate fi 
tatăl copilului dumitale și nici al oricărui altuia! 

Inima lui Mary se strânse. Se putea hotărî să-i spună lui 
Lewis? Mai rămânea totuși o ultimă speranță. 

— Dacă Lewis îţi va spune el însuși că nu-ţi va cere nicio- 
dată mâna, l-ai crede? 

— EI este incapabil de o asemenea cruzime. Cunoaște prea 
bine sentimentele pe care le am pentru el. 

— Un motiv în plus să te convingi o dată pentru totdeauna. 
Acceptă să faci drumul cu el până la Orana. 

— Şi dumneata cum o să te întorci? 

— Voi lua maşina lui Lewis. Amanda, promite-mi că nu vei 
spune nimic nimănui înainte de a vorbi cu el. 

Amanda își ridică bărbia cu trufie. 

— Nu va fi nevoie. Înainte de a ajunge la Orana, Lewis îmi 
va aparţine. Ai pierdut, Mary! 

În pofida nemulțumirii și disperării ei, Mary nu simţea pen- 
tru Amanda decât o mare compasiune. Dacă Grant ar fi fost 
mai interesat de pământ, Lewis s-ar fi căsătorit de mult cu 
Amanda. Mary înțelegea de ce aceasta îi purta pică. 

Masa i se păru interminabilă, cu atât mai mult cu cât ea și 
cu Lewis fuseseră despărțiți unul de celălalt. Mary se străduia 
să converseze cu vecinii ei de masă, dar inima n-o trăgea spre 
asta. Felurile de mâncare ce li se serveau erau delicioase, dar 
după plăcerea cu care le consuma, ar fi putut la fel de bine să 
fie din carton. 

Pe Mary o obseda un gând: şi dacă Lewis nu reușea s-o 
facă pe Amanda să asculte de rațiune? Când se hotărâse să-și 
ducă sarcina până la capăt, fără ajutorul numănui, se 
pregătise pentru bârfele pe care aventura ei le va stârni fără 
doar și poate. Secretul lui Lewis, însă, era în alt fel compro- 
mițător! Din cauza Amandei, de fiecare dată când va ieși în 
lume cu Mary și copilul, el ar simţi o flamură fluturând 
desupra capului său, pe care ar sta scris: „Nu este al lui! Nu 
este al lui!“. 

— Vă simtiti bine, domnişoară? 

Uitând unde se afla, lui Mary îi scăpase un suspin adânc. 

— Da, nu vă faceţi griji. 

Îi zâmbi vicarului așezat la dreapta ei. Era un bărbat fer- 
mecător, care îi va boteza copilul dacă totul se petrecea cum 
era prevăzut. 

— Trebuie să fi înghiţit greșit, îi explică ea, ca să-l 
liniștească. 

Fl îi bătu uşor mâna, cu un gest afectuos și, fără să se mai 
preocupe de Mary, se lansă într-un monolog despre cultura 
salatei și a tomatelor. Slavă Domnului, Mary n-avea decât să 
dea din cap pentru a simula un viu interes. 

Se apropia momentul în care comesenii se vor îndrepta 
spre Orana pentru a consuma acolo brânza și desertul. 
Specialităţi ale districtului vor fi servite pe splendide platouri 
de brânzeturi, apoi excelentele „tulipe“ pe care le pregătea 
doamna Napier, biscuiţi crocanţi umpluti cu înghețată de 
pepene galben, presărată cu boabe de struguri albi. 

De partea cealaltă a mesei, Mary o văzu pe Amanda dis- 
cutând cu o femeie tânără pe care crezu că o recunoaște. 
Brusc, memoria îi reveni: era vorba de secretara doctoriţei 
ei! 

Privirile lor se întâlniră și tânăra femeie își agită mâna. 
Răspunzând semnului ei, Mary nu se simţi prea bine. Se 
întoarse spre bărbatul așezat la stânga sa, un fermier la pensie 
care locuia acum la Walgett, ca să discute du el. Cu toate aces- 
tea, tot timpul cât dură conversaţia lor, ea aruncă priviri neli- 
niștite spre Amanda care monologa de peste zece minute cu 
secretara. Se putea oare să fi început să dezvăluie totul fără să 
țină seama de propunerea ei? 

Pe Mary puse stăpânire panica. Trebuia neapărat să-i vor- 
bească lui Lewis cât mai curând posibil. El va ști ce punea la 
cale Amanda. 

Tocmai atunci el se apropie de ea. 

— Te superi dacă lipsesc puţin? 

— Unde te duci? întrebă ea, cuprinsă de spaimă. 

— Să văd camionul lui Bob, noua lui achiziţie. Este garat în 
spatele casei. Vreau de câtva timp să cumpăr și eu unul și el 
mi-a propus să-l încerc. 

Își alesese bine momentul! se lamentă Mary în sinea ei. Dar 
înainte să poată spune ceva, el se îndepărta deja, în compania 
prietenilor lui. Păreau hotărâți să împartă câteva beri și câteva 
țigări înainte de a reveni la petrecere. 

Această parte a sărbătorii era urmată de o expoziţie de 
tablouri pictate de artiști din regiune. Spre sfârșitul petrecerii, 
va fi organizată o vânzare în beneficiul orfelinatului. 
Majoritatea invitaţilor se aflau deja în sala vecină, unde fusese 
instalat micul muzeu improvizat. 

— Veniti cu mine să admirăm tablourile, îi propuse vicarul 
lui Mary. 

Ea scutură din cap, luând brusc o hotărâre. 

— Trebuie să mă întorc la Orana ca să-i dau o mână de aju- 
tor doamnei Napier. 

Vicarul nu-și ascunse surprinderea. 

— Doar nu vreţi să faceţi drumul singură? Dacă izbucnește 
o furtună, cum vă descurcaţi? 

— Nu vă faceţi griji pentru mine, îl linişti ea. 

Luându-și rămas bun de la el, porni în căutarea 
Amandei. 

O găsi la bucătărie, dând ordine. 

— Eu plec, o anunţă Mary. 

— Pleci? repetă Amanda. Unde? Ah, da, la Orana. 

Fără motiv, începu să râdă pe sub mustăţi. După părerea 
lui Mary, gustase puţin prea mult din vinurile servite 
invitaţilor ei. Dintr-o dată, însă, zâmbetul ei dispăru. 

— Imposibil! Lewis mi-a spus că dumneata... 

— Veniti impreună la Orana, o întrerupse Mary pe un ton 
rugător. După cum ne-am înţeles mai devreme. 

Amanda acceptă în cele din urmă și, ajungând la mașină, 
Mary se rugă Cerului ca discuţia lor să se desfășoare cum 
prevăzuse. Din fericire, Lewis scosese din garaj Comodorul ca 
să vină la Tillaron, astfel că Mary nu va întâmpina nici o difi- 
cultate să-l conducă. Sărbătoarea începuse devreme, noaptea 
se va lăsa abia după ce va ajunge la Orana. 

Mary avu nevoie de toată concentrarea ei ca să 
manevreze mașina pe drumurile necunoscute și îi trebui 
câtva timp pentru a se relaxa suficient ca să privească 
peisajul înconjurător. 

Uşurarea de a fi părăsit în sfârșit Tillaron fu risipită de 
culoarea metalică a cerului. Frunzele abia se mişcau, în atmos- 
fera încremenită care precede o furtună. Pe marginea drumu- 
lui, un cangur ciuli urechile, ca şi cum presimţea un pericol. 
În copaci, nici o pasăre nu se mișca. Iarba tindea spre argin- 
tiu, atât de mult cerea ploaia. 

Mary acceleră, având grijă să evite făgașurile drumului. 
Numai să nu izbucnească furtuna înainte de a ajunge la Orana. 

Dorinţa ei nu fu satisfăcută decât pe jumătate: părăsise de 
câtva timp Tillaron când furtuna se declanșă cu o brutalitate 
neașteptată. Un vânt încovoie urlând vârfurile copacilor, smul- 
gând câteva crengi care zburară ca niște păsări uriașe. Fulgere 
îngrozitoare sfâşiau cerul, înainte de a se năpusti asupra 
vegetației. Tunetul bubuia atât de înspăimântător încât Mary 
îşi duse mâinile la urechi. 

Pe neașteptate, o ramură de eucalipt dusă pe sus de ele- 
mentele dezlănţuite ale naturii se abătu asupra parbrizului 
care se sparse în mii de bucăţi. Din reflex, Mary apăsă pedala 
de frână și opri la marginea drmului, cu inima bătându-i cu 
putere. Nu îndrăznea să-şi imagineze ce s-ar fi întâmplat dacă 
nu și-ar fi pus centura de siguranță. 

Fulgerele continuau să țâșnească, urmate imediat de 
tunete asurzitoare, din ce în ce mai apropiate, încât Mary nu 
avea niciodată timp să se pregătească. Închizând ochii, se rugă 
Cerului să scurteze acest coșmar. 

La dreapta ei se înălța scheletul unui uriaș arbore de cau- 
ciuc, uscat, ale cărui ramuri întinse spre cer păreau încre- 
menite într-un gest de rugăciune. Ca pentru a răspunde rugii 
lui, un fulger brăzdă cerul și îi coloră trunchiul într-o lumină 
de un albastru viu aproape ireală. 

În secunda următoare, arborele exploda. Limbi de foc se 
răspândiră pretutindeni pe cer, pentru a cădea apoi pe vege- 
tatia uscată. O dată pornit, incendiul se răspândi ca o dâră de 
praf de pușcă, înghițind iarbă, arbori, tufișuri și arbuști. 
Şoseaua îngustă reprezenta un obstacol neînsemnat pentru el. 

Căldura insuportabilă o obligă pe Mary să reacționeze. 
Trebuia neapărat să fugă, altfel va fi literalmente incinerată în 
mașină. Dar unde să se ducă? În fata și în spatele ei, totul 
ardea. 

Brusc, îi veni o idee. Lacul! Nu era departe de drumul spre 
Tillaron, undeva în stânga ei. Dacă reușea să ajungă la el, 
poate ar supravieţui acestui coșmar. 

Bancheta din spate era acoperită cu un pled. Se înfăşură în 
el înainte de a cobori din mașină, aproape în patru labe. 
Asfaltul supraîncălzit îi ardea picioarele, prin tălpile nu prea 
groase ale încălțămintei. Alergă în direcţia locului, dar nu găsi 
nici un indiciu care să-i arate că se apropia de acesta. Dacă nu-l 
găsea imediat, risca să moară. 

Orbită de fum, fu cât pe ce să nu observe urmele pe care 
pneurile Range Rover-ului lui Lewis le lăsaseră în urmă cu trei 
săptămâni. Plângând de ușurare, începu să coboare panta, 
alergând să-și dea sufletul și poticnindu-se în graba ei de a 
ajunge la apă. 

Precedând flăcările îngrozitoare, animalele sălbatice 
fugeau. Papagali negri țipau deasupra capului ei, agitând cu 
aripile lor fumul care bătea în cenușiu. Canguri, lupi marsu- 
piali și opossumi galopau înaintea lui Mary prin iarba înaltă, 
fără să-i acorde cea mai mică atenţie, preocupaţi de propria 
lor supraviețuire. 

Mary simtea că apa nu mai era departe. Dintr-o dată, 
picioarele i se înfundară în noroi. Fără să se oprească, se 
descotorosi de pantofi și se cufundă în depresiunea invadată 
de verdeață. Până acum, vântul menţinuse incendiul la o 
distanță bună de apă. Mary se rugă Cerului ca focul să nu se 
propage spre locurile din vecinătate. 

Sprijinită cu spatele de taluzul înclinat, îmbibă pledul cu 
apă și se înfăşură în el, neuitând să-și acopere părul. La ora 
asta, Lewis trebuie să fi aflat cu siguranță vestea. Unul dintre 
oamenii lui trebuie să fi zărit fumul și să fi dat alarma. Numai 

de ar veni repede, se rugă Mary. Dacă vântul se schimba, 
flăcările îşi vor schimba și ele direcţia și Mary nu știa deloc 
dacă era în siguranță în adăpostul ei. 

Fumul îi irita din ce în ce mai mult gâtul. Lipind o bucată 
de pled ud de buze, inspiră o gură de aer. Continuând să 
respire în felul acesta, nu risca să se înăbușe. 

Totuși, existau încă alte zeci de moduri de a pieri în 
mijlocul unui incendiu de această amploare, se gândi ea, 
aproape cu indiferenţă. Încetul cu încetul, avea impresia că nu 
mai este acolo, ca și cum numai corpul îi era ghemuit în groa- 
pa aceea impregnată de apă, și aștepta să vadă ce soartă îi 
rezerva cataclismul. 

Deasupra capului ei, abia la câţiva metri distanţă, se găsea 
locul unde ea și cu Lewis făcuseră dragoste și unde bebelușul 
își manifestase pentru prima dată prezenţa. Nu trecuseră oare 
decât trei săptămâni de la ziua aceea idilică? Cum ar fi putut 
să prevadă Mary că acest paradis se va transforma brusc în 
infern? 

O vor găsi poate prea târziu, își zise ea cu aceeași indife- 
rentă îngrozitoare. Lewis o credea poate la Orana, sau în 
siguranţă la Tillaron. Gândul acesta nu zdruncină cu nimic 
dezinteresul lui Mary. Cu toate acestea, când înţelese că 
sfârșitul ei va fi însoţit de cel al bebelușului, o cuprinse dis- 
perarea. 

Pe neașteptate, rafale de vânt rostogoliră asupra ei valuri 
de căldură îngrozitoare. Mary înțelese imediat ce însemna 
asta: vântul își schimbase direcţia. 


Capitolul 10 


— Lewis... Lewis... murmura Mary între două suspine. 

Avea să moară aici, cu bebelușul ei, fără să-l fi revăzut pe 
bărbatul pe care-l iubea mai mult decât orice pe lume. Un fum 
din ce în ce mai gros urca spre cer, zebrat de flăcările care pâr- 
joleau totul în calea lor. Un fragment sfârâitor din scoarța unui 
copac ateriză pe pledul lui Mary și ea îl îndepărtă cu tot atâta 
groază ca și cum ar fi fost vorba de un păianjen uriaș. O 
creangă de copac căzu în faţa ei, acoperită de mii de furnici 
care încercau să scape de moarte. 

Mary începea să intre în panică. Cine se va gândi să 
pornească în căutarea ei, în mijlocul acestui infern? Și dacă 
această idee ar trece prin mintea lui Lewis, cum ar putea să 
ajungă la ea, în acest coșmar? 

Lui Mary îi scăpă un țipăt de groază în momentul când o 
formă uriașă și întunecată se abătu aproape asupra ei. Un can- 

gur care trebuia să caute, ca și ea, protecţia apelor lacului. 
Pradă unei spaime iraționale, îl respinse cu toate forțele ei. 
Dar o prinseră niște braţe puternice. 

— Sunt aici, Mary. Nu mai ai de ce să te temi. 

Ca prin ceaţă, Mary zări în sfârșit faţa înnegrită de fum a lui 
Lewis. 

— Lewis! Dar... cum m-ai găsit? 

— Tocmai testam camionul lui Bob când am zărit fumul. 
Din fericire, camionul este prevăzut cu un radio. Am luat ime- 
diat legătura cu Tillaron și Orana. Întrucât nimeni nu te 
văzuse, m-am hotărât să plec în căutarea ta. Când am găsit 
mașina arsă pe şosea, am crezut că... Oh, Mary, mi-am imagi- 
nat ce era mai rău. 

Cu inima cântând, se strânse și mai mult lângă el. 

— Focul a izbucnit în câteva secunde, îi explică ea. Atunci 
mi-am amintit de locul acesta. 

— Un miracol! Dar ce naiba căutai pe drumul ăsta? Eu 
voiam să mă aștepți. Îi cerusem Amandei să-ţi transmită 
mesajul. 

Iată ce fusese Amanda pe punctul s-o anunţe pe Mary! Cum 
ea se oprise brusc, Mary nu insistase. La urma urmei n-o putea 
învinui în întregime pe Amanda și își permise o mică minciună 
nevinovată. 

— Este vina mea. N-am vrut s-o ascult, atât de nerăbdătoare 
eram să mă întorc acasă. 

— Dar de ce? Ştiai bine că intenţionam să anunţ logodna noastră! 

El își încruntă brusc sprâncenele. 

— Să nu-mi spui că te-ai răzgândit. 

Cu infernul care se dezlănţuia în jurul lor, era inutil să 
mențină neînțelegerea. 

— Bineînţeles că nu! exclamă Mary. Sunt mai sigură ca 
niciodată că te iubesc. 

Cu ochii încețoșaţi de lacrimile provocate de fum, Lewis 
luă un aer uluit. 

— Poftim? 

— Am spus că te iubesc, Lewis. Din ziua în care te-am întâl- 
nit şi pănă când moartea ne va despărți. 

Gândul la această eventualitate îngrozitoare nu reuși să 
diminueze fericirea pe care o simțea Mary mărturisindu-i în 
sfârșit lui Lewis adevăratele sentimente pe care le nutrea pen- 
tru el. 

Reacţia acestuia din urmă nu se lăsă așteptată. Aruncându-și 
capul pe spate, izbucni în râs. 

— Ţi-ai ales bine momentul să mi-o spui! 

Surâsul lui Mary îngheţă pe buze. Asta era tot ce găsea de 
spus? Dar, în fond, la ce se așteptase? El nu-i ascunsese 
motivele pentru care îi ceruse mâna. 

Când Lewis o luă pe Mary în brațe, o copleși emotia. Ce 
mult dorea să-i aparţină lui Lewis! Poate că împărtășeau 
ultimele momente petrecute împreună. În orice clipă unul 
sau celălalt, sau poate amândoi, puteau să moară. 

— Te iubesc, repetă ea, savurând fiecare cuvânt. 

Când Lewis puse stăpânire pe buzele ei, Mary uită cu totul 
de cataclismul din jurul lor. Cu impresia că are dintr-o dată 

aripi, exploră paradisul pe care gura lui Lewis era pe cale să-l 
făurească pentru ei. Sub apă, simţi mângâierea mâinilor lui 
Lewis pe şoldurile ei, apoi de-a lungul spatelui și ea îi 
răspunse imediat. 

— Mary, niciodată nu voi putea trăi fără tine. 

Ea își strecură degetele în părul ud al lui Lewis și reluă 
posesia buzelor lui. Dacă trebuia să moară, măcar să fie în 
acest crescendo strălucitor al pasiunii. Destinul le datora asta. 

Dintr-o dată, Lewis păru să se trezească la realitate. 

— Mary, focul se apropie de noi! 

Ea nu mai simţea nici cea mai mică teamă. 

— N-are decât să vină. Nu mă mai sperie, din moment ce 
mor în braţele tale. 

Ochii albaștri ai lui Lewis scrutară cu înfrigurare faţa lui 
Mary, ca și cum căuta să şi-o întipărească în memorie pentru 
eternitate. 

— Atunci să ne lăsăm în seama destinului. 

Greutatea apei le stânjenea mișcările și pledul le apăsa 
greu pe umeri, dar dorinţa lor disperată le dădea aripi. Apa 
începea să se încălzează, acum, sau oare era focul care îi mis- 
tuia? 

Mary se abandonă în timp ce Lewis îi explora corpul cu 
înfrigurare, nemaidorind decât să se topească în el. 

Timpul păru să-și suspende cursul. Încetul cu încetul, 
vuietul focului fu acoperit de cel al sângelui care ardea în 
vinele lor. Mary se arcui toată, cu bătăile inimii în armonie 
perfectă cu dezlănţuirea înconjurătoare a elementelor naturii. 

Mai târziu, o cuprinse un calm ireal și se strânse mai 
aproape de Lewis, apăsându-și fața de pieptul lui, ca să se 
apere de fumul înăbușitor. Nici unul nu mai avea nevoie să 
lupte, de acum înainte. 

Când își dădu seama că Mary își pierdea încetul cu încetul 
cunoștința, Lewis o prinse de păr fără nici o blândețe și strigă: 

— Trezește-te! 

Lacrimi se rostogoliră pe obrajii murdari ai tinerei femei 
care îl privi fără să înțeleagă. 

— Ce s-a întâmplat? 

— Nu ceda, Mary! N-am să permit asta! Trezeşte-te și luptă! 
Pentru Dumnezeu, trebuie să trăieşti! 

Din cauza copilașului, se gândi ea, străduindu-se să reia 
contactul cu realitatea. Pentru Lewis, ea îşi deschisese 
sufletul şi iată cum îi mulţuimea el. De ce oare își 
închipuise că aceste ultime minute vor schimba fața 
lucrurilor? 

Deschizând ochii cât de bine putea, Mary observă 
înaintarea incendiului. În acest mediu umed, flăcările își 
pierdeau din energie și înaintau cu încetineală, lipsite de 
vigoare. 

— Mary, trebuie să lupti, insistă Lewis. 

Resentimentul avea un gust amar pentru Mary. 


VALEA OPALELOR 147 


— Fii fără teamă, îi aruncă ea. Vei avea preţiosul tău copil. 

Dar niciodată nu va mai avea dragostea ei, își promise ea cu 
fermitate. Oricât de greu îi va fi, va refuza îmbrăţișările și tan- 
drețea lui. Desigur, ea va suferi de o mie de ori mai mult decât 
el deoarece Amanda nu aștepta cu siguranță decât să com- 
penseze această lipsă. 

— Acum, va trebui să fii curajoasă, Mary, o anunţă pe 
neașteptate Lewis. 

Mary îl privi cu ochi temători. 

— Ce vrei să spui? 

— Incendiile acestea se desfășoară toate după acelaşi 
model. La început flăcările, apoi un fum negru, în timp 
ce focul își continuă înaintarea lui lentă. Când acest fum 
va fi dispărut la rândul lui, ne vom putea considera 
scăpați. 

Dacă flăcările îi vor cruța. Ideea că ele îi vor asalta curând 
o umplea de groază pe Mary. Dar acum nu aveau nicăieri unde 
să se ducă. Lacul era singurul lor refugiu pe o rază de mai 
mulți kilometri. 

Căldura uscase suficient terenul înconjurător pentru ca 
incendiul să câștige brusc teren. El sfârși prin a cuprinde 
tufișurile pe care pământul îmbibat de apă le menţinuse până 
acum la adăpost. 

— ată-l, zise iute Lewis trăgând-o pe Mary mai adânc în apă. 

Vacarmul deveni repede insuportabil. Flăcări uriașe ţâșniră 
de o parte şi de alta a adăpostului lor precar. Apoi trecură. 
Avură atunci impresia că se lăsase brusc noaptea, în câteva 

secunde, când îi acoperi fumul negru. Aerul deveni 
înăbușitor, fierbinte și greu. Gâtul lui Mary și plămânii o 
făceau să sufere îngrozitor. 

Vuietele din jurul lor deveniră înspăimântătoare și trebuie 
să se fi confundat cu tipetele de groază ale lui Mary. Avea 
impresia că tot corpul se va topi. Numai braţele lui Lewis, în 
jurul ei, reușeau s-o ţină pe loc. 

Focul nu trecu peste adăpostul lor mai mult decât câteva 
minute, dar pentru Mary durară o eternitate. 

— Ce a fost mai rău a trecut, îl auzi ea pe Lewis, puţin după 
aceea. 

El își slăbi atunci îmbrățişarea și ridică pledul câţiva cen- 
timetri ca să arunce o privire împrejur. 

— S-a sfârșit? întrebă Mary. 

Dar nici un sunet nu ieși de pe buzele ei uscate. Tuși și 
puse din nou întrebarea. 

— Aproape, răspunse Lewis. Suntem obligați să rămânem 
aici ca să aşteptăm stingerea jarului, dar de acum înainte nu 
ne mai temem de nimic. 

Mary nu realiză miracolul care tocmai se produsese decât 
ceva mai târziu, când își trecu privirea peste peisajul devastat. 

Focul distrusese toată vegetaţia din jurul lacului, pe sute de 
metri distanţă. Începea să se lase noaptea. Infernul acesta nu 
durase prin urmare mai mult de o oră? Lumini portocalii 
incendiau cerul într-un apus de soare asemănător cu flăcările 
care fuseseră cât pe ce să coste viaţa lui Mary și a lui Lewis. 
Solul fumega pufăind. 

— Totul trebuie să fi murit, rosti Mary, îngrozită. 

Lewis era livid, tăcut. Unde era oare amantul pasionat al lui 
Mary? Prietenul ei? 

— Vântul trebuie să-și fi schimbat direcţia exact înainte ca 
incendiul să ajungă la casă, spuse el cu o voce lipsită de 
intonaţie. N-are nici o importanță. Nu este decât o casă. 
Numai oamenii contează. 

Nici o privire pentru Mary. Nici un gest tandru. Cum 
putuse să fie atât de proastă încât să-i destăinuiască lui Lewis 
sentimentele ei? 

Lui Mary îi scăpă un suspin, care îl scoase pe Lewis din apa- 
tia lui. 

— Mary, ce s-a întâmplat? Ti-e rău? 

Ea suferea îngrozitor. Puțin îi păsa de zgârieturi și julituri, 
de umerii și de ceafa ei. În comparaţie cu agonia interioară, 
acestea i se păreau infime. 

— N-am nimic, bâigui ea. 

— Lasă-mă totuși să arunc o privire. 

Mary se supuse docilă acestui examen. Se îmbrăcase pen- 
tru sărbătoare cu o bluză lungă de mătase peste niște pan- 
taloni strâmți din același material vaporos. Ude și pline de 
noroi, i se lipeau acum de piele. 

Lewis stropi cu apă rece corpul lui Mary. 

— Din nenorocire, nu pot face mai mult, se scuză el. Ai răni 
pe undeva? 

Fa îi arătă palmele mâinilor, julite și zgâriate când fugise 
din mașina în flăcări și arse când stinsese flăcările care 

ameninţaseră de mai multe ori să-i aprindă pledul. Lewis le 
sărută rând pe rând, cu o asemenea blândețe, încât obrajii lui 
Mary se udară de lacrimi. Compasiunea lui Lewis o rănea mai 
mult decât indiferența lui. Când devenea atât de tandru, se 
simţea cu totul la discreţia lui. 

— Şi copilașul? întrebă el, dintr-o dată teribil de neliniștit. 

— Nu știu, murmură ea. De câtva timp, n-a dat nici un 
semn. Doar nu crezi totuşi că...? 

Lewis îi prinse mâinile, cu faţa albă ca varul. 

— N-am supraviețuit acestui infern ca să pierd acum. Nu 
voi permite, mă auzi? 

Mary clătină din cap. Dar erau anumite lucruri pe care nici 
chiar Lewis nu le putea stăpâni. Și pierderea unei sarcini făcea 
parte dintre acestea, se gândi ea, cu moartea în suflet. În 
aceeași clipă, dureri insuportabile îi străpunseră pântecele. 
Încercările prin care trecuse fuseseră prea cumplite. Natura îşi 
cerea prețul. 

Fulgi de zăpadă se învârteau în jurul lui Mary, aproape 
orbitor de albi. Încercând să-și frece pleoapele, Mary fu 
împiedicată de niște mănuși groase de lână. 

— Liniștiţi-vă, domnişoară Dean. Nu mai aveţi de ce să vă 
temeti. 

Cineva o ţinea de încheieturi și o împiedica să-și ducă 
mâinile la față. Încetul cu încetul, zări silueta unui 

bărbat, la început vagă, apoi din ce în ce mai clară. Era 
îmbrăcat în alb și un stetoscop îi atârna de gât. Se afla 
într-un pat de spital, cu mâinile bandajate. Dar de ce? Și 
unde? 

Trebuie să fi pus aceste întrebări cu voce tare, deoarece 
doctorul îi adresă un zâmbet liniștitor. 

— Vă aflaţi în clinicca de la Walgett. Eu sunt doctorul 
Corrigan. Cineva v-a adus de la Orana, cu ajutorul pompie- 
rilor. 

Orana! Incredibil! Groaza acelor momente îi apăru din 
nou, cu un realism care-i acceleră bătăile inimii. 

— Lewis! Ce-i cu el? Unde este? 

Doctorul o împinse cu blândeţe înapoi pe pernă și făcu 
semn unei infirmiere să se apropie. Mary abia simţi înţepătura, 
prea ocupată să se lupte cu lacrimile. Unde era Lewis? De ce 
nu i se răspundea la întrebare? 

Căzu într-un somn agitat, visa flăcările care fuseseră cât pe 
ce s-o coste viaţa. În mintea ei înceţoșată se infiltrau voci. 
Oamenii vorbeau încet. Toţi păreau că vor să-i spună ceva, dar 
ea nu avea încă puterea să-i înțeleagă. 

Când își recăpătă cunoștința era singură, dar cu mintea 
limpede. Privi în jurul ei și zări un tub de plastic alb care îi lega 
braţul de o sticlă răsturnată, aflată deasupra capului ei. N-avea 
importanţă, ea înţelesese deja ce căutau să-i ascundă: își pier- 
duse copilul și, cu aceeași lovitură, pe Lewis. 

Apăru doctorul Corrigan, pe care-l văzuse deja când își 
revenise prima dată, și Mary își adună curajul. 

— Ah, iată că aţi revenit în sfârșit printre noi! exclamă el vesel. 

Verifică pulsul lui Mary, apoi foaia de temperatură, agățată 
la piciorul patului, și se aşeză. 

— Cum vă simtiti? 

— Obosită, fără putere. 

— Normal. Aţi trecut printr-o încercare teribilă. Este un 
miracol că aţi scăpat cu bine. 

Mary își plecă ochii. Incendiul va rămâne pentru totdeauna 
întipărit în memoria ei. 

— Cum am ajuns aici? 

— În primul rând datorită lui Lewis Frost şi după aceea 
pompierilor. El nu v-a părăsit nici o clipă înainte de a fi sigur 
că vom avea grijă de dumneavoastră. 

Mary simți teama apăsându-i pieptul. 

— Vreti să spuneți că m-a... scos el însuși din infernul acela? 

— Întocmai. Fără să se preocupe o clipă de propriile lui 
răni. 

— Sunt grave? Oh, vă rog, doctore, spuneti-mi! 

În faţa aerului supărat al doctorului, Mary se ridica deja, 
gata să se arunce asupra lui dacă refuza să vorbească. 
Neliniștit, acesta din urmă trebui să apeleze la ajutor ca s-o 
oblige pe Mary să se culce la loc. După ce aceasta cedă, infir- 
miera îi aruncă doctorului o privire plină de reproș. 

— Îmi pare rău, se scuză el. Poate că n-ar fi trebuit să-i 
vorbesc despre Frost. 

— Dacă ati început, să mergem până la capăt, spuse infirmiera. 
Aș fi preferat să aşteptăm să-și recapete putin puterile, dar... 

— Vă rog, imploră Mary. Ce-i cu el? 

— Prietenul dumneavaostră este bine, îi spuse în sfârșit 
Corrigan. A fost ars grav, în incendiu. N-a vrut să se ocupe 
cineva de el înainte de a fi sigur că sunteţi în afara oricărui 
pericol. 

Mary nu-și ascunse uimirea. Lewis și cu ea fuseseră cruţaţi 
de foc, la adăpostul lacului. 

— Nu înţeleg. Nu avea nimic. 

— Nimic? Arsuri de gradul trei pe spate și umeri. Va avea cu 
siguranță nevoie de o grefă de piele. 

— Dar... când s-a putut întâmpla asta? 

— În timp ce erati inconștientă. Încă nu-i găsise pe pom- 
pieri când o ramură de copac care mai ardea i-a căzut pe 
umeri. 

Mary dădu la o parte pătura și se pregătea să pună 
picioarele pe podea, când o cuprinse ameteala. Se agăță de 
marginea patului 

— Trebuie să-l văd. Duceţi-mă la el. 

Doctorul zâmbi. 

— EI ne cere același lucru de când a sosit. Cât despre a vă 
deplasa, nici nu poate fi vorba. Voi cere să fie adus aici, dar 
numai peste vreo zece minute. Până atunci, trebuie să vă 
odihniti. 

Rămasă din nou singură, Mary își dădu seama că nu se neli- 
niștise de soarta bebelușului. Își pierduse orice speranţă, dar 
adevărul ar fi fost şi mai crud, confirmat de doctor. 

Uşa se deschise brusc şi apăru un scaun pe rotile. 

— Acum pot să mă descurc singur, anunţă Lewis pe un ton ursuz. 

Infirmiera ridică din umeri și închise ușa în spatele lui. 

Lewis nu era îmbrăcat decât cu niște pantaloni albi de 
pijama, bustul lui splendid fiind acoperit aproape în 
întregime de bandaje. Acolo unde se vedea pielea, aceasta 
era înroșită, ca arsă de soare. Mary fu cuprinsă brusc de 
timiditate. Cum te adresezi oare unui om care ţi-a salvat 
viaţa? 

Rupseră tăcerea în același timp. 

— Mary, eu... 

— Lewis, eu... 

Râsul lor risipi tensiunea. 

— Îți mulţumesc pentru tot, murmură Mary, cu o voce 
răgușită. Este vina mea, dacă te-ai ars. 

— Sunt arsuri fără gravitate. N-ai nimic ce să-ţi reproșezi. 
Bucură-te că ești teafără şi nevătămată. 

— Eu, da, dar copilașul.. 

Lewis își apropie scaunul pe rotile de pat și puse un braţ 
pe umerii ei. 

— Nu te mai frământa cu asta, draga mea. Tu ești în viață, 
asta-i tot ce contează pentru mine. 

Mary făcu ochii mari de uimire. 

— Dar... doreai atât de mult copilul! Vorbești despre asta ca 
și cum totul s-a terminat. Prin urmare, doctorul Corrigan nu 
are nici o speranță? 

— Încă n-am discutat despre asta, dar nu-mi fac iluzii. Tu... 
nu regreţi nimic? 

— Bineînţeles că da. Dar pentru mine, ceea ce contează 
înainte de toate este că ești în viaţă. De altfel, poate că vom 
avea un copil, tu și cu mine. Ştii, medicina face câteodată 
minuni. Sau vom adopta unul. Dar deocamdată, un singur 
lucru contează: ești în viaţă. 

Mary nu-și credea urechilor. 

— Nu voiai să te căsătorești cu mine pentru copil? 

El o prinse de bărbie. 

— Nicidecum, Mary, numai pentru tine. De unde ţi-a 
venit ideea asta stranie? Desigur, mi-ar fi plăcut la nebunie 
copilul tău, deoarece făcea parte din tine. Când eram în lac, 
mi-am dat seama dintr-o dată că viaţa mea fără tine ar fi de 
neconceput. Tu ești tot ce am mai scump pe lume. Tu și 
numai tu. 

Îşi strecură mâna sub pătură, în timp ce Mary clipea din 
pleoape, ca să se asigure că nu visa. 

— Nu-mi vine să cred. 

— Să mergem până la capăt: ești sigură că nu regreţi că 
nu-ţi pot da copii? 

— Nu am nevoie decât de tine și de dragostea ta, 
Lewis. 

El o luă în braţe ca s-o strângă la piept. 

— Cum o să suportăm oare să rămânem despărțiți în spi- 
talul ăsta blestemat? Din fericire, știu că mă iubești și asta mă 
va ajuta să nu-mi pierd minţile. 

— Cu toate că te plângi, se pare că suferi mai puţin decât 
atunci când ai căzut în mină, îl tachină Mary cu tandrete. 

— Cea mai frumoasă zi din viaţa mea! exclamă Lewis. Dacă ar 
trebui s-o iau de la început, aș face-o fără cea mai mică ezitare. 

O tuse discretă, dinspre ușă, le atrase atenţia. 

— Îmi pare rău că vă deranjez, zise doctorul cu un aer 
foarte serios. Dar am o veste pentru domnișoara Dean. 

Un val de teamă întunecă pe loc fericirea lui Lewis și a lui Mary. 

— În legătură cu copilul? întrebă ea. Este mort, nu-i așa? 

Doctorul arătă ostentativ câteva radiografii. 

— În cazul acesta, aparatele noastre prind fantome, rosti el 
ironic. Se simt amândoi foarte bine. 

— Amândoi?! exclamară în cor Mary şi Lewis. 

— Aţi înţeles foarte bine. În familia dumneavoastră, 
gemenii sunt ceva obișnuit? 

Mary clipi din ochi, gata să izbucnească în plâns. 

— Da. Tatăl meu are un frate geamăn, iar fraţii mei sunt de 
asemenea gemeni. 

— Ei bine, dumneavoastră menţineţi tradiţia. Deoarece 
radiografiile sunt indiscutabile. 

Lewis o îmbrăţișă pe Mary. 

— Căutători de opale, ce ţi-am spus? 

Încă o dată, el avea dreptate. Dar ce era mai minunat, îi 
spusese lui Mary că o iubea, înainte de a ști că va fi în curând 
tată. Cum se mai putea îndoi vreodată de dragostea lui? Își 
simţi inima plină de o imensă bucurie. 

— Cred că este momentul cel mai potrivit să-ţi dau ceva, 
zise Lewis vârându-și mâna în buzunar. l-am cerut lui Bob să 
mi-l aducă de la Orana. 

În palma lui, Mary văzu o cutiuţă albă. Cum bandajele 
împiedicau mișcările lui Mary, Lewis se însărcină el s-o 
deschidă. 

— Opalul Arlechin! exclamă ea, încremenită de uimire. 

Minunat șlefuit, fusese montat pe un inel din aur alb. 

— Ti-am spus că îţi aparţine, zise Lewis pe un ton grav. 
Îndată ce vei avea un deget sănătos. 

El puse cutiuța pe noptieră și se îmbrăţișară cu dragoste. 
Nici măcar amenințările Amandei nu le mai puteau întuneca 
fericirea. Remușcările o vor reduce poate la tăcere după încer- 
carea prin care trecuseră amândoi. Și chiar dacă nu va fi așa, 
nu le păsa. Se iubeau prea mult pentru ca aceste clevetiri să-i 
poată tulbura. 

Nici unul nici altul nu auzi ușa închizându-se discret în 
urma doctorului. Nu era simplu să se îmbrăţișeze cu mâinile 
și cu bustul bandajate, dar învinseră fără greutate această 
piedică. Mary își trecu braţele în jurul mijlocului lui Lewis, 
având grijă să nu-i atingă arsurile, și își puse obrazul pe piep- 
tul lui, pe un loc lăsat descoperit de bandaje. În ochi îi 
apărură lacrimi de bucurie, pe care Lewis le culese una câte 
una cu buzele. Când o sărută, Mary ştiu că de acum înainte nu 
va mai plânge niciodată decât de fericire. 


Sfârşit 


